ބީރައްޓެހިޔާ4| Esfiya - Dhivehi Vaahaka Site\n“މިސް ގްރެޓާ ގޯރޑްން!” އަނާ ހަޅޭއްލެވިއެވެ. “އެއީ ގްރެޓާ ގޯރޑްން! ފިލްމް ސްޓާރ!”\n“އަހަރެން މިއަންނަނީ.” އޭނާ މިހެން ބުނެފައި އަވަހަށް ތިރިއަށް އައެވެ.\n“އަހަރެން ވަރަށް އުފާވެއްޖެ ކަމަނާއާ ބައްދަލުވީތީ، މިސް ގޯރޑްން.” ޑޭވް ބުންޏެވެ.\n“ބާއްޖަވެރި ހެނދުނެއް.” ގްރެޓާ ގޯރޑްން ބުންޏެވެ.\nއެދެމީހުން އެކަކު އަނެކަކާ ސަލާންކުރިއެވެ. ގްރެޓާގެ ރީތި އިނގިލިތަކުގައި އަޅާފައިވަނީ އަލިމަހުގެ އަނގޮޓިތަކެވެ. އަނާއަށް މީގެކުރިން އެހާ ގިނަ އަނގޮޓިތަކެއް ފެނިފައެއް ނުވެއެވެ.\nމިސް ގޯރޑްން ވަށައިގެން ބަލާލިއެވެ.\n“މީތަ ކަލޭ މަސައްކަތްކުރާ ތަނަކީ، މިސްޓަރ ސްޓެޓިން؟” އޭނާ އެހިއެވެ. އޭނާ ހުރީ ހިތްއަވަސްވެފައެވެ.\n“އާނ” ޑޭވް ޖަވާބުދިނެވެ. “މީ ކުޑަ ތަނެއް އެކަމަކު އަހަންނަށް މިތަން ބޮޑު. އަހަންނާއެކީ އާދޭ މިސް ގޯރޑްން.”\nއަނާ ހައިރާންވިއެވެ. ޑޭވްއާ ގްރެޓާކުރެ މީހަކަށް އެކަކު އަނެކަކު ނޭނގެއެވެ. ޑޭވް ގްރެޓާއަށް ގްރެޓާއޭ ނުކިޔައެވެ. އަދި ގްރެޓާ ޑޭވްއަށް ޑޭވްއޭ ނުކިޔައެވެ. ޑޭވް ހީވަނީ އަވަސްއަރުވާލާފައި އުޅޭހެންނެވެ. އަދި ގްރެޓާ ހީވަނީ ބިރުގަނެފައި ހުރިހެންނެވެ. އަނާ އެދެމީހުންނަށް ފުންކޮށް ބެލިއެވެ. ޑޭވްއާ ގްރެޓާ ފިހާރައިގެ ފަހަތަށް ދިޔައެވެ. އަދި އެދެމީހުން ވަނީ ސްޕެޝަލް އޯޑަރ ކޮޓަރިއަށެވެ.\n‘ގްރެޓާ ގޯރޑަނަކީ ޚާއްސަ ކަސްޓަމަރެއްތާ!’ އަނާ ހިތަށް އެރިއެވެ.\nއެހެންމީހަކަށް އެވާހަކަ ކިޔައިދޭން އަނާ ބޭނުންވިއެވެ. އަނާ ފިލްމު ބަލާހިތްވެއެވެ. އޭނާ ފިލްމުސްޓާރާ ބެހޭގޮތުން ޕީޓަރއަށް ކިޔައިދޭން ބޭނުންވިއެވެ. އެކަމަކު އޭނަ ފިހާރައިގައި މަޑުކުރަން އެބަޖެހެއެވެ.\nދިހަ މިނެޓު ފަހުން ގްރެޓާ ގޯރޑްން އެފިހަރައިން ނިކުމެގެން އައެވެ. ޑޭވް އެރީ މައްޗަށެވެ. އަދި ގްރެޓާ ފިހާރައިގެ ކުރިޔަށް އައެވެ. އެފިލްމީ ތަރި ފެންނަނީ ބަލިކޮށެވެ. އޭނަގެ މޫނު ވަނީ ހުދުވެފައެވެ. އޭނާ ރޮނީއެވެ. ރޮއެރޮއެ ގޮސް ދެލޯ ވަނީ ރަތްވެފައެވެ.\n“ކިހިނެއްވީ؟ އަހަރެން އެހީވެދެންތަ؟” އަނާ ސުވާލުކުރިއެވެ.\n“ޝުކުރިއްޔާއެއް ނޫން، އަހަރެން ރަނގަޅު.” ގްރެޓާ ބުނެލިއެވެ.\n“އިށީންނަން ބޭނުންތަ؟” އަނާ މިހެން ބުނެފައި ގްރެޓާ އިށީންނަން ގޮނޑިއެއް ގެނެސްދިނެވެ.\n“ޑޮކްޓަރެއް ގެންނަންތަ؟” އަނާ އެހިއެވެ.\n“ނޫން ނޫން! ދަރުމަވާނެ އެއްވެސް މީހަކު ގާތު އަހަރެން މިތަނަށް އައި ވާހަކަ ނުބުނާތި.” ގްރެޓާ އެދުނެވެ.\nއަނާ މޮޅިވެރިވިއެވެ. އޭނާ އެންމެން ގަތު ގްރެޓާ ގޯރޑަނާ ބެހޭގޮތުން ކިޔައިދޭން ހުރީ ބޭނުންވެފައެވެ. އޭނަގެ މަޝްހޫރު ކަސްޓަމަރުގެ ވާހަކަ ކިޔައިދޭން ހުރީ ކެތްމަދުވެފައެވެ.\n“އަހަރެން ބޭނުން ކަލެއަށް އެއްޗެއް ދޭން.” ގްރެޓާ ގޯރޑްން ބުންޏެވެ. “މިއޮތީ އަހަރެންގެ ފޮޓޯއެއް. އަހަރެން މީގަ ސޮއިކޮށްދޭނަން.”\n“މިފޮޓޯ އަތުގަ ބާއްވާ.” އަނާ އަތަށް އެފޮޓޯ ދެމުން ގްރެޓާ ބުނެލިއެވެ. “އަދި އަހަރެމެންގެ ސިއްރު ހިފަހައްޓާދޭތި. އެކަކު ގާތުވެސް ނުކިޔާތި.”\n“މައްސަލައެއް ނެތް. އަހަރެން ވައުދުވަން.” އަނާ އެއްބަސްވިއެވެ.\nފިލްމް ސްޓާރ އަނާގެ ކޮލަށް ދޮނެއް ދިނެވެ. އަދި އަނަގެ އަތުގައި ހިފިއެވެ.\n‘ ހާދަ ރީތި އަންހެނެކޭ’ އަނާގެ ހިތަށް އެރިއެވެ. ‘އަދި ހާދަ ރީތި އަތްތިލައެކޭ.’\nއެއަށްފަހު އަނާއަށް ކަމެއް ފާހަގަކުރެވުނެވެ. ގްރެޓާގެ އަތުގައި އަލިމަހުގެ އަނގޮޓިތަކެއް ނެތެވެ.\nޑޭވް، ގްރެޓާއާ ބެހޭގޮތުން ވާހަކައެއް ނުދައްކައެވެ. އަދި ގްރެޓާގެ ޒިޔާރަތާ ބެހޭގޮތުންވެސް މެއެވެ.\nއެއްދުވަހަކު އަނާ، ފިލްމް ސްޓާރާ ބެހޭގޮތުން ސުވާލުކުރިއެވެ. “ކިހިނެއް ގްރެޓާ ގޯރޑްން އެނގެނީ؟ އެއީ ރައްޓެއްސެއްތަ؟”\n“އަހަންނެއް ބޭނުމެއްނޫން އޭނައާ ބެހޭގޮތުން ވާހަކަދައްކާކަށް.” ޑޭވް ޖަވާބުގައި ބުންޏެވެ. “އެއީ ޚާއްސަ ކަސްޓަމަރެއް. އޭނައާ ބެހޭގޮތުން އިތުރު ސުވާލު ނުކުރޭ، އަނާ.”\nއެހެންވެ، އަނާ އިތުރު ސުވާލެއް ނުކުރެއެވެ. އަދި އަލިމަސް އަނގޮޓިތަކާ ބެހޭގޮތުންވެސް މެއެވެ. އަނާ، އޭނަގެ ވައުދު ދެމެހެއްޓިއެވެ. އެއްވެސް މީހެއް ގާޓު ގްރެޓާއާ ބެހޭގޮތުން އަނާ ވާހަކައެއް ނުދައްކައެވެ.\nއިސާހިތަކު ރަބީއު މޫސުން ފެށިއްޖެއެވެ. އަނާއާ ޑޭވް އުޅެން ޖެހުނީ ބުރަކޮށެވެ. މިސްޓަރ ހާޓް ބައިވަރު މާތައް ފިހާރައަށް ގެނައެވެ. އަދި އަނާ، އެމާތައް ފަތުރުވެރިންނަށް ވިއްކިއެވެ. އެއަހަރު ބައިވަރު ފަތުރުވެރިން އެއަވަށަށް އައެވެ.\nމެއިމަހު ޕީޓަރ، އަނާ ގާތު އިންނަން އެހިއެވެ. އަނާ އާނއެކޭ ބުންޏެވެ. އަދި އެދެމީހުން އެންގޭޖްވިއެވެ. އެމީހުން ގަސްދުކުރީ ޖެހިގެން އޮތް އަހަރު ކައިވެނި ކުރާށެވެ. މިހާރު އެމީހުން ބޭނުމީ ފައިސާ ހޯދާށެވެ. އެހެންވެ، އެމީހުން ބުރަކޮށް މަސައްކަތްކޮށް ފަހަށް ރައްކާކުރަމުން ދިޔައެވެ. އެދެމީހުން އެކަކު އަނެކަކުދެކެ އިންތިހާއަށް ލޯބިވެއެވެ.\nހޮނިހިރު ދުވަސްތަކުގައި ޕީޓަރ ފުޓްބޯޅަ ނޫނީ ކްރިކެޓު ކުޅެން ދެއެވެ. އަދި އަނާ ފިލްމު ބަލަން ލިޑްނީއަށް ދެއެވެ.\nDharma vaanee koachehh\nDharumavaaneeee koachehh\nNo, thanks. U mean shukuriyya eh noon. LOL\nReethi habeys ingey mihaar kudhakoh EBA visney mi vaagoiy.\nVaahaka nimendhen kuriyah gendhey\nvaahaka v reethi vaanehen heevany. esfiyaige baeh writers gothah vakihisaabakun huttaa nulahchey. eyrun mivaahakaige fans kolhu gellidhaane. anyways. keep it up\nthigothah gavaidhun up kuramun gendheveytho balaathi….. good luck\nVaahaka v reethi varah thafaath. Aamukoh comment nu kuran BT mi vaahaka eythi v comment khlaahiyyvy. Abadhu loabyge faahish amal thah hunna stories ah vure mi vaahaka maa bodah vx rangalhu. Eh thankolhu faahavi. No thanks dhivehi kuraa iru “noon shukuriyya ” migorhah bubelyma eythi vaane\nEy insaanaa ko baatha vaahaka\nBeerathehiyaa ge 123\nމަގޭ ހިތްދެން ނުތަޅުވާށޭ 1


Thashi dhen gelleynee hiydhathi gothakah: Zidane | Mihaaru\n21 މެއި 2017 - 11:36\nލީގުގެ އެއް ވަނައިގައި ރެއާލް އޮތީ 37 މެޗުން 90 ޕޮއިންޓާ އެކު އެވެ. ދެ ވަނައިގައި ބާސެލޯނާ އޮތީ 37 މެޗުން 87 ޕޮއިންޓް ހޯދައިގެންނެވެ. ރެއާލް މިރޭ ރަށުން ބޭރުގައި ނުކުންނާނީ މަލާގާއާ ދެކޮޅަށެވެ. ބާސެލޯނާ އަމިއްލަ ދަނޑުގައި ކުޅޭނީ އެއިބާއާ އެވެ.\nރެއާލް އެންމެ ފަހުން ސްޕެނިޝް ލީގު ކާމިޔާބުކުރީ 2012 ވަނަ އަހަރު އެވެ. ފަސް އަހަރު ތެރޭ ފުރަތަމަ ލީގު ކަށަވަރުކުރުމަށް ރެއާލަށް މިރޭގެ މެޗުން ބޭނުންވަނީ އެންމެ ޕޮއިންޓެކެވެ. ޒިދާން ބުނީ އަމިއްލަ ބާރުގައި އޮތް ފުރުސަތު ނަގާލަން ބޭނުންނުވާ ކަމަށެވެ.\n"އަމިއްލަ ބާރުގައި އެބައޮތް ލީގު ކަށަވަރު ކުރުމުގެ ފުރުސަތު. މި ވަގުތު އަހަރެމެންނަށް ލީގު ގެއްލޭނީ އަމިއްލަ އަށް ހެދޭ ގޯހަކުން. އެކަންވެއްޖެނަމަ އެއީ ކުޅުންތެރިންނާއި ސަޕޯޓަރުންނަށް ވެސް ލިބޭނެ ހިތްދަތިކަމެއް. ވަރަށް ގިނަ މީހުން ބޭނުމެއް ނުވޭ ރެއާލަށް ލީގު ލިބޭކަށް،" ޒިދާން ބުންޏެވެ.\nމަލާގާ އަކީ ވަރުގަދަ ޓީމެއް ކަމަށާއި ރެއާލުން މެޗު ފަސޭހަ ނުކޮށްލުން މުހިއްމު ކަމަށް ޒިދާން ވަނީ ބުނެފަ އެވެ.\n"މަލާގާ އަކީ އުނދަގޫ ޓީމެއް. ހާއްސަކޮށް އަމިއްލަ ދަނޑުގައި އެޓީމުން ނެރެފައިވާ ނަތީޖާތަކަށް ބަލާއިރު އެކަން އެނގޭ. ރެއާލުން މި މެޗު ފަސޭހަކޮށެއް ނުނަގާނަން،" ޒިދާން ބުންޏެވެ.\nމިރޭ އެއިބާއާ ދެކޮޅަށް ކުޅޭ މެޗަކީ ބާސެލޯނާގެ ކޯޗު ލުއިސް އެންރީކޭ ސްޕެނިޝް ލީގުގައި އެ ޓީމަށް އިރުޝާދުދޭ ފަހު މެޗެވެ. މި ސީޒަނަށް ފަހު އެންރީކޭ ވަނީ ބާސެލޯނާ ދޫކޮށްލަން ނިންމައިފަ އެވެ. އޭނާ ވަނީ ސްޕެނިޝް ލީގާއި ޗެމްޕިއަންސް ލީގު ބާސެލޯނާ އަށް ކާމިޔާބު ކޮށްދީފަ އެވެ.\nއެންރީކޭ ބުނީ މި ފަހަރު ލީގު ކާމިޔާބު ކުރުމުގެ ހަނި ފުރުސަތެއް ބާސެލޯނާ އަށް އޮތް ނަމަވެސް އެ ޓީމުން އުއްމީދު ދޫކޮށްނުލާ ކަމަށެވެ.\n"އަހަރެމެންނަށް އަމިއްލަ ބާރެއް ނެތް. އޮތީ ހަނި ފުރުސަތެއް. ދޮގެއް ހަދާކަށް ނެތިން. އަހަރެމެން އަދިވެސް އުއްމީދު ދޫކޮށް ނުލަން. އެއީ ބާސެލޯނާ އަކީ ވެސް އެންމެ ފަހު ވަގުތަށް ވެސް ކާމިޔާބު ހޯދަން މަސައްކަތް ކުރާ ޓީމެއް،" އެންރީކޭ ބުންޏެވެ.\nމިރޭ ރެއާލާއި ބާސެލޯނާ ކުޅޭ ދެ މެޗު ވެސް ފަށާނީ އެއް ގަޑިއެއްގަ އެވެ. މެޗު ފަށާނީ ރާއްޖެ ގަޑިން 23:00 ގަ އެވެ.\nސްޕެނިޝް ލީގް ރިއަލް މެޑްރިޑް ބާސެލޯނާ ލުއިސް އެންރީކޭ\nގުޑް ލަކް ރެޢަލް މެޑްރިޑް އެންޑް ބާސެލޯނާ..\nމަލަގާ ބަލިވެއްޖެ ނަމަ މަލަގާއައް 1މިލިއަން ޕައުންޑު ލިބޭނެ އެކަމަކު މޮޅުވެއްޖެ ނަމަ 1މިލިއަން ޕައުންޑު ގެއްލޭނެ އެހެންވީމަ މަލަގާ މޮޅުވާނެ ކަމަކައް ނުބެލެވޭ ބަލިވިޔަސް އިތުރަށް ގެއްލޭނެ އެއްޗެއް ނެތް މޮޅުވެއްޖެ ނަމަ 1މިލިއަން ޕައުންޑު ގެއްލޭނެ


މަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސާއި ރ.އަލިފުށީ ޕޮލިސް ސްޓޭޝަން ގުޅިގެން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު އަލިފުށިން ހައްޔަރުކޮށްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 20 އަހަރުގެ ދިވެހި ފިރިހެނެކެވެ. އެ މީހާ ހައްޔަރުކޮށްފައިވަނީ މަސްތުވާތަކެތި ގެންގުޅެ މަސްތުވާތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ޑިސެމްބަރ 25 ވަނަ ދުވަހު 17:40 އެހައިކަންހާއިރު އެރަށު އަތިރިމަތިންނެވެ.\nމިއޮޕަރޭޝަނުގައި، އެމީހާ ހުއްޓުވައި ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި 10 ކަރުދާސްކޮޅު ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ރ.އަލިފުށި މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބަހައްޓައިގެން ތަހުގީގު ކުރިއަށް ގެންދިއުމަށް 15 ދުވަހުގެ މުއްދަތު ދީފައިވެއެވެ.


Manma ulhefaivanee varah hiidhathi dhiriulhumeh: Sara\nސާރާ އާއި އޭނާގެ މަންމަ އަމްރިތާ ސިންގް\nބޮލީވުޑުގައި އަލަށް ފިޔަޖަހަމުންދާ ޒުވާން ބަތަލާ ސާރާ އަލީ ހާންގެ ހުރިހާ ވެސް އެއްޗަކީ އޭނާގެ މަންމަ އަދި ކުރީގެ ބަތަލާ އަމްރިތާ ސިންގެވެ. ސާރާ ބުނާ ގޮތުގައި ދެރަވާން ޖެހޭ ކަންކަން ދިމާވެ އެންމެ ބޮޑަށް ނަފުސު މާޔޫސްވާ ދުވަސް ދުވަހު ވެސް އޭނާގެ ހުރިހާ މައްސަލަތަކަކަށް ހައްލު ހޯދައިދޭ މީހަކީ މަންމަ އެވެ.\n"ބައެއް ދުވަސްދުވަހު އަހަރެންގެ ވިސްނުން ހުންނަނީ އެހާ ޕޮޒިޓީވް ކޮށެއް ނޫން. އެއީ ހަމަ ވަރަށް ނޯމަލް ކަމެއް. ކޮންމެ މީހެއްގެ ހަޔާތުގައި ވެސް އެފަދަ ދުވަސްތައް ތަޖުރިބާ ކުރާނެ. އަހަރެންގެ މަންމަގެ ރަނގަޅު ކަމުން އަހަރެންނަށް ކުރިމަތިވާ ހުރިހާ މައްސަލައަކަށް ހައްލު ހޯދައިދޭ. އެކަހަލަ މަންމައެއް ހުރިއްޔާ ޕޮޒިޓިވްކޮށް ނޫން ގޮތަކަށް ހުރެވޭނެތަ؟" އިންޑިއާގެ ނިއުސް އެޖެންސީ އަކަށް ދީފައިވާ އިންޓަވިއު އެއްގައި ސާރާ ބުންޏެވެ.\nދާދި ފަހުން ޑިޖިޓަލް ޕްލެޓްފޯމްގައި ރިލީޒްކުރި "ކޫލީ ނަންބަރު 1" ގެ ބަތަލާ ސާރާ ބުނީ އޭނާގެ މައްސަލަތައް މަންމަ ހައްލުކޮށް ދިނަސް މަންމައަކީ ވަރަށް ހިތްދަތި މާޒީއެއް އޮތް މީހެއް ކަމަށެވެ. ދެރަވާ ކަހަލަ ވަރަށް ގިނަ ކަންތައްތައް މަންމައާ ކުރިމަތިވި ކަމަށެވެ.\n"މަންމަ އުޅެން ޖެހުނު ހިތްދަތި ދިރިއުޅުމާ ބަލާއިރު އަހަރެންގެ ދިރިއުޅުން އެތައް ގުނައަކަށް ރަނގަޅު. އެ ހުރިހާ ކަމަކާ އެކު ވެސް އިސް އުފުލައިގެން އެހެން މީހުންނާ ހަތަރުކަޅި ހަމަކޮށްގެން މަންމަ ދިރިއުޅެފައިވަނީ. އެގޮތަށް އަހަރެންނަށް އުޅެވިއްޖިއްޔާ އެހެން މީހުންގެ ތައުރީފު އަހަންނަށް ހައްގު އެއްޗަކަށް ވާނީ،" ސާރާ ބުންޏެވެ.\nސާރާއަކީ އަމްރިތާ ސިންގް އާއި އެކްޓަރު ސައިފް އަލީ ޚާންގެ ދެ ދަރިން ކުރެ ދޮށީ ދަރިފުޅެވެ. ހަގު ދަރިފުޅު އިބްރާޙިމް ލިބުނުތާ މާ ގިނަ ދުވަހެއް ނުވެ އަމްރިތާ އާއި ސައިފް ވަނީ ވަރިވެފަ އެވެ.\nސައިފް އަށް ވުރެ އަމްރިތާ ވަރަށް ބޮޑުތަން ދޮށި ނަމަވެސް އެ ކައިވެނި ކާމިޔާބު ކުރެވޭތޯ އަމްރިތާ ވަރަށް މަސައްކަތް ކޮށްފައި ވެއެވެ. ނަމަވެސް އިޓަލީ މީހަކާ ސައިފް ލޯބީގެ ގޮތުން ގުޅި އެމީހުންގެ މެދުގައި މައްސަލަތައް ޖެހޭލެއް އިތުރުވެ ވަރިވީ އެވެ.\nފިލްމީ ބަތަލާ ކަރީނާ ކަޕޫރާ ސައިފް ކައިވެނި ކުރީ އިޓަލީ މީހާ އާ ރުޅިވިތާ ދުވަސްކޮޅެއް ފަހުންނެވެ. ސާރާ މިހާރު ކުޅެމުންދަނީ އަކްޝޭ ކުމާރާއި ދަނޫޝް އަދި ނިމްރަތު ކޯރް ވެސް މުހިއްމު ރޯލުތަކެއް ކުޅޭ "އަތުރަންގީ ރޭ" އެވެ. މި ފިލްމުގެ ޑައިރެކްޓަރަކީ އާނަންދް އެލް.ރާއީ އެވެ.


NCTC Ge Director Naeem Inquiry Ah Haazirukohfi - Vaguthu\nއެންސީޓީސީގެ ޑިރެކްޓަރު އިބްރާހީމް ނައީމް\nރައްޔިތުންގެ މަޖިލީހުގެ ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) އިން ހިންގަމުންދާ އިންކުއަރީއަށް ނޭޝަނަލް ކައުންޓަ ޓެރަރިޒަމް ސެންޓަރު (އެންސީޓީސީ) ގެ ޑިރެކްޓަރު ކާނަލް އިބްރާހީމް ނައީމް ހާޒިރުކޮށްފިއެވެ.\nމި ކޮމިޓީން ހިންގަމުންދާ އިންކުއަރީއަކީ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ސެކުއިރިޓީ މިދިޔަ މެއި މަހުގެ ހަވަނަ ދުވަހު ފޫއަޅުވާލި ގޮތުގެ މައްޗަށް ހިންގަމުންދާ އިންކުއަރީއެކެވެ.\n"ވަގުތު" އަށް އެނގިފައިވާ ގޮތުގައި މި އިންކުއަރީއަށް މިއަދު ހަވީރު 4:30 ހާކަށް ހާއިރު އެންސީޓީސީގެ ޑިރެކްޓަރު ކާނަލް ނައީމް ވަނީ ހާޒިރުކޮށް ސުވާލުކޮށްފައެވެ.\nއެންސީޓީސީގެ ޑިރެކްޓަރު ކާނަލް ނައީމްގެ އިތުރުން އެންސީޓީސީގެ ވެރިޔާ ބްރިގޭޑިއާ ޖެނެރަލް ޒަކަރިއްޔާ މަންސޫރު ވެސް ވަނީ މިއަދުގެ ވަގުތެއްގައި ކޮމިޓީއަށް ހާޒިރުކޮށްފައެވެ.\nކޮމިޝަނާ އޮފް ޕޮލިސް މުހައްމަދު ހަމީދާއި، ފުލުހުންގެ އިންޓެލިޖެންސްގެ ބައެއް އޮފިސަރުންނާއި، ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލްއާއި ވައިސް ޗީފް އޮފް ޑިފެންސް ފޯސް ބްރިގޭޑިއާ ޖެނެރަލް އަބްދުލް ރަހީމް ވެސް އެ ކޮމިޓީއަށް ހާޒިރު ކޮށްފައިވެއެވެ.\nނަޝީދުގެ ގެކޮޅު ކަމަށްވާ ގ. ކެނެރީގެ ހުންނަ ނީލޯފަރު މަގު ހުސްކޮށް ޕާކް ނުކުރެވޭ ގޮތަށް ހަދަން ބިއްލޫރިޖެހި ގޭގައި ޕާކިން ޒޯނެއް ހެދުން ލަސްވިއިރު، ޕްލޭނިން މިނިސްޓަރު މުހައްމަދު އަސްލަމާއި މާލެ ސިޓީގެ އޭރުގެ މޭޔަރު ޝިފާ މުހައްމަދު ވެސް ހާޒިރު ކޮށްފައިވެއެވެ.\nމި މަހުގެ ނިޔަލަށް ނިންމުމަށް އަމާޒު ހިފާފައިވާ އިންކުއަރީއަށް ސިފައިންގެ ވަކިވަކި ބޭފުޅުން ހާޒިރުކުރުމަށް އެމްއެންޑީއެފްގައި އެދުމުން އެ ކަމަށް ދެކޮޅު ހެދި މައްސަލަ ވަނީ ހޫނުވެފައެވެ.\nމި ގޮތަށް ފޮނުވި ލިޔުމުގައި ސޮއި ކުރައްވާފައިވާ ޑިފެންސް މިނިސްޓްރީގެ ނައިބު ހަސަން ޒަމީލްގެ މައްޗަށް ދައުވާ ކުރުމަށް ޕްރޮސެކިއުޓާ ޖެނެރަލްގެ އޮފީހަށް ވެސް ފޮނުވިއެވެ. އެކަމަކު އެ މައްސަލަ ތަހުގީގު ކުރަން ފުލުހަށް ހުށަހަޅަން ލަފާދީ އެ މައްސަލަ އަނބުރާ ފޮނުވާލިއެވެ.\nމަޖިލީހުގެ އިމްތިޔާޒުތަކަށް އެރި ކަމުގެ ތުހުމަތުގައި ޒަމީލްގެ މައްސަލަ ބަލަން އިމްތިޔާޒު ކޮމިޓީއަށް ފޮނުވުމުން އެ ކޮމިޓީން ވެސް ވަނީ މައްސަލަ ބޭރުކޮށްލައިފައެވެ. އެ ގޮތަށް ފާސްވީ އެމްޑީޕީގެ މެންބަރުންގެ ވޯޓު ލިބިގެންނެވެ.\nމިކަމާ ގުޅިގެން އެމްޑީޕީގެ ޕާލިމެންޓްރީ ގްރޫޕްގައި ރައީސް އިބްރާހީމް މުހައްމަދު ސޯލިހަށް ތާއީދު ކުރައްވާ މެންބަރުންނާއި ރައީސް މުހައްމަދު ނަޝީދަށް ތާއީދު ކުރައްވާ މެންބަރުންގެ ދެމެދުގައި ބަހުގެ ހަމަލާތަކެއް ވެސް ދަނީ ރައްދު ކުރެއްވެމުންނެވެ.\nހަރުކަށި ފިކުރުގެ ބަޔަކު އިސްވެގެން ހިންގި ކަމަށް ބެލެވޭ ހަމަލާއަކުން ރައީސް ނަޝީދަށް ލިބިވަޑައިގެންނެވި ޒަޚަމްތަކަށް އޭޑީކޭއިން ހަފުތާއެއްހާ ދުވަހު ފަރުވާ ހޯއްދަވައި އޮޕަރޭޝަންތަކެއް ވެސް ކުރިއެވެ. އެމަނިކުފާނު މި ވަގުތު ހުންނެވީ ޖަރުމަނުގައެވެ.\nޖޫން 7, 2021 17:58\nއަންނި ޖަރުމަނުގަ ހުރެގެން ޑްރާމާ ކުޅެނީ އެވެ. މަޖްލިސް މުވައްޒަފުން 24 ގަޑި އިރު ބިޒީ ވެފަ އެވެ.


Mulhi Holhudhoo Gai CCTV Camera Harukurumuge Mashroou Eh! - Vaguthu\nމުޅި ހޮޅުދޫގައި ސީސީޓީވީ ކެމެރާ ހަރުކުރުމުގެ މަޝްރޫއެއް!\nމުޅި ނ. ހޮޅުދޫގައި ސީސީޓީވީ ކެމެރާ ހަރުކުރުމުގެ މަޝްރޫއެއް އެ ރަށު ކައުންސިލުން ފަށައިފިއެވެ.\nއެރަށު ކައުންސިލްގެ ރައީސް މުހައްމަދު ނަސީރު "ވަގުތު" އަށް ވިދާޅުވީ މި މަޝްރޫއުގެ ދަށުން ހޮޅުދޫގެ އެކި ހިސާބުތަކުގައި ސީސީޓީވީ ކެމެރާ ހަރުކުރެވިގެން ދާނެ ކަމަށެވެ. އެއީ ޖުމްލަ 80 ކެމެރާއެވެ.\nނަސީރު ވިދާޅުވި ގޮތުގައި މި މަޝްރޫއަކީ އެރަށު ފުލުހުންނާއި، ކައުންސިލާއި ގުޅުގެން ކުރިއަށް ގެންދާ މަޝްރޫއެކެވެ. ސީސީޓީވީ ކެމެރާތައް ގަތުމަށް ދެ ލައްކަ ރުފިޔާ ހޭދަކުރެވިފައިވާ ކަމަށް އޭނާ ވިދާޅުވިއެވެ. އަދި އެ ފައިސާއަކީ ކައުންސިލްގެ ބަޖެޓުންނާއި، ހެޔޮ އެދޭ އެކި ފަރާތްތަކުން ދީފައިވާ ފައިސާ ކަމަށް އޭނާ ފާހަގަކުރެއްވިއެވެ.\nނަސީރު ވިދާޅުވީ މި މަޝްރޫއާއި އެކު އެރަށުގެ ސަލާމަތީ ކަންކަން ވަރަށް ގާތުން ބެލިގެން ދާނެ ކަމަށެވެ. އަދި ރަށަކީ ނިސްބަތުން ކުށް މަދު ރަށެއް ކަމުގައިވާއިރު، މި މަޝްރޫއާއި އެކު އެރަށުން ކުށް ކުރުން އެއްކޮށް ހުއްޓުވިދާނެ ކަމުގެ އުންމީދު އެބަ އޮތް ކަމަށް އޭނާ ވިދާޅުވިއެވެ.\n"މި މަޝްރޫއަކީ ހެޔޮ އެދޭ އެކި ފަރާތްތަކުގެ ދީލަތި އެހީތެރިކަމާއި އެކު ކުރިއަށް ގެންދެވޭ މަޝްރޫއެއް. ޖުމްލަ 80 ކެމެރާއަށް ދެ ލައްކަ ރުފިޔާ އެރި. ފުލުހުންނާއި ގުޅިިގެން ކުރިއަށް ގެންދެވޭ މި މަޝްރޫއު މިއަދު އިފްތިތާހް ކުރެވިގެން މިދިޔައީ، ދައުރުގެ ފަހުދުވަހު." އޭނާ ވިދާޅުވިއެވެ.\nހޮޅުދޫ ކައުންސިލްގެ ރައީސް މުހައްމަދު ނަސީރު ރަސްމިއްޔާތުގައި ވާހަކަދައްކަވަނީ--\nނަސީރު ވިދާޅުވި ގޮތުގައި މި މަޝްރޫއުގެ މަސައްކަތަށް ޖުމްލަ ދޮޅު އަހަރު ހޭދަކުރެވުނެވެ. އަދި މަސައްކަތް ލަސްވެގެން ގޮސްފައި ވަނީ ކޮވިޑް-19 ގެ ނުރައްކާތެރި ބަލިމަޑުކަމާއި ގުޅިގެން ކަމަށް ވިދާޅުވިއެވެ.\nމިއަދު ރަސްމީކޮށް މި މަޝްރޫއު އިފްތިތާހް ކުރި ކަމުގައި ވީނަމަވެސް ފާއިތުވި ދެމަހުގެ ތެރޭގައި އަމަލީ މަސައްކަތް ކޮންމެވެސް މިންވަރަކަށް ކުރިއަށް ގޮސްފައިވާކަމަށް ނަސީރު ވިދާޅުވެފައިވެއެވެ. އަދި ކުރިއަށް އޮތް ދެ މަސްދުވަހުގެ ތެރޭގައި މި މަޝްރޫއު ނިންމާލެވޭނެ ކަމަށް އޭނާ ގަބޫލުކުރައްވައެވެ.\nނަސީރު ވިދާޅުވީ މިހާރު ކުރިއަށް ދަނީ ސީސީޓީ ކެމެރާތައް ހަރުކުރުމަށް ހަދާ ހޮޅިގަނޑުުތަކުގެ ބުޑުތައް ހެދުމުގެ މަސައްކަތް ކަމަށެވެ. އެއަށްފަހު ހޮޅިދަނޑިތައް ޖަހާ، ކެމެރާތައް ހަރުކުރުމުގެ މަސައްކަތް ކުރިއަށް ދާނެ ކަމަށް އޭނާ ވިދާޅުވިއެވެ.\nހޮޅުދޫ ކައުްންސިލުންނާއި ފުލުހުން ގުޅިގެން މަޝްރޫއު އިފްތިތާހްކޮށް ދެއްވަނީ ---\nމުޅި ހޮޅުދޫގައި ސީސީޓީވީ ކެމެރާ ހަރުކުރުމުގެ މަޝްރޫއު އިފްތިތާހް ކުރެވިގެން މިދިޔައީ މިހާރު އޮތް ކައުންސިލްގެ އެންމެ ފަހު ދުވަހުއެވެ.\nހޮޅުދޫ ރައްޔިތުންގެ ޝުކުރު ވެލާގެ ހިއްސާދާރުންނަށް!\nމެއި 16, 2021 16:04\nސީސީ ޓީވީ ހަރުކޮއްގެން އާމްދަނީ އިތުރުވޭތަ ރައްޔިތުންގެ.؟ ތިޔަ ސީސީ ޓީވީ އަކީ ފައިސާ ވައްދާ އެއްޗެއްތަ.؟ ތިޔައް ކުރަން ޖެހޭނީ ޚަރަދެއްނުން އަދިވެސް. ކޮންމެވެސް ފައިސާއެއް އާމްދަނީއެއް ވަންނާނެކަމެކޭ ރައްޔިތުން ބޭނުންވަނީ. މަރުމޯލުން ހޮވީމްވާނީމިހެން. އެތިބެނީ ކެމެރާ އިފްތިތާހުކުރަން ބިންގާ އަޅަން ނިކުމެ. ޕިސް..ޕިސް..\nމެއި 16, 2021 16:34\nދެވަނަ ދައުރަކަށް ނަސީރު ނުނުކުތީތީ ހިތާމަ ކުރަން. ނަސީރު ނުކުއިން ނަމަ އެއީ ކަސަވަރު ގޮނޑިއެއް.\nމެއި 16, 2021 17:19\nބިސް ފެންނާނީ އެނޫން އެއްޗެއް ނުފެންނާނެ..\nތިރަށު އެންމެން ޓެގްއަޅުވާފަ ބައިތިއްބަންވީ.. އޭރުން އެނގޭނެ ވަގުބިޓުން ގެންގުޅޭމީހުންވެސް..\nތިރަށުގެ ކޮންމެ ގެއެއްގެ ޖޯލިފަތީގަ ވެސް ކެމެރާ ހުރެއެއް ނޫންތަ؟ ވޭސްޓް އޮފް މަނީ 😂😂\nމެއި 16, 2021 18:48\nކަލެއައް ކިހިނެއް އިނގޭނީ؟ތިކަހަލަ ބޮޓުންނަކަށް ނޭންގޭނެ. ތީ ބޮޑު ބޮޓެއް "ބަފާބޭ" 👎👎\nމެއި 16, 2021 20:24\nތިޔަކުރީ ވަރައްދެރަކަމެއް ދެންމަށައް އެގެެަކައްދަންވަރު ނުވަދެވޭނެ ދެވަނަވިސްނުމަކައް ދިޔުމައް ގޮވާލަން


"Rakatheri Noon Beehun" Kiyaidhey Kudakudhinge Vahaka Foiy Ifthithah Koffi\nފޮތް އިފްތިތާހުކުރުމަށްފަހު އެފޮތް މެޑަމް ފަޒްނާ އެތަނުގައި ތިބި ކުދިންނަށް ވިދާޅުވެދެއްވަނީ-----\n"ރައްކާތެރި ނޫން ބީހުން" ކިޔާދޭ ކުޑަކުދިންގެ ވާހަކަފޮތް އިފްތިތާހުކޮށްފި\n19 ނޮވެންބަރ 2021 - 15:55:31\nއެޑްވޮކޭޓިން ދަ ރައިޓްސް އޮފް ޗިލްޑްރަން (އާކް) އާއި ޔުނިސެފް މޯލްޑިވްސްއިން ގުޅިގެން "ބޮސް އޮފް މައި ބޮޑީ" ގެ ނަމުގައި ތައްޔާރުކޮށްފައިވާ ކުޑަކުދިންގެ ވާހަކަފޮތް ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަހްމަދު، މިއަދު ހެނދުނު އިފްތިތާހްކޮށްދެއްވައިފި އެވެ.\n"ބޮސް އޮފް މައި ބޮޑީ" މި ފޮތަކީ ކުޑަކުދިންނަށް ކުރާ އަނިޔާތައް ހުއްޓުވުމަށް ބައިނަލްއަގްވަމީ ގޮތުން ފާހަގަކުރާ ދުވަހާ ގުޅުވައިގެން ތައްޔާރުކޮށްފައިވާ ފޮތެކެވެ.\nހުޅުމާލޭގައި ހުންނަ ފޮތް ގާޑިޔާގައި މިއަދު ހެނދުނު އިފްތިތާހްކުރެވުނު މި ފޮތަކީ އަނިޔާއިން ރައްކާތެރިކުރުމާ ގުޅޭ ގިނަ މައުލާމުތުތަކެއް ހިމަނައިގެން އުމުރުން ހަތަރު އަހަރުން މަތީގެ ކުދިންނަށް އަމާޒުކޮށްފައިވާ ފޮތެކެވެ.\n"ބޮސް އޮފް މައި ބޮޑީ" ފޮތުގެ މަހްސަދަކީ ކުޑަކުދިންނަށް ރައްކާތެރި އަދި ރައްކާތެރި ނޫން ބީހުމާ ބެހޭ ގޮތުން ވާހަކަ ދެއްކުމަށް އެހީތެރިވެދިނުމެވެ. މި ފޮތުގައި އެ މައުލޫއާ ގުޅުންހުރި ގިނަ މައުލޫމާތުތަކެއް ހިމަނާފައިވެއެވެ. މި ފޮތުގައިވާ ގޮތުން ކޮންމެ ކުއްޖެއްގެ ބޭނުންތަކާއި އެކުއްޖަކު ދެކޭގޮތުގެ އިތުރުން ކޮންމެ އާއިލާއެއްގެ ވެސް ބޭނުންތަކާއި ދެކޭގޮތުގެ މައްޗަށް ބިނާކޮށް އެކިކުދިންގެ ވާހަކަތައް ތަފާތުވާނެއެވެ. އަދި މި ފޮތުގައިވާ ގޮތުން ފޮތުގައި ހިމެނޭ ބައެއް ބައިތަކަކީ ގިނަ ދުވަސްތަކެއް ވަންދެން ހިފަހައްޓާފައިވާ އިޖުތިމާޢީ އަދި ޢާއިލީ މިންގަނޑުތަކަށް ގޮންޖެހުންތަކެއް ހުރެދާނެ ބައިތަކެކެވެ.\nމި ފޮތް އިފްތިތާހްކޮށްދެއްވުމަށްފަހު ރައީސުލްޖުމްހޫރިއްޔާގެ އަނބިކަނބަލުން ވަނީ މި ހަފްލާގައި ބައިވެރިވިކުދިންނަށް މި ފޮތް ވިދާޅުވެދެއްވާފައެވެ. އަދި އެކަމަނާ ވަނީ މިފަދަ ފޮތެއްގެ މުހިންމުކަން ފާހަގަކުރައްވާ އަނިޔާއާ ދެކޮޅަށް ކުދިން ބާރުވެރިކުރުވުމުގެ މުހިންމުކަން ފާހަގަކުރައްވާފައެވެ.\nގިނަ އަދަދެއްގެ ބަނގުރަލާއި، ބިޔަރު ނައްތާލައިފި\nޕްރެޒިޑެންޓްސް ކަޕްގެ ޗެމްޕިއަންކަން ވެލެންސިޔާ ހޯދައިފި\nތިރީސް މިލިޔަން ރުފިޔާގެ މިސްކިތެއް އަޅަނީ


"ދަޢުވަތު - ބިރުން ފިއްކަނޑައިގެންދާވަރުވޭ" "ދަޢުވަތު - ބިރުން ފިއްކަނޑައިގެންދާވަރުވޭ"\n"ދަޢުވަތު - ބިރުން ފިއްކަނޑައިގެންދާވަރުވޭ"\nވީ މީޑިއާގެ "ދަޢުވަތު" ޕްރިމިއަރކުރުމަށް ބޭއްވި ޙަފްލާގެ ތެރެއިން / ފޮޓޯ: ޕީ.އެސް.އެމް ނިއުސް\nވީ މީޑިއާގެ ފުރަތަމަ ފީޗަރ ފިލްމް "ދަޢުވަތު" އޮލިމްޕަހުގައި ޕްރިމިއަރކޮށްފިއެވެ.\nރޭ އޮލިމްޕަހުގައި ބޭއްވި ޚާއްސަ ހަފްލާއެއްގައި މިފިލްމް ޕްރިމިއަރކޮށްދެއްވީ ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދެވެ. އެމަނިކުފާނުގެ އަރިހުގައި ވިލާ ކޮމްޕެނީގެ ބާނީ އަދި ރައްޔިތުންގެ މަޖިލީހުގެ މާމިގިލީ ދާއިރާގެ މެންބަރު ޤާޞިމް އިބްރާހީމްވެސް ވަނީ ބައިވެރިވެވަޑައިގެންފައެވެ.\nމި ފިލްމް ޕްރިމިއަރކޮށްދެއްވުމަށްފަހު ވާހަކަފުޅު ދައްކަވަމުން ރައީސް ނަޝީދު ވަނީ ޤައުމެއް ބިނާވާނީ އެ ޤައުމެއް ކިޔައިދޭ ވާހަކައިންކަން ފާހަގަކުރައްވައި ފިލްމް އިންޑަސްޓްރީއަކީ ޤައުމުގެ ވާހަކަތައް ކިޔައިދޭ އެންމެ މުހިއްމު އަދި އެންމެ ބާރުގަދަ މީޑިއަމްކަމަށް ވިދާޅުވެފައެވެ. އަދި 80 ގެ އަހަރުތަކުގައި ރާއްޖެއަށް ފީޗަރ ފިލްމްތައް ތަޢާރަފުވީ ހިސާބުން، ފާއިތުވި ދުވަސްތަކުގެ ތެރޭގައި މި ދާއިރާ ކުރިއަރާފައިވާ މަންޒަރު ވަޒަންކުރެވޭކަމަށާ، ކުރިއަށްއޮތްތަނުގައިވެސް ރާއްޖޭގެ ވާހަކަތައް ގިނަގިނައިން އިވި، ފިލްމްތަކުން ހިތްހަމަޖެހުމާއި މުނިފޫހިފިލުވުން ލިބިގެންދިއުމަކީ އެމަނިކުފާނު ކުރައްވާ އުއްމީދެއްކަމަށް ރައީސް ނަޝީދު ވިދާޅުވިއެވެ.\nދިވެހި ފިލްމް "ދަޢުވަތު"އަކީ ރާއްޖޭގެ ސިނަމާތަކަށް މިހާތަނަށް އަންނާނެ އެންމެ ތަފާތު އެއް ފިލްމުގެ ގޮތުގައި ވީ މީޑިއާއިން ފާހަގަކުރެއެވެ. މަޝްހޫރު އެކްޓަރ އަދި ޑިރެކްޓަރ ޔޫސުފް ޝަފީޢު (ޔޫއްޕެ) ލިޔެ ޑައިރެކްޓްކޮށްފައިވާ މިފިލްމް ބިނާކޮށްފައިވަނީ ސިޙުރުގެ ނުރައްކާތެރިކަމާއި، އެކަމުގެ ސަބަބުން ބައެއްގެ ދިރިއުޅުން ބަރުބާދުވެގެންދާގޮތުގެ މައްޗަށެވެ. އަދި މިއީ ރާއްޖޭގެ ދެކުނުގެ ރަށެއްގައި ހިނގާފައިވާ ހަޤީޤީ ޙާދިސާއެއްގެ މައްޗަށް ތައްޔާރުކޮށްފައިވާ ފިލްމެކެވެ.\nވީ މީޑިއާގެ ފިލްމް "ދަޢުވަތު"ގެ އޮފިޝަލް ޓްރެއިލަރ\nމިފަދަ ފިލްމެއް ބެލުންތެރިންނާހަމައަށް ގެނެސްދިނުމުގެ އެންމެ ބޮޑު ބޭނުމަކީ ސިޙުރުގެ ނުރައްކާތެރިކަން އޮތް މިންވަރު އާއްމުންނަށް އަންގައިދީ، އެކަމުގެ ސަބަބުން ތަޙައްމަލުކުރަންޖެހޭ ހިތްދަތި އަދި އެހާމެ ބިރުވެރިކަންކަން ދައްކައިދީ، އެކަމާމެދު އާއްމުން ހޭލުންތެރިކުރުންވުންކަމަށް ވީމީޑިއާއިން ބުނެފައިވެއެވެ.\nމި ފިލްމްގެ މެއިން ކާސްޓުންގެ ގޮތުގައި ފެނިގެންދަނީ މުހައްމަދު ފައިސަލް، އަލީ އާޒިމް (ދޮން އައްޔަ)، މަރިޔަމް އައްޒަ، އަހުމަދު އީސަ (އާނަންދު) އަދި "ފޯޓީ ޕްލަސް" އިން ފިލްމީ ދާއިރާއަށް ތައާރަފްވި އައިމިނަތު ޒިޔާދާއެވެ.\nދަޢުވަތުގެ ފުރަތަމަ ޝޯވ ރޭ އޮލިޕްމަހުގައި ދައްކާފައިވާއިރު، ފިލްމް ބެލި ގިނަ ފަރާތްތަކަކުން ވަނީ ފިލްމުގައި ހަރަކާތްތެރިވާ ތަރިން ދައްކުވައިދީފައިވާ އެކްޓިންއަށް ތާރީފުކޮށްފައެވެ. އަދި މިއީ ތަފާތު ދައްކުވައިދިން ފިލްމެއްކަމަށާއި، ބިރުންތިބެގެންވިޔަސް ބަލާލަން ހިތްގައިމު ފިލްމެއްގެ ގޮތުގައި ބައެއް ފަރާތްތަކުން ސިފަކޮށްފައިވެއެވެ.\nދަޢުވަތުގެ ޖުމްލަ 15 ޝޯވ އޮލިމްޕަހުގައި ދެއްކުމަށް ހަމަޖެހިފައިވާއިރު، ފުރަތަމަ5ޝޯވގެ ޓިކެޓްތައް ވިކި ހުސްވެފައިވާކަމަށް ވީ މީޑިއާއިން ބުނެއެވެ. އޮލިމްޕަހުގެ އިތުރުން އަތޮޅުތަކުގައިވެސް މި ފިލްމް އަޅުވަން ބޭނުންވާ ފަރާތްތަކަށް އެފުރުޞަތު ވީ މީޑިއާއިން ވަނީ ހުޅުވާލާފައެވެ.


މިއަދުން ފެށިގެން ކުނި އުކައި ދިނުމުގެ ހިދުމަތް ފަށާނަން: ވެމްކޯ – Dhen.mv\nމިއަދުން ފެށިގެން ކުނި އުކައި ދިނުމުގެ ހިދުމަތް ފަށާނަން: ވެމްކޯ\nApril 16, 2020 - 6:01 am\nމިހާރު ހަލުވިކަމާއިއެކު ދުނިޔޭގެ އެކި ހިސާބުތަކުގައި ފެތުރެމުން އަންނަ ކޯވިޑް 19އަށް މާލެއިން މީހަކު ޕޮޒިޓިވް ވުމާއި ގުޅިގެން ވަގުތީ ގޮތުން ވެމްކޯއިން މަޑުޖައްސާލި ކުނި އުކައި ދިނުމުގެ ހިދުމަތް މިއަދުން ފެށިގެން އަލުން ފަށާނެ ކަމަށް ވެމްކޯއިން ބުނެފިއެވެ.\nޕީއެސްއެމް އަށް ދިން އިންޓަވިއުއެއްގައި ވެމްކޯގެ ޖެނަރަލް މެނޭޖަރ އިން އޮޕަރޭޝަން އަހްމަދު ޝާފިއު ވިދާޅުވީ، އިއްޔެ ވަގުތީ ގޮތުން މަޑުޖައްސާލި ވެމްކޯގެ ކުނި އުކައިދިނުމުގެ ހިދުމަތްތަކާއި އިތުރު ހިދުމަތްތައް މިއަދު އަނެއްކާ އަލުން ފަށާނެ ކަމަށާއި އެންމެ ގޯސް ހާލަތެއްގައި ވެސް ކުނި އުކައިދިނުމުގެ ހިދުމަތް ކުރިއަށް ގެންދާނެ ކަމަށެވެ.\n"އަޅުގަނޑުމެން އެއްވެސް ހާލެއްގައި ހިދުމަތް ހުއްޓާލީ ދާއިމަކަށް ނޫން. މިވަގުތު 24 ގަޑިއިރަށް މި ގެނައި ލޮކްޑައުންގައި ކުރަން ޖެހުނު މަސައްކަތާ ގުޅިގެން އެ މަސައްކަތް ފަސޭހަ ކަމާ އެކު ލުއި ގޮތަކަށް ކޮށް ނިންމާލުމަށް ހަމަ ތަން ދިނުމުގެ ގޮތުން މި ސާވިސް މިއަދު މި މެދުކަނޑާލީ،" އިއްޔެގެ ހާލަތާއި ގުޅޭ ގޮތުން ޝާފިއު ވިދާޅުވިއެވެ.\nކުނި އެންމެ ރައްކާތެރި ގޮތުގައި މެނޭޖް ނުކޮށްފި ނަމަ މުޖުތަމައުގެ ހާލަތު ގޯހުން ގޯހަށް ދާނެ ކަމަށާއި ކުނި މެނޭޖް ކުރުމަކީ ކޮވިޑް-19އާ ގުޅިގެން ވަރަށް ހާއްސަކަމެއް ދެވިފައިވާ ކަމެއް ކަން ވެސް ޝާފިއު ފާހަގަކުރެއްވިއެވެ.


PHOTO GALLERY: Raees UN gai thagureeru kurevvun | Mihaaru\nރައީސް، އދ. ގައި ތަގުރީރު ކުރެއްވުން\nނިއު ޔޯކް: ސެޕްޓެމްބަރު 21، 2021: ރާއްޖޭގެ ރައީސް އިބްރާހިމް މުހައްމަދު ސޯލިހު އދ. 76 ވަނަ އާންމު ޖަލްސާގައި ތަގުރީރު ކުރެއްވުން: މި ފަހަރުގެ ސެޝަންގެ ރިޔާސަތު ރާއްޖޭގެ ފޮރިން މިނިސްޓަރު އަބްދުﷲ ޝާހިދު ބަލަހައްޓަވާތީ ރާއްޖެ އަށް މިއީ ތާރީހީ އަދި ބޮޑު ޝަރަފެއް ލިބޭ ކަމެއް. ރައީސް އިބްރާހިމް މުހައްމަދު ސޯލިހު އދ. ގެ ޕޯޑިއަމްގައި ވާހަކަފުޅު ދެއްކެވިއިރު އދ. ގެ އާންމު ޖަލްސާގެ ރިޔާސަތުގައި ފުރަތަމަ ފަހަރަށް ދިވެއްސަކު އިންނެވުމަކީ ތާރީހުގައި ލިޔެވޭނެ ކަމެއް. އަދި ރައީސް ވެސް ވާހަކަފުޅު ދެއްކެވީ ދިވެހި ބަހުން ކަމަށް ވާއިރު، އެ މަނިކުފާނު އދ. ގެ މަޖިލީހުގައި ތަގުރީރު ކުރައްވަން ޝާހިދު ދިވެހި ބަހުން އެދިވަޑައިގަތްކަން ފާހަގަކުރެވޭ.---ފޮޓޯތައް: ރައީސް އޮފީސް/އޭއެފްޕީ\nނިއު ޔޯކް: ސެޕްޓެމްބަރު 21، 2021: ރާއްޖޭގެ ރައީސް އިބްރާހިމް މުހައްމަދު ސޯލިހު އދ. ގެ 76 ވަނަ އާންމު ޖަލްސާގައި ތަގުރީރު ކުރެއްވުން: އެ މަނިކުފާނު ވަނީ މޫސުމީ މައްސަލަތަކާއި ފަލަސްތީނާއި އަފްޣާނިސްތާނު އަދި ޓެރަރިޒަމާ ގުޅޭ ކަންތައްތަކުގައި ދުނިޔެ އަށް ވަރުގަދަ މެސެޖުތަކެއް ދެއްވާފައި.---ފޮޓޯ: އޭއެފްޕީ\nނިއު ޔޯކް: ސެޕްޓެމްބަރު 21، 2021: އދ. ގެ 76 ވަނަ އާންމު ޖަލްސާގައި އދ. ގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު ވާހަކަ ދައްކަވަނީ---ފޮޓޯ: ރައީސް އޮފީސް\nނިއު ޔޯކް: ސެޕްޓެމްބަރު 21، 2021- އދ. ގެ 76 ވަނަ އާންމު ޖަލްސާގައި އދ. ގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު ރިޔާސަތު ބަލަހައްޓަވަނީ---ފޮޓޯ: ރައީސް އޮފީސް\nނިއު ޔޯކް: ސެޕްޓެމްބަރު 21، 2021: ރާއްޖޭގެ ރައީސް އިބްރާހިމް މުހައްމަދު ސޯލިހު އދ. ގެ 76 ވަނަ އާންމު ޖަލްސާގައި ތަގުރީރު ކުރެއްވުން: އެ މަނިކުފާނު ވަނީ މޫސުމީ މައްސަލަތަކާއި ފަލަސްތީނާއި އަފްޣާނިސްތާނު އަދި ޓެރަރިޒަމާ ގުޅޭ ކަންތައްތަކުގައި ދުނިޔެ އަށް ވަރުގަދަ މެސެޖުތަކެއް ދެއްވާފައި.---ފޮޓޯ: ރައީސް އޮފީސް\nނިއު ޔޯކް: ސެޕްޓެމްބަރު 21، 2021: ރާއްޖޭގެ ރައީސް އިބްރާހިމް މުހައްމަދު ސޯލިހު އދ. 76 ވަނަ އާންމު ޖަލްސާގައި ތަގުރީރު ކުރެއްވުމުގެ ކުރިން ދިވެހި ވަފުދާއެކު: އެ މަނިކުފާނު ވަނީ މޫސުމީ މައްސަލަތަކާއި ފަލަސްތީނާއި އަފްޣާނިސްތާނު އަދި ޓެރަރިޒަމާ ގުޅޭ ކަންތައްތަކުގައި ދުނިޔެ އަށް ވަރުގަދަ މެސެޖުތަކެއް ދެއްވާފައި.---ފޮޓޯ: ރައީސް އޮފީސް\nނިއު ޔޯކް: ސެޕްޓެމްބަރު 21، 2021: ރާއްޖޭގެ ރައީސް އިބްރާހިމް މުހައްމަދު ސޯލިހު އދ. ގެ 76 ވަނަ އާންމު ޖަލްސާގައި ތަގުރީރު ކުރައްވާއިރު ދިވެހި ވަފުދުގެ ބައެއް ބޭފުޅުން އިށީނދެގެން: އެ މަނިކުފާނު ވަނީ މޫސުމީ މައްސަލަތަކާއި ފަލަސްތީނާއި އަފްޣާނިސްތާނު އަދި ޓެރަރިޒަމާ ގުޅޭ ކަންތައްތަކުގައި ދުނިޔެ އަށް ވަރުގަދަ މެސެޖުތަކެއް ދެއްވާފައި.---ފޮޓޯ: ރައީސް އޮފީސް\nނިއު ޔޯކް: ސެޕްޓެމްބަރު 21، 2021: ރާއްޖޭގެ ރައީސް އިބްރާހިމް މުހައްމަދު ސޯލިހު އދ. ގެ 76 ވަނަ އާންމު ޖަލްސާގައި ތަގުރީރު ކުރައްވަން ޕޯޑިއަމަށް ވަޑައިގަންނަވަނީ: އެ މަނިކުފާނު ވަނީ މޫސުމީ މައްސަލަތަކާއި ފަލަސްތީނާއި އަފްޣާނިސްތާނު އަދި ޓެރަރިޒަމާ ގުޅޭ ކަންތައްތަކުގައި ދުނިޔެ އަށް ވަރުގަދަ މެސެޖުތަކެއް ދެއްވާފައި.---ފޮޓޯ: ރައީސް އޮފީސް\nނިއު ޔޯކް: ސެޕްޓެމްބަރު 21، 2021: އދ. ގެ 76 ވަނަ އާންމު ޖަލްސާގައި އދ. ގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު (ވ) ރިޔާސަތު ބަލަހައްޓަވަނީ---ފޮޓޯ: ރައީސް އޮފީސް\nނިއު ޔޯކް: ސެޕްޓެމްބަރު 21، 2021: ރާއްޖޭގެ ރައީސް އިބްރާހިމް މުހައްމަދު ސޯލިހު އދ. ގެ 76 ވަނަ އާންމު ޖަލްސާގައި ތަގުރީރު ކުރައްވާއިރު އެ ސެޝަންގެ ރައީސްގެ ހައިސިއްޔަތުން ރާއްޖޭގެ ފޮރިން މިނިސްޓަރު އަބްދުﷲ ޝާހިދު ރިޔާސަތު ބަލަހައްޓަވަނީ: އެ މަނިކުފާނު ވަނީ މޫސުމީ މައްސަލަތަކާއި ފަލަސްތީނާއި އަފްޣާނިސްތާނު އަދި ޓެރަރިޒަމާ ގުޅޭ ކަންތައްތަކުގައި ދުނިޔެ އަށް ވަރުގަދަ މެސެޖުތަކެއް ދެއްވާފައި.---ފޮޓޯ: ރައީސް އޮފީސް\nނިއު ޔޯކް: ސެޕްޓެމްބަރު 21، 2021: އދ. ގެ 76 ވަނަ އާންމު ޖަލްސާގައި އެ ޖަމާއަތުގެ ސެކްރެޓަރީ ޖެނެރަލް ވާހަކަ ދައްކަވަނީ.---ފޮޓޯ: ރައީސް އޮފީސް\nނިއު ޔޯކް: ސެޕްޓެމްބަރު 21، 2021- ރާއްޖޭގެ ރައީސް އިބްރާހިމް މުހައްމަދު ސޯލިހު އދ. ގެ 76 ވަނަ އާންމު ޖަލްސާގައި ތަގުރީރު ކުރެއްވުމުގެ ކުރިން ދިވެހި ވަފުދާއެކު: އެ މަނިކުފާނު ވަނީ މޫސުމީ މައްސަލަތަކާއި ފަލަސްތީނާއި އަފްޣާނިސްތާނު އަދި ޓެރަރިޒަމާ ގުޅޭ ކަންތައްތަކުގައި ދުނިޔެ އަށް ވަރުގަދަ މެސެޖުތަކެއް ދެއްވާފައި.---ފޮޓޯ: ރައީސް އޮފީސް\nނިއު ޔޯކް: ސެޕްޓެމްބަރު 21، 2021- ރާއްޖޭގެ ރައީސް އިބްރާހިމް މުހައްމަދު ސޯލިހު އދ. ގެ 76 ވަނަ އާންމު ޖަލްސާގައި ތަގުރީރު ކުރެއްވުން: އެ މަނިކުފާނު ވަނީ މޫސުމީ މައްސަލަތަކާއި ފަލަސްތީނާއި އަފްޣާނިސްތާނު އަދި ޓެރަރިޒަމާ ގުޅޭ ކަންތައްތަކުގައި ދުނިޔެ އަށް ވަރުގަދަ މެސެޖުތަކެއް ދެއްވާފައި.---ފޮޓޯ: ރައީސް އޮފީސް


America in kuran ulhunu pressure failvejje: Rouhani | Mihaaru\nއީރާނުގެ ރައީސް ހަސަން ރޫހާނީ ތަގްރީރު ކުރައްވަނީ. --ފޮޓޯ:އޭއެފްޕީ\nއެމެރިކާ އިން ކުރަން އުޅުނު ޕްރެޝަރު ފެއިލްވެއްޖެ: ރޫހާނީ\n12 ސެޕްޓެމްބަރ 2019 - 11:55 1 comment\nރޫހާނީ އެ އިޝާރާތް ކުރައްވާފައި ވަނީ ވައިޓް ހައުސްގެ ނޭޝަނަލް ސެކިއުރިޓީ އެޑްވައިޒަރު އަދި ހަރުކަށި ވިސްނުމުގެ ބޭފުޅެއް ކަމަށްވާ ޖޯން ބޯލްޓަން މަގާމުން ދުރުކުރި މައްސަލައަށެވެ. އީރާނާ ދެކޮޅަށް ފިޔަވަޅު އެޅުމުގައި ރައީސް ޑޮނަލްޑް ޓްރަމްޕަށް އެންމެ ޕްރެޝަރު ކުރި އެއް ފަރާތަކީ ބޯލްޓަން އެވެ.\nރޫހާނީ ވިދާޅުވީ ގައުމުތަކާ ދެކޮޅަށް ހަނގުރާމައިގެ ބިރު ދައްކަން އުޅުން އެމެރިކާ އިން ހުއްޓާލަން ޖެހޭ ކަމަށެވެ.\n"އެމެރިކާ އިން މިހާރު ގަބޫލް ކުރަން ޖެހޭ ހަނގުރާމައިގެ ބިރުދައްކަން އުޅޭ މީހުން އެކަން ކުރަނީ އެމެރިކާގެ ފައިދާއަށް ނޫންކަން. އެމެރިކާ އިން އެބަޖެހޭ ގައުމުތަކަށް ޕްރެޝަރު ކުރުން ހުއްޓާލަން ވެސް،" ގައުމީ ޓީވީން ވަގުތުން ދައްކަމުން ދިޔަ ތަގްރީރުގައި ރޫހާނީ ވިދާޅުވި އެވެ. "އީރާނަށް ޕްރެޝަރު ކުރުން ހުއްޓާނުލައިހާ ހިނދު އީރާނުގެ ސިޔާސަތު ވެސް ބަދަލެއް ނުކުރާނަން."\nއީރާނަށް ޕްރެޝަރު ކުރަން އެމެރިކާ އިން ގެންގުޅޭ ސިޔާސަތުގެ ދަށުން ވަނީ ދަތިކުރުމުގެ ފިޔަވަޅު އަޅައި އީރާނުގެ ތެލުގެ އެކްސްޕޯޓް ހުއްޓުވައިފަ އެވެ. ދަތިކުރުމުގެ ފިޔަވަޅުތައް އެޅުން އީރާނުން ސިފަކޮށްފައި ވަނީ "އިގްތިސާދީ ޓެރަރިޒަމް"ގެ ގޮތުގަ އެވެ.\nބޯލްޓަން ބޭރުކުރުމުން އެމެރިކާ އާއި އީރާނާ ދެމެދު މަޝްވަރާތައް ފެށުމުގެ ފުރުސަތު ވަނީ ތަނަވަސްވެފަ އެވެ. ބޯލްޓަން ބޭރުކުރުމުން އެކަމަށް ތައުރީފް ކުރައްވައި އީރާނުގެ ރިޔާސީ މުޝީރެއް ކަމަށްވާ ހިސާމުއްދީން އަޝީނާ ވިދާޅުވީ "އެއީ އީރާނާ ދެކޮޅަށް އެމެރިކާ އިން ގެންގުޅުނު ޕްރެޝަރު ކުރުމުގެ ސިޔާސަތު ފެއިލްވުން" ކަމަށެވެ.


ނޫރު (ފަންސާސްފަސްވަނަ ބައި) – Esfiya\nސްޓޭޕްލް ކުރެވިފައިވި އެ ރިޕޯޓްތަކުގެ ތެރެއިން ދެގަނޑު ހިއްލާލެވުމާއެކުހެން އޭނަ ހުއްޓުންއެރިއެވެ. އޭގެ ދެވަނަ ސިކުންތުގައި އޭނަގެ އަނގައިން ނިކުތް ލުއި އާހެއްގެ އަޑާއެކީ އޭނަގެ މޫނުމައްޗަށް ހިނިތުންވުމެއް ވެރިވިއެވެ. އޭނައަށް ފެންނަމުން ދިޔަ އެއްޗެއް އޭނައަށް ޤަބޫލުކުރަން ވެސް ދަތިވިއެވެ. ދެންވެސް އުޖާލާވި ހިނިތުންވުމަކާއެކީ އެ ގަނޑަށް ބަލަހައްޓައިގެން އިނދެފައި މިއީ ހަމަ ތެދެއްތޯ އަމިއްލަ ނަފްސާއި ސުވާލުކޮށްލެވުނެވެ. އެ ސުވާލު އެހެން މީހަކު ކައިރިން އަހައިގެން ޔަޤީންކުރަން ބޭނުންވި މިންވަރުން އޭނައަށް ކޮޅަށް ތެދުވެވުނެވެ. އެހެނަސް އޭނައަށް އިސްއުފުލާލެވުމާއެކުހެން އޭނައަށް ފެނިގެން ދިޔައީ އެތަނާއި ގާތްވަމުން ދިޔަ ހުސެއިން ނޫން ދެވަނަ މީހެއް ނޫނެވެ. ހަމަ އެއާއެކު ހިތި ޙަޤީޤަތަށް އަނބުރާ އާދެވުމުން ޝަރަފްގެ ހިނިތުންވުން ފަނޑުވިއެވެ. ހުސެއިންގެ ނަޒަރު ޝަރަފަށް ހުއްޓުމާއެކުހެން އެ މޫނުމައްޗަށް ނުރުހުންތެރިކަން ވެރިވެގެން ދިޔައެވެ. އެ ހިނދު ހުސެއިން މި ހުރިހާ ދުވަހު އޭނައާމެދު ކަންތައް ކުރި ގޮތް ހަނދާންވެފައި ޝަރަފްގެ ގާތަށް ވެސް ރުޅިއައެވެ. އެހެނަސް އެއީ އަފާފްގެ ބައްޕަކަން ހަނދާންކުރަމުން ޝަރަފް އެ ރުޅިވެރިކަން ފޮރުވިއެވެ. އެއަށްފަހު ލަސް ފިޔަވަޅުތަކެއްގައި ގޮސް ހުސެއިންގެ ކުރިމަތީގައި ހުއްޓިލުމަށްފަހު އޭނަގެ އަތުގައި އޮތް ރިޕޯޓް ހުސެއިނަށް ދިއްކޮށްލިއެވެ. ހުސެއިން އޭގައި ހިފައި އެއީ ކޯޗެއްކަން އެނގުމާއެކު ޝަރަފާއި ދިމާލަށް ހަޅޭއްލަވައިގަންނަން އުޅުނެވެ. އަފާފްގެ ރިޕޯޓް އޭނަގެ ބައްޕަގެ ހުއްދައާއި ނުލާ ނެގި ކަމަށްޓަކައެވެ. އެހެނަސް ހުސެއިނަށް އެއްޗެކޭ ނުބުނެވެނީސް ޝަރަފް މަޑުމައިތިރި އަޑަކުން ވާހަކަ ދެއްކިއެވެ.\n“އަފާފް ބަނޑުބޮޑު.” ޝަރަފް ބުނެލިއެވެ. އެ ބަސްތައް އިވިގެން ދިޔަ ހުސެއިނަށް ލިބުނު ސިހުމާއެކީ އޭނަގެ ދެލޯ ބޮޑުވިއެވެ. ހިނދުކޮޅަކަށް އޭނަ ހުއްޓުން އެރުމުގެ ސަބަބުން އެއްޗެކޭ ބުނަން އުޅުނެއްކަމަކު ދޫ ޙަރަކާތް ނުކުރިއެވެ. އެހެން ހުރުމަށްފަހު އޭނަ އަނެއްކާވެސް ރިޕޯޓަށް ބަލާލީ ކުއްލިއަކަށެވެ. ބެލިތާ މާ ގިނައިރެއްނުވެ ޝަރަފް އެ ބުނީ ތެދެއްކަން އޭނައަށް ޔަޤީންވިއެވެ. އެ ނަތީޖާ ފެނިފައި ދެވަނަ ފަހަރަށް ވެސް ހުސެއިނަށް ޝަރަފާއި ދިމާލަށް ރުޅި އިސްކުރެވެން އުޅުނެވެ. އެއްޗެކޭ ބުނަން އުޅުނެއްކަމަކު މިފަހަރު އޭނަ ހުއްޓުވީ އޭނަގެ އަމިއްލަ ނަފްސެވެ. އޭނަގެ ހުރި ހަމައެކަނި އަންހެން ދަރިފުޅާއިމެދު ވިސްނަން ފެށި ހިތެވެ. މިއަދު އޭނަގެ ބިރު މިވަނީ ޙަޤީޤަތަކަށްވެފައެވެ. އޭނަގެ ދަރިފުޅު ޖެހޭނީ އެކަނިމާއެކަނި ދަރިއަކު ބަލައި ބޮޑު ކުރަންތޯ ބުނެ ހިތް ސުވާލުކުރިއެވެ.\nހުސެއިންގެ މޫނުމައްޗަށް ވެރިވަމުން ދިޔަ ކަންބޮޑުވުމުގެ އަސަރުތައް ފެނިފައި ޝަރަފްވެސް ވީ ނުރުހުމުގައި އެތައް ވާހަކައެއް ދައްކަން ބޭނުންވިއެވެ. މިއަދު އޭނައާއި އަފާފް ވަކިވެފައިވަނީ އޭނަ ކުރި ފާފައެއްގެ ސަބަބުން ކަމަށްވިޔަސް އޭގެ ކުރިން ހުސެއިން ވެސް އެ ގުޅުމާއި ހާދަ ދެކޮޅު ހެދިއެވެ. އަދި އަމުދުން އޭނައަށް ނޭނގި އޭނައަށް އެ ފާފަ ކުރެވުމުން ވެސް އޭނަ ދިފާޢުކުރުމުގެ ބަދަލުގައި ހުސެއިނާއި ޝާދިޔާ އޭނަގެ ނުބައިކަމުގެ ވާހަކައިން އަފާފްގެ ކަންފަތް ފުރައި އޭނައާއި އަފާފް ދުރުކުރުވީއެވެ. އަމިއްލަ އަންހެން ދަރިފުޅު އުފަލުގައި އުޅެމުން ދިޔަ ޒަވާޖީ ޙަޔާތް ބަރުބާދު ކުރުމުގެ ނަތީޖާ ނިކުންނާނީ ކިހާ ހިތިކޮށްކަން މިހާރު އެނގޭތޯ ޝަރަފް ސުވާލުކުރަން ބޭނުންވިއެވެ. އޭނަ ބޭނުންވީ އެހާރުން އެހާރަށް ވެސް އަޑުގަދަކޮށްގެން އަފާފް ގާތަށް އަނބުރާ ދާށެވެ. އޭނައަށް ދެންމެ މި ލިބުނު ޚަބަރު ކުރިން ލިބިފައިވި ނަމަ އޭނަ ކޮންމެ ގޮތެއް ހަދާފައިވެސް ކައިވެނި ސަލާމަތް ކުރީހެވެ. އެހެނަސް ދެމީހުން ވަކިވީ ދުވަހު ޚުދު އަފާފް ނުހަނު ރުޅިވެރިކަމާއެކީ ދާށޭ ބުނިގޮތް ހަނދާންވެފައި ޝަރަފަށް ހީވީ ހަމަ އެވަގުތު އޭނަގެ މޭތެރޭގައި އުފެދުނު ރިހުން އަނެއްކާވެސް އުފެދެން ފެށިހެންނެވެ. އޭނަ މިއަދު ބޭނުންވިޔަސް އަފާފް މި ޚަބަރަށްފަހު ވެސް އޭނަ ކަހަލަ ‘ބޭވަފާތެރި’ ބައިވެރިއަކާއެކީ އުޅެން ބޭނުމެއްނުވާނެކަމަށް ޝަރަފްގެ ހިތް ބުނަން ފެށިހެން އޭނަގެ މޫނުމައްޗަށް ހިތާމަވެރިކަން ވެރިވާން ފެށިއެވެ. އެ ހިތާމަވެރިކަން އެ މޫނުމަތިން މުޅިން ފާޅު ނުވަނީސް ޝަރަފް ހުސެއިން ފަހަނަޅައި ދާން ފެށިއެވެ. އެހެނަސް މާ ދުރަށް ނުދެވެނީސް އޭނައަށް ލޮލުގެ ސާޖަރީތަކާއި ބެހޭ ޕޯސްޓަރެއް ފެނިފައި އޭނަގެ ފިޔަވަޅުތައް މަޑުޖެހުނެވެ. އެ ޕޯސްޓަރަށް ބަލަން ހުރެފައި ޝަރަފަށް ދެކަޅި ދެކޮޅުން ދެކޮޅަށް ހިންގަމުން ތިރި ބެލެން ފެށީ ކަމަކާމެދު ވިސްނުނު ފަދައަކުންނެވެ. އޭނައަށް އަނެއްކާވެސް ފަސްއެނބުރި ހުސެއިނަށް ބަލާލެވުނީ އޭނަ ބުނަން ޖެހުނު ވާހަކަ މުހިއްމުވުމުންނެވެ.\n“މި ޙާލަތުގަ އަފާފްގެ ލޮލުގެ އޮޕަރޭޝަނެއް ނުކުރެވޭނެ. ކުރިޔަސް ލޮލުގެ ފެނުން އެންމެ ފުރިހަމައަށް އަނބުރާ ނައިސްދާނެ. އަދި…..ދަރިފުޅަށް ވެސް ގެއްލުންވުން އެކަށީގެންވޭ.” ހުސެއިން ތަންކޮޅެއް ދުރުގައި ފަސްދީގެން ހުއްޓެއްކަމަކު ޝަރަފް އޭނައަށް އިވޭނެ ވަރަށް ބުނެލިއެވެ. އެ ވާހަކަތައް އޭނައަށް އެހާ ތަފްޞީލުކޮށް އެނގެނީ އެހާވަރަށް ވެސް އަފާފަށްޓަކައި އޭނައަށް ލޮލާއި ބެހޭގޮތުން އެތައް ދިރާސާއެއް ކުރެވި އެތައް ޑޮކްޓަރުންނާއި ވާހަކަ ދެކެވިފައި ހުރީތީވެއެވެ. ޓެސްޓްތަކަށް ބަލާފައި މިހާރު އަފާފް ބަލަމުންދާ ޑޮކްޓަރުވެސް ބުނާނީ އެފަދަ ވާހަކައެއްކަން އެނގުނެއްކަމަކު ޝަރަފް އެހެން ބުނެލީ ސަލާމަތީ ފިޔަވަޅު އަޅަން ބޭނުންވި މިންވަރުންނެވެ. އޭނަގެ އެހެން ވާހަކައެއް އަޑު ނޭހިޔަސް އޭނަގެ އެ ވާހަކަ ހުސެއިން އަޑުއަހާނެކަމަށް ޝަރަފަށް އުއްމީދު ކުރެވުނެވެ. އޭނައަށް ހީކުރެވުނީ ރަނގަޅަށެވެ. ފަޅި ސިކުންތަކަށް ނަމަވެސް އަފާފްގެ ރައްކާތެރިކަމަށްޓަކައި ޝަރަފްގެ އެ ބަސްތައް އަޑުއަހަން ހުސެއިންގެ ހިތް އެދުނެވެ. އެހެނަސް މިކަމާމެދު ޝާދިޔާ ބުނާނީ ކީކޭތޯ ހިތަށްއެރި ވަގުތު އޭނަގެ ޚިޔާލު ބަދަލުވާން ފެށީ ވިހަގަދަ މިޞްރާބަކަށެވެ. އެކަން ނޭނގުނު ޝަރަފަށް ހީވީ ހުސެއިން ހުރެހުރެފައި އިސްޖަހާލީ އަފާފްގެ ލޮލުގެ ފެނުން އަނބުރާ ނާންނާނެތީ އިތުރަށް މާޔޫސްވުމުން ކަމެވެ. އެ ކުށްހީއަށް ނިންމުމެއް ނިންމަމުން ޝަރަފް އަނެއްކާވެސް ފަސްއެނބުރި އެތަނުން ދާން ހިނގައިގަތެވެ.\nއުފާވެރި ޚަބަރު ލިބުނުތާ މާ ގިނައިރެއްނުވެ ޝަރަފްގެ ހިތަށް މާޔޫސްކަމެއް ވެރިވިއެއްކަމަކު އެ މާޔޫސްކަން ދެމިގެނެއްނުދެއެވެ. ހިނގާފައި ގެއަށްދިޔަ މަގުމަތީގައި އޭނައަށް ޒުވާން ބައްޕައަކު ކުއްޖަކު އުރާލައިގެން ސަމާސާ ކުރަމުން ދިޔަ މަންޒަރު ފެނިފައި ޝަރަފްގެ މޫނުމައްޗަށް ހިނިތުންވުމެއް ވެރިވިއެވެ. ފެންނަމުން ދިޔަ ފިހާރަތަކުން ކުދި ކުދި ހެދުންތަކާއި ކުޅޭ އެއްޗެހި ފެނިފައި ޝަރަފް އެ އެއްޗެހި ގަންނަން ކެތްމަދުވިއެވެ. ކެތްތެރިކަން ކޮޅުންލުމުގެ ސަބަބުން އޭނައަށް ފިހާރައަކަށް ވަންނަންވެސް ވަދެވުނެވެ. މޮޔަކަމެއްހެން ހީވިޔަސް އޭނައަށް އެތަނުން ކުޅޭ ކާރެއް ފެނުނެވެ. އޭތި ގަންނަން ހިތަށްއެރުމުން ޝަރަފަށް އޭގެ އަގު ބަލާލެވުނެވެ. އެއާއެކު އޭނަގެ ދެބުމަ ކައިރިވިއެވެ. އެފަދަ ކުޅޭ އެއްޗެހި އޭނަގެ ދަރިފުޅަށް ގަނެދިނުމަށްޓަކައި އޭނަ އެހާ ތަނަވަހެއް ނޫންކަން އެނގުންވީ ވަގުތު އޭނަގެ ހިތަށް އުނދަގޫވިއެވެ. ހަމަ އެއާއެކު އޭނަގެ ހިތަށް ސާބިތުކަމެއް ވެސް ލިބުނެވެ. އޭނަ ކުރަމުން އައި ބުރަ މަސައްކަތާއިގެން ކުރިއަށް ދިޔުމަށް އޭނަގެ ހިތުގައި ކުރިން އުފެދިފައިވި ޢަޒުމް ދުވަހަކުވެސް ވަރުގަދަ ނުވާވަރަށް ވަރުގަދަ ވެގެން ދިޔައެވެ.\nޝަރަފް އެ ފިހާރައިން ނިކުތީ އެ ކާރު ބަހައްޓާފައި ކަމަށްވިޔަސް އޭނަ ގެއަށް ދިޔައީ ކުޑަ ކޭކެއް ގަނެގެންނެވެ. އެ އުފާވެރި ޚަބަރު ޚާއްޞަ ގޮތަކަށް ދޮންތައާއި ބައްޕައާ ޙިއްޞާކުރަން ބޭނުންވީތީވެއެވެ. ގެއަށް ވަދެވުމާއެކުހެން ކޮން ކޭކެއްތޯ އޭނަގާތު އަހާލެވުނެވެ. އެ ސުވާލުން ޝަރަފަށް ބޭއިޚްތިޔާރުގައި ހީލެވުނުތަން ފެނިފައި ޝަބާއާއި ޢައްބާސްއަށް ވާނުވާއެއް ނޭނގި ބަލަން ތިބެވުނެވެ. އެމީހުން އިތުރު އެއްޗެކޭ ނުބުނުމުން ޝަރަފް އެ އުފާވެރި ޚަބަރު އޭނަގެ ޢާއިލާއަށް ދިނެވެ. އެ ބަސްތައް ބުނެލި ހިނދު އުފާވެރިކަމުގެ ކަރުނަތަކުން އޭނަގެ ލޯ ފެންކަޅިވެފައިވިއެވެ. އެ މަންޒަރު ފެނިފައި ޝަބާގެ މެއަށް ގޮތެއްވިއެވެ. މިއީ ވެސް ޝަރަފްގެ މައުސޫމްކަމުގެ ނިޝާނެއްތޯ ޝަބާގެ ހިތް ސުވާލުކުރިއެވެ. ޝަރަފަކީ އޭނަ ހީކުރާހެން އަފާފަށް ބޭވަފާތެރިވެފައިވި މީހެއްކަމަށްވާނަމަ އެފަދަ ޚަބަރެއްގެ ސަބަބުން ޝަރަފް މިހާ އުފާވާނެ ހެއްޔެވެ؟ އެ ސުވާލުގެ ޖަވާބު ޝަބާއަށް ޔަޤީނާއި ގާތް ކުރެވުނެވެ. ޝަރަފް މުޅި އެދުވަހުވެސް އެ ވާހަކަ ދައްކައި އުފާވެރިކަން ފާޅުކުރަމުން ދިޔަ ގޮތުން ޝަބާގެ ހިތުގައިވި ހުރިހާ ޝައްކެއް ފިލަން އުޅުނެވެ. އެހެނަސް މިވާހަކަ އަފާފާއި ޙިއްޞާ ކުރުމުގެ ކުރިން ޝަބާ ދެންވެސް ޔަޤީންކުރަން ބޭނުންވިއެވެ. އަފާފަށް ހެޔޮއެދޭ މީހެއް ނޫނީ އޭނަގެ ގާތް އެކުވެރިޔާގެ ޙަޔާތުގައި ނުވުމަށް ޝަބާގެ ހިތް އެދުނު ވަރުންނެވެ. އެއީ ޚުދު އޭނަގެ އަމިއްލަ ކޮއްކޮއާއި ދެކޮޅަށް ގޮސްގެން ވިޔަސްމެއެވެ.\nޝަބާއަށް ހީކުރެވިފައި އޮތީ މުޅިން އިދިކޮޅަށެވެ. އަފާފަށް ހެޔޮއެދޭ ފަރާތް އެ ވަނީ އަފާފާއި ދުރުވެފައެވެ. މިއަދު އަފާފްގެ ގާތުގައި ތިބީ އަމިއްލަ އެދުން ބޮޑުވުމުގެ ސަބަބުން ހެވާއި ނުބައި ވެސް އަމިއްލަ ނަފްސުތަކަށް އޮޅުވަމުން ދިޔަ މީހުންނެވެ. އެރޭ ޝަރަފް މުޅިންހެން އަފާފްގެ އުފާވެރިކަން ދެމެހެއްޓޭނެ ގޮތަކާއިމެދު ވާހަކަ ދައްކަމުން ދިޔައިރު ހުސެއިނާއި ޝާދިޔާގެ ދެމެދުގައި ދެކެވެމުން ދިޔައީ ޢާއިލާގެ ޤަދަރު ދެމެހެއްޓުމާއި ބެހޭ ވާހަކަތަކެވެ.\n“ހުސެއިން ވިސްނާލަބަލަ! ތި ދަރިއަކު ލިބުނީމަ މީހުން ދައްކާނީ ކޮން ޒާތުތަކެއްގެ ވާހަކައެއް؟ އެންމެންނަށް އެނގޭނެ އެއީ އަފާފްގެ ކައިވެނީގެ ތެރެއިން ލިބުނު ދަރިއެއްކަން. އެކަމަކުވެސް ވާހަކައަށް ލޮނުމިރުސް އަޅާފަ ކިޔައިދޭނެ މީހުން މަދެއްނުވާނެ. އެހެންނޫނަސް އެހާ ހައިބަތެއްނެތް މީހެއްގެ ދަރިއަކަށް އަހަރުމެންގެ ދަރިފުޅު ބަލިވެ އިނދެގެން ނުވާނެ!” ޝާދިޔާ އެރޭ އަފާފް ނިދިފަހުން ދަން ގަޑިއެއްގައި އެމީހުންގެ ކޮޓަރީގެ އެނދުމަތީގައި އިނދެ އަޑަށް ބާރުލާފައި ހުސެއިނާއި ވާހަކަ ދެއްކިއެވެ.\n“ތިކަމާވެސް ޤަބޫލު ޝާދިޔާ. އެކަމަކު އަހަރުމެން ދެން ކިހިނެއް ހަދާނީ؟ ތަޤްދީރުގަ އޮތްކަމެއް ބަދަލެއް ނުކުރެވޭނެދޯ؟ އަފާފްގެ ލޮލުގެ ސާޖަރީވެސް ދެން ހެދޭނީ އޭނަ ވިހެއިމަ. އެހެންނޫނީ ދަރިފުޅަށް ގެއްލުންވާނެ.” ހުސެއިން އެހެން ބުނެލީ އޭނަގެ ސިކުނޑިއަށް ވެރިވަމުން ދިޔަ ގޯސް ޚިޔާލު ބޭރުކޮށްލުމަށެވެ. ޝާދިޔާ އެ ޚިޔާލު އަޑުއަހާފައި އޭނައަށް ހެޔޮ ނަޞޭޙަތެއްދޭން އޭނައަށް އުއްމީދު ކުރެވުނެވެ. އެހެނަސް……..\n“ކީކޭ ކީކޭ؟ ކީއްކުރީމަ ދަރިފުޅަށް ގެއްލުންވާނެއޭ؟” ހުސެއިނަށް ބިރުހީވެފައި އޮތް ފަދައިން ޝާދިޔާ އަހާލުމުން އޭނަގެ ނޭވާ ކުރުވާ ގޮތްވިއެވެ.\n“ލް……ލޮލުގެ ސާޖަރީ ހެދީމަ.” ހުސެއިނަށް އެހެން ބުނެލެވުނީ ޖެހިލުންވުމަކާއެކީގައެވެ. އޭނަގެ އެ ވާހަކަ އިވުމާއެކު ޝާދިޔާއަށް ހީލެވުނެވެ.\n“އެހެންވީމަ ތިއޮތީ ތިކަން ވެ ނިމިފައެއްނު؟ މިހާތަނަށް އައިއިރު އަފާފަށް އެ ޚަބަރެއް ނުދެވި އޮތީ ހަމަ ރަނގަޅަށް. ދެންވެސް ބުނާނެ ކަމެއް ނެތް! ނުބުނެ ތި ސާޖަރީއެއް ހަދާފަ އެ ބާބު ދިގު ނުކޮށް ނިންމާލާ!” ޝާދިޔާ ނުލަފާ ގޮތަކަށް އެ ބަސްތައް ބުނެލިއިރު އޭނަގެ ހިތުގައި ރަޙުމުގެ ޒަރެއްގެ މިންވަރު ވެސް ނެތް ފަދައެވެ. ޝާދިޔާގެ އެ ވާހަކަ އިވިފައި ހުސެއިންގެ ހިތަށް އިންތިހާއަށް އުނދަގޫވިއެއްކަމަކު އޭނައަށް ޝާދިޔާއާއި އެއްބަސްވެވުނެވެ. ފަހަކަށް އައިސް އޭނަގެ ވިޔަފާރިއަށް ކުރިމަތިވަމުންދާ ދަތިތަކެއްގެ ސަބަބުން ހުސެއިނަށް ވެސް ޝާދިޔާގެ ބަސްތަކަށް ހެއްލޭ ގޮތްވަނީއެވެ. އޭނަގެ ބައެއް ފިހާރަތައް ވަނީ ބަންދުކުރާ ހިސާބަށް ގޮއްސައެވެ. އެ ގެއްލޭ ފައިސާ އޭނައަށް އަނބުރާ ލިބެން ހުސެއިނަށް ފެންނަމުން ދިޔައީ އެންމެ ގޮތެކެވެ. އަފާފް މުއްސަނދި މީހެއްގެ ދަރިއަކާއި ދެވުމެވެ. ޝާދިޔާ ބުނާހެން އޭނަ ވެސް އަފާފްގެ ‘ޤަދަރު’ ނަގަހައްޓަން ކޮންމެ ގޮތެއް ހަދާފައިވެސް ބޭނުންވަމުން ދިޔައީ އެހެންވެއެވެ. ރިޒުޤު ހިފެހެއްޓެވުމާއި ތަނަވަސްކޮށްދެވަނީ ހަމައެކަނި ﷲ ކަން އޭނަ ހަނދާން ނެތިފައިވިއެވެ. އޭނަގެ ރިޒުޤު ދެމެހެއްޓުމަށްޓަކައި ﷲ އަށްވުރެ ބޮޑަށް އޭނައަށް އިންސާނުންނަށް ބަރޯސާވެވުނެވެ. އެ އިންސާނުންނަށް ވެސް ރިޒުޤު ދެއްވަނީ އެކަލާނގެކަން އޭނައަށް އެނގުންނުވާ ފަދައެވެ.\nދުނިޔޭގައި ކުރިމަތިވަމުން ދިޔަ ދަތިތަކެއްގެ ސަބަބުން، ﷲ ގެ ހަނދުމައިން ދުރުވެފައިވި މިންވަރުން ހުސެއިނަށް އޭނަ ދުވަހަކުވެސް ނުކުރާނެހެން ހީވާ ފަދަ ކަންތައް އޭނައަށް ކުރެވުނެވެ. އޭނަގެ އަމިއްލަ ދަރިފުޅު ބަލިވެ އިން ވާހަކަ އޭނަ އެ ދަރިފުޅަށް ފޮރުވިއެވެ. އެއަށްފަހު މީހަކު ލައްވައި އަސްލެއްނެތް ލޭގެ ޓެސްޓްތަކެއްގެ ރިޕޯޓެއް ހައްދައި، އެ ދަރިފުޅު ގޮވައިގެން ގޮސް ޑޮކްޓަރަށް ދެއްކިއެވެ. އޭގެ އަނެއްދުވަހު ސާޖަރީ ހެދުމަށްޓަކައި ދަރިފުޅު އެނދުމަތި ކުރެވުމުން ވެސް، ކުރު މުއްދަތެއްގެ ތެރޭގައި އެ ދަރިފުޅަށް ލިބެން އުޅުނު އުފަލެއް ގެއްލެން އުޅޭ ވާހަކައެއް އޭނަ ނުބުނަން ޚިޔާރު ކުރިއެވެ. އެކަމަށްޓަކައި އަމިއްލަ ނަފްސު ކުށްވެރި ކުރެވެން ފެށުމުން ހުސެއިނަށް އެހެނިހެން އުޒުރުތައް އަމިއްލަ ނަފްސަށް ދެއްކެން ފެށިއެވެ. މި ސާޖަރީއަށްފަހު އަފާފްގެ ލޮލުގެ ފެނުން އަނބުރާ ލިބޭނެކަމަށް ބުނެއެވެ. އޭރުން އެ މާނައެއްނެތް ގުޅުމުން ލިބެން އުޅުނު ދަރިފުޅަކީ އެއްވެސް އެއްޗަކަށް ނުވާނެކަމަށް ހުސެއިނަށް ނިންމުނީ، އަފާފަށް އަދިވެސް ޝަރަފްގެ ހަނދާންތަކެއްގެ ސަބަބުން އެއްވެސް ރެއަކު ރަނގަޅަށް ނުނިދޭކަން ނޭނގޭތީވެއެވެ.\nއަފާފް އަނެއްކާވެސް ބަލިވާން ފެށީ ސާޖަރީ ހަދަން އޮތް ރޭ ސާޖަރީގެ 30 ވަރަކަށް މިނިޓް ކުރިންނެވެ. މީގެ ދުވަސްކޮޅެއް ކުރިން އޭނައަށް ވީ ފަދައިން އެރޭވެސް ނުހަނު ގަދައަށް އޭނަގެ ބޮލުގަ ރިއްސައި، މޭނުބައިކޮށް، ހޮޑުލެވުނެވެ.2ފަހަރަށް ހޮޑުލެވުމުން އަފާފް ބެލުމަށްޓަކައި އޭނަ އޮތް ޕްރައިވޭޓް ރޫމަށް ނަރުހެއް ގެނެވުނެވެ. އެ ނަރުސް ކުއްޖާ ފެނިފައި ހުސެއިން ހިސާބަކަށް އަޖާއިބުވިއެވެ. ބުރުގާ އަޅައިގެން ހުއްޓެއްކަމަކު އެ ކުއްޖާ ވައްތަރުވީ ހުޅަނގުގެ ކުއްޖަކާއެވެ. ހުޅަނގުގެ ކުއްޖަކު ރާއްޖެފަދަ ކުޑަ ޤައުމެއްގައި މިފަދަ ވަޒީފާއެއް އަދާކުރަން އައިސްގެން އުޅެނީ ކީއްވެބާއޭ ހިތަށްއެރިއެވެ. އެހެނަސް ހުސެއިން މާ ބޮޑު އަޅާލުމެއްނެތި ހަމައެކަނި އެ ކުއްޖާއަށް އަފާފް ދޫކޮށްފައި ދިޔައީ އޭނަ ހުއްޓާވެސް އަފާފަށް ހޮޑުލެވުމުން އެކުއްޖާ ކަންތައް ކޮށްދިން ގޮތް ރަނގަޅުކަމުންނެވެ.\nހުސެއިން ދިޔަ ފަހުން ޚުދު އަފާފަށް ވެސް އެކަން އިޙްޞާޞް ކުރެވުނެވެ. އާއްމު ގޮތެއްގައި އަފާފާއި ދިމާވާ ނަރުހުންނަށްވުރެ ގާތް ގޮތެއް އެކުއްޖާއާއިމެދު އަފާފަށް އިޙްޞާޞް ކުރެވުނީ، އަފާފްގެ އަނގަ ދޮވެ ދީފައި ބުރަކަށީގައި ހިފަހައްޓައިގެން ހުރެ ފެންބޯން ދިން ގޮތުންނެވެ.\n“އާރ ޔޫ އޯލްރައިޓް ނައު؟” ފެން ބޮއި ނިމުނު ވަގުތު އެ ސުވާލު ކޮށްލެވުނު އަޑުން އަފާފް ހުއްޓުން އަރާ ގޮތްވިއެވެ. އޭނަ އުއްމީދު ކޮށްގެން ހުރީ ދިވެހި ކުއްޖެއްގެ އަޑު އިވޭށެވެ. އެހެނަސް އެ އިނގިރޭސި ބަސްތަކުގެ ރާގުގައި އެކުލެވިފައިވީ އޮސްޓްރޭލިޔާ ހިސާބުގެ ގޮތެކެވެ. އެކަން އެނގުންވުމުން އަފާފަށް ވަގުތުން ވާހަކަ ދެކެވުނެވެ.\n“ހޫ އިޒް ދިސް؟” އަފާފަށް އަހާލެވުނެވެ.\n“ހެހެ…..ޒޯއީ. ކޯލް މީ ޒޯ.” އެ އަންހެން ކުއްޖާ އެކުވެރި ރާގަކަށް ބުންޏެވެ. އަފާފަށް އިތުރު ސުވާލެއް ކުރެވުމުގެ ކުރިން ތި ހިތަށް އަރާ އެއްޗެއް ތިމަންނައަށް އެނގޭކަމަށް ޒޯ ބުނެލިއެވެ. އަދި ތިމަންނަ އެންމެ ޖުމްލައަކުން އެ ހުރިހާ ޝައްކެއް ފިލުވައިދޭނަމޭ ބުނެ ތިމަންނަގެ ފިރިމީހާއަކީ ދިވެއްސެއް ކަމަށް ބުނެލިއެވެ. އެއަށްފަހު ވެސް އޭނަ އަފާފްގެ ވިހުރިފައިވި ބޮލުގައި ފުނާ އަޅައިދެމުން އިތުރަށް ތަފްޞީލުކޮށް ކިޔައިދިނެވެ. އޭނަ ބުނި ގޮތުގައި އޭނައާއި އޭނަގެ ފިރިމީހާ މިހުރިހާ ދުވަހު އުޅެމުން ދިޔައީ އޮސްޓްރޭލިޔާގައެވެ. އޭނަ މީގެ މަހެއްހާ ދުވަސްކުރިން މާލެއަށް އައީ ހަމައެކަނި ޒިޔާރަތަކަށެވެ. މީގެ މަސްތަކެއްކުރިން އޭނަ ނަޞާރާއެއްގެ ގޮތުގައި ހުރެފައި މުސްލިމްވީ ދިވެހި އަންހެން ކުއްޖެއްގެ ސަބަބުން ކަމަށްވާތީ އެ ކުއްޖާއާއި ބައްދަލުކުރަން ބޭނުންވެގެން ކަމަށް އޭނަ ބުންޏެވެ. އޭނަ މުސްލިމްވުމަށްފަހު އޭނަގެ މުސްލިމް ފިރިމީހާއަށް ވެސް އެތައް ނަޞޭޙަތެއް ދީގެން މިހާރު އޭނަ ގަދަކަމުން ވިޔަސް ނަމާދުކުރާ ކަމަށް ޒޯ ބުންޏެވެ. އެ ވާހަކަ ކިޔައިދިނުމަށްފަހު އޭނަ މާލޭގައި މަޑުކޮށްލަން ޖެހުނީ ފިރިމީހާ ކޮންމެވެސް ކަމަކާހެދި މާލެއަށް ބަދަލުވާން ބޭނުންވާ ވާހަކަ ބުނުމުން ކަމަށް އޭނަ ބުންޏެވެ. އެކަމާމެދު އޭނަ ދެރަވީ ވަރަށްވުރެ ބޮޑަށް ވީ އުފާކަމަށް އޭނަ ބުންޏެވެ. އަދިވެސް އޭނައަށް ހިދާޔަތް ލިބުމަށް މެދުވެރިވި ކުއްޖާއާއި ބައްދަލުކުރުމުގެ ފުރުޞަތެއް ލިބޭނެތީވެއެވެ. އޭނަ ކިޔަވައިގެން ހުރި އޭނަ ލޯބިވާ ދާއިރާއިން މިކޮޅުން ވަޒީފާއެއް ހޯދައިގެން އުފަލުގައި މިއުޅެނީ ވެސް އެހެންވެކަމަށް ބުންޏެވެ.\n“ހެހެ…..ވަރަށް ފޫހިވޭދޯ މިހާ ގިނައިން ވާހަކަ ދައްކާ މީހުންދެކެ؟ އަނގަ ބަންދު މިކޮށްލަނީ ހަމަ މިހާރު!” ޒޯ އަފާފްގެ އިސްތަށިގަނޑު ރީތިކޮށްދީފައި ދުރުވެލަމުން ބުނެލިއެވެ. އަފާފް ހީލި ވަގުތު އޭނަ ދެންވެސް ޒޯއާއި ވާހަކަ ދައްކަން ޝައުޤުވެރިވިއެވެ. ޒޯ އެ ދައްކަނީ ކޮން ދިވެހި އަންހެން ކުއްޖެއްގެ ވާހަކަތޯ ހިތަށްއެރީ ވަގުތު އެއީ އޭނައަށް ވެދާނެކަމުގެ އުފާވެރިކަމުން ހިތް ފުރިފައި ވަނިކޮށެވެ. އެހެނަސް އެއްޗެކޭ ބުނެވޭވަރަށްވުރެ އަފާފްގެ ބޮލުގެ ރިހުން ގަދަވެފައިވިއެވެ. އޭނައަށް ދެލޯ މަރާލަމުން ބޮލުގައި ހިފަހައްޓާލެވުނެވެ.\n“ސާޖަރީއަކަށް ތައްޔާރުވެފަ އޮތް ބަލިމީހެއްގެ ކައިރިން މިހެން އަހަން ނުޖެހޭ ކަންނޭނގެ އެކަމަކު….ބަނޑުބޮޑީތަ؟” ޒޯ ފަރުވާތެރިކަމާއެކީ އަފާފަށް ބަލަން ހުރެ އަހާލިއެވެ. އެ ކުރެވުނު ސުވާލުން އަފާފަށް ޒޯ ހުރި ދިމާލަށް ނަޒަރު ހުއްޓާލެވުނެވެ. ތަޖުރިބާ ހުރި ނަރުސްކުއްޖަކު ސަބަބަކާނުލާ އެހެން ނާހާނެކަމަށް އަފާފްގެ ހިތް ބުނި ހިނދު އޭނައަށް ވާހަކަ ދެކެވުނެވެ.\n“ން…ނޭނގެ…..ޓެސްޓްތަކުން ނުދައްކާ.” އަފާފް ކުޑަކޮށް ވިސްނާލަމުން ބުނެލިއެވެ. އެއާއެކު ޒޯ އަސްލުވެސްހޭ އަހާލި އަޑު އިވުނެވެ. އެއަށްފަހު ކުއްލިއަކަށް ޒޯ ހިނގާފައި ގޮސް އެ ރޫމުން ނިކުތް އަޑު އިވުނެވެ. ޒޯ ދިޔައީ ކީއްކުރަން ކަމާމެދު ވިސްނައި ނުނިމެނީސް ޒޯ އަނެއްކާވެސް އަނބުރާ އައެވެ. އެއަށްފަހު ތިމަންނައާއެކީ ފާޚާނާއަށް ހިނގާށޭ ބުނެލިއެވެ. އަފާފް ކީއްވެތޯ ސުވާލުކުރަން ފެށުމުން ޓެސްޓުން ނުދެއްކި އެއްޗެއް ހޯދޭތޯ ކަމަށް ޒޯ ބުނެލިއެވެ. ޒޯއަށް ކުރެވުނު އިތުބާރެއްގެ ސަބަބުންނާއި އެ ޓެސްޓުގެ ނަތީޖާ އޭނަ ބަލަން ބޭނުންވެފައިވި މިންވަރު އަފާފް އޭނައާއެކީ ދިޔައެވެ.\nޓެސްޓް ހެދުމަށްފަހު ޒޯ އަފާފް ގެންގޮސް އެނދުމަތީގައި ނުބެހެއްޓެނީސް ޓެސްޓުގެ ނަތީޖާއާއިމެދު އަފާފަށް ސުވާލުކުރެވެން ފެށިއެވެ. އެހެނަސް ޒޯއަށް އެއްޗެކޭ ނުބުނެ ހުރެވުނީ އެ ޓެސްޓުގެ ނަތީޖާ ނިކުތް ގޮތާއިމެދު ޙައިރާންވެފައިވި މިންވަރުންނެވެ. ސާޖަރީއަށްޓަކައި ތައްޔާރު ކުރެވިފައި އޮތް ބަލިމީހެއްގެ ނަތީޖާ ނިކުންނަން ޖެހޭނީ އެގޮތަށް ކަމަށްނުވާތީވެއެވެ. ޒޯ އަފާފަށް ޖަވާބެއްނުދީ ހުރިގޮތަށް ހުއްޓާ ކުއްލިއަކަށް އެ ރޫމުގެ ދޮރު ހުޅުވިގެން ދިޔައީ ސާޖަރީއަށްޓަކައި އަފާފް ގެންދިޔުމަށް އައި ނަރުހުންގެ ސަބަބުންނެވެ. ހަމަ އެއާއެކު ޒޯގެ ހިތް އަވަސްވިއެވެ.\nAssalaam’alaikum. dhen oiy bai hoama dhuvahu In Sha Allah 😀\nAbdhuvx janaa ge vaahaka thah kiyan.. haadha gina iburaiy thakeh libeyey.. seriously .. Thankyou so much mikahala dheeny vaahaka genesdheythee.. mi site in alhugandu kiyaa emme reethi vaahaka mihaaru miakee.. waiting for next part.. ?\nI thought u said Friday ga up kuraa vaahaka kamah. Waitedalong time dear ❤?\nThanks vaahaka varan reethi\nMasha allah mi baives vvv reethi??????❤ waiting next part??\nafaaf and sharaf ah dhera gotheh dhen nuhadhachey…story reethi ..<3\nMasha alhah …. Miealhugandu mi site gai kiyaa enme rythi vaahaka… Wow\nMihaaru nimenee dho. Ekam avas aruvaalaafa muhimmu scene thah kurunukurachchey jana. Take your time dear.\nWow….❤masha Allah…. Mee alhugandu mi site in kiyaa enme rythi story..janaa keep it up?\nWow ❤❤❤… Maasha Allah mi part vx v v v reethi ???… Superb ???… This is one of the best story now ???… Curiously waiting for the next part ???… Keep up the good work jana ???…\nhey jana. assalaam alaikum. mashah afaaf sifa vanee jana aah. hahahaha.. n me varah intrestin part eh ingey.. hama kiya kiyaa indha nimijje. nimun kan ves neyngi. ? masha allah varah varah reethi mibai. varah gina dhuvas thakakah fahu mihaa intresting part eh kiyaalan\nmi libunee.. jazakallah\nrahumeh neii hiyy..


އެއާލައިންތަކަށް ލިބޭ ގެއްލުން މިއަހަރު ކުޑަވާނެކަމަށް ލަފާކޮށްފި އެއާލައިންތަކަށް ލިބޭ ގެއްލުން މިއަހަރު ކުޑަވާނެކަމަށް ލަފާކޮށްފި\nއެއާލައިންތަކަށް ލިބޭ ގެއްލުން މިއަހަރު ކުޑަވާނެކަމަށް ލަފާކޮށްފި\nދުނިޔޭގެ އެއާލައިންތަކަށް ލިބޭ ގެއްލުން މިއަހަރު 9.7 ބިލިއަން އެމެރިކާ ޑޮލަރަށް ކުޑަވާނެކަމަށް އިންޓަނޭޝަނަލް އެއާ ޓްރާންސްޕޯޓު އެސޯސިއޭޝަން (އައިއޭޓީއޭ)އިން ލަފާކޮށްފިއެވެ.\n2023ވަނަ އަހަރު އެއާލައިންތަކަށް ލިބޭ ފައިދާ ވަރަށް ބޮޑުތަން އިތުރުވާންޖެހޭނެކަމަށް އައިއޭޓީއޭގެ ޑިރެކްޓަރ ޖެނެރަލް ވިލީ ވޯލްޝް ވަނީ ވިދާޅުވެފައެވެ.\nމިދިޔަ އަހަރު އެއާލައިންތަކަށް ލިބުނު ގެއްލުން ވަނީ 52 ބިލިއަން އެމެރިކާ ޑޮލަރަށް އަރާފައެވެ. އައިއޭޓީއޭގެ 78ވަނަ އަހަރީ އާންމު ޖަލްސާގައި ވާހަކަފުޅު ދައްކަވަމުން ވިލީ ވިދާޅުވީ އެއާލައިންތަކުގެ އައުޓުލުކް ރަގަޅުވާނެކަމަށް ދެއްކި ނަމަވެސް ވަރަށް ގިނަ ގޮންޖެހުންތައް އެއާލައިންތަކަށް އެބަހުރި ކަމަށެވެ.\nތަރައްޤީވެފައިވާ 38 ޤައުމު ހިމެނޭ އޮގަނައިޒޭޝަން ފޯ އިކޮނޮމިކް ކޯޕަރޭޝަން އެންޑް ޑެވެލޮޕްމަންޓް (އޯއީސީޑީ)ގެ އޭޕްރީލް މަހު އިންފްލޭޝަން %9އަށް އަރާފައިވާ ކަމަށް ވިލީ ވަނީ ވިދާޅުވެފައެވެ.\nމީގެއިތުރުން މިދިޔަ އަހަރާއި އަޅާބަލާއިރު ހަކަތައިގެ އަގު %50 އަށް އުފުލޭނެކަމަށް ވޯލްޑް ބޭންކުން ލަފާކޮށްފައިވާކަމަށްވެސް ވިލީ ވިދާޅުވިއެވެ. ރަޝިއާ ޔުކްރެއިން ހަނގުރާމައިގެ ސަބަބުން ކާބޯތެކެތި ލިބުން ދަތިވެފައިވާކަމަށްވެސް ވިލީ އިތުރަށް ވިދާޅުވިއެވެ. މިހުރިހާ ކަމަކީވެސް އެއާލައިންތަކަށްހުރި ގޮންޖެހުންތައްކަމަށް ވިލީ ފާހަގަކުރެއްވިއެވެ.\nދަތުރުފަތުރުކުރަން ބޭނުންވުމާއި އެއްތަނުން އަނެއްތަނަށް ތަކެތި އުފުލަން މަޖުބޫރުވުމުގެ ސަބަބުން އެއާލައިން އިންޑަސްޓްރީ މިހާރު ވަނީ ކުރިއަށްވުރެ ވަރުގަދަވެފައިކަމަށް ވިލީ ބުނެއެވެ. އައިއޭޓީއޭ އަކީ 290 ޤައުމު ތަމްސީލުކުރާ އެސޯސިއޭޝަނެކެވެ. އަދި ދުނިޔޭގެ އެއާ ޓްރެފިކްގެ %83 މި އެސޯޝިއޭޝަނުން ހިއްސާވެސްވެއެވެ.


November mahuge furathama 11 dhuvas - 11 haas touristun | Jazeera\tނޮވެމްބަރު މަހުގެ ފުރަތަމަ 11 ދުވަސް - 11 ހާސް ޓޫރިސްޓުން - Jazeera\nނޮވެމްބަރު މަހުގެ ފުރަތަމަ 11 ދުވަސް - 11 ހާސް ޓޫރިސްޓުން\nމުޙައްމަދު އަފްޒަލް November 13, 2020 184 views0\nނޮވެމްބަރު މަހުގެ ފުރަތަމަ 11 ދުވަހު ދިވެހިރާއްޖެއަށް އައި ފަތުރުވެރިންގެ އަދަދު 11،000 ކައިރިކޮށްފިއެވެ.\nމިނިސްޓްރީ އޮފް ޓޫރިޒަމުން އާންމުކޮށްފައިވާ ތަފާސްހިސާބުތަކުން ދައްކާގޮތުން، މިހާތަނަށް އެއް މަހުގެ ތެރޭގައި އެންމެ ގިނަ ފަތުރުވެރިން ޒިޔާރަތްކުރާނެކަމަށް ބެލެވެނީ މި މަހުއެވެ. އެގޮތުން، މިނިސްޓްރީއިން ކޮންމެ ހަފްތާއަކު ނެރޭ ތަފާސް ހިސާބުތައް ދައްކާގޮތުން ބޯޑަރު ހުޅުވާލިފަހުން އެއް މަހުން އަނެއް މަހަށް ރާއްޖެ އަންނަ ފަތުރުވެރިންގެ އަދަދު އަންނަނީ އިތުރު ވަމުންނެވެ. ޖުލައި މަހު 1،752 ފަތުރުވެރިން އައިއިރު އޮގަސްޓް މަހު 7،628 ފަތުރުވެރިން އައިސްފައިވެއެވެ. ސެޕްޓެމްބަރު މަހު 9،538 ފަތުރުވެރިން އައިސްފައިވާއިރު އޮކްޓޯބަރު މަހުގެ ނިޔަލަށް އައިސްފައިވަނީ 21،515 ފަތުރުވެރިންނެވެ.\nއެ މިިނިސްޓްރީގެ ތަފާސްހިސާބުތަކުން ދައްކާ ގޮތުން މިހާތަނަށް، ދުވާލެއްގެ މައްޗަށް އެންމެ ގިނަ ފަތުރުވެރިން އެވްރެޖްކޮށް ރާއްޖެ އައިސްފައިވަނީ އޮކްޓޯބަރު މަހުއެވެ. އެ މަހު އެވްރެޖްކޮށް ކޮންމެ ދުވަހަކުވެސް 694 ފަތުރުވެރިން އައިސްފައިވެއެވެ. ނޮވެމްބަރު މަހުގެ 11 ވަނަ ދުވަހާއި ހަމައަށް އެވްރެޖްކޮށް ކޮންމެ ދުވަހަކުވެސް އައިސްފައިވަނީ 997 ފަތުރުވެރިންނެވެ. އެއީ 11 ދުވަހުގެ ތެރޭގައި ޖުމްލަ 10،972 ފަތުރުވެރިންނެވެ. އެހެންކަމުން، އެންމެ ގިނަ ފަތުރުވެރިން ދިވެހިރާއްްޖެއަށް ޒިޔާރަތް ކުރާނެކަމަށް ބެލެވެނީ މިމަހުއެވެ.\nބޯޑަރު ހުޅުވާލިފަހުން ދިވެހިރާއްޖެއަށް އެންމެ ގިނައިން އައިސްފައިވަނީ ރަޝިޔާގެ ފަތުރުވެރިންނެވެ. ރަޝިޔާގެ 11،240 ފަތުރުވެރިން ދިވެހިރާއްޖެއަށް ޒިޔާރަތްކޮށްފައިވެއެވެ. ދެވަނައިގައި އޮތް އިނގިރޭސިވިލާތުން ދިވެހިރާއްޖެއަށް ޒިޔާރަތްކޮށްފައިވަނީ 4،468 ފަތުރުވެރިންނެވެ. ތިންވަނައިގައި އޮތް އެމެރިކާއިން އައިސްފައިވަނީ 3،927 ފަތުރުވެރިންނެވެ.\nމިހާތަނަށް ބޯޑަރު ހުޅުވާލިފަހުން ވަނީ 1،146 ފްލައިޓް މޫވްމަންޓް ރެކޯޑް ކުރެވިފައެވެ. ފަތުރުވެރިން ރާއްޖެއަށް ޒިޔާރަތްކުރާ މިންވަރު އިތުރުކުރުމަށް ރާއްޖެއިން ވަނީ ބޯޑަރ މައިލްސް ޕްރޮގްރާމެއް ތާރަފްކޮށްފައެވެ. އަދި ދެކުނު އޭޝިއާގެ އެންމެ ފުރަތަމަ އެއަރ ބަބަލް ވެސް ރާއްޖެ އަދި އިންޑިއާ އާ ދެމެދު ވަނީ ގާއިމްކުރެވިފައެވެ. އަދި ގިނަ އަދަދެއްގެ އެއަރލައިންތަކަކުން ވަނީ މި މަހުގެ ތެރޭގައި ރާއްޖެއަށް އަލުން ދަތުރުތައް ފަށާފައެވެ. ހަމައެހެންމެ ކުރިޔަށް އޮތް މަސްތަކުގައި ވެސް ގިނަ އެއަރލައިންތަކަކުން ރާއްޖެއަށް ދަތުރުތައް ފަށާނެކަން ވަނީ ހާމަކޮށްފައެވެ.\nކޮވިޑް 19 ކޮންޓްރޯލްކުރުމުގެ ގޮތުން ރާއްޖޭގެ ބޯޑަރު ބަންދުކުރުމަށްފަހު އަލުން ހުޅުވާލާފައިވަނީ މިދިޔަ ޖުލައި މަހުގެ 15 ވަނަ ދުވަހުއެވެ. އޭގެފަހުން މިހާރު 51،354 ފަތުރުވެރިން ދިވެހިރާއްޖެއަށް ޒިޔާރަތްކޮށްފައިވާއިރު، 2020 ވަނަ އަހަރު ޖުމްލަ ޒިޔާރަތްކޮށްފައިވަނީ 434،201 ފަތުރުވެރިންނެވެ. ސަރުކާރުގެ އަމާޒަކީ މިއަހަރު ނިމުމުގެ ކުރިން 500،000 ފަތުރުވެރިން ދިވެހިރާއްޖެއަށް ޒިޔާރަތްކުރުމެވެ.


ކާ - ވިކިޕީޑިއާ\nކާ އަކީ ދިވެހި ޅެމުގެ ބާވަތްތަކުގެ ތެރެއިން ދެވަނަ ބާވަތެވެ. ދިވެހި ބަހުގެ ރަދީފް ގައިވާ ގޮތުން ކާ އަކީ ކާފިޔާ ހަމަކޮށް ހަދައިފައި ހުންނަ ވަޒަން ބަހުރުވައިގެ ބާވަތެއް. މިއީ ހަބަސް ރައިވަރުގެ ކުރީ ހަތަރުބަހާ އެއްގޮތަށް އެއްވަޒަނަކަށް ހަތަރު ބަހުން ފިލިކޯޅި ހަމަކޮށް ހަދައިފައި ހުންނަ އެއްޗެކެވެ. މީގައި ހަބަސް ރައިވަރުގެ ކުރިން ފެށޭ ބަސްނެތިފައި އަނެއް ތިން ބަހުގެ ވަޒަނަށް ހަދައިފައި ހުންނަ ބާވަތެއްވެސް ހުރެއެވެ. މިއެވެ.\nބުނެވޭ ގޮތުގައި ކާ ގެ ނަން އައިސްފައިވަނީ ސިންގަޅަ ބަހުގެ ތެރެއިންނެވެ. އެއީ ސިންގަޅަ ބަހުން ޅެމުގެ ބާވަތަކަށް ކަވި ކިޔާފައިވާތީ އެވެ. ކަވި ދިވެހި ބަހަށް އައިރު ކަލަށް ވެފައިވަނީ އެވެ.\nދިވެހި ޅެމުގެ ބައިތައް\nކަލުގެ ވެސް ދެބާވަތެއް ހުރެއެވެ. އެދެބާވަތުގެ މިސާލު ތިރީގައި މިވަނީ އެވެ.\nފުރަތަމަ ބާވަތުގެ މިސާލު\nގުޅާ އުއިބޭ ތިޔައުޅޭ\nފުޅާފުޅު ބަލަ ދަނެމުހޭ\nއުޅާ ބޮޑުވެސް ހަދާނޭ\nހުޅާ ހުޅު ދިމަލެއް ނުވޭ\nބަހަކުން ބުނާ ރުޅި ހަދާ\nމަހަކުން ދެގެޔަށް ދަރި ދަމާ\nފަހަރަށް ދެވަނަ ގެނެއްސާ\nއާދު އިރުހަމް ނޭގެޔޭ\nއާނު ގުރު ކިޔަވަން އުޅޭ\nބާއެއް އަލިފު ނުމެދަނޭ\nދެވަނަ ބާވަތުގެ މިސާލު\nތާކު ނަކު ބަންދުޚާ\nމާތެރޭ ހުއްޓަސް ހިޔާ\nސާއީ މަންމަ އަރަބި ބާ\nވާނޭތަ މިގޮތެއް ހިލާ\nރޯގާގެ ބައިން ގަރު\nލޯދެފުރިނުން ހިނގާ ކަރު\nކޯފަތް ނުވޭ ހިކޭވަރު\nއިހާ އެއްގޮތް ވެފައި\nވިހާ ބޮޑުވީ ލެއިންމާ\nމިދެބާވަތުން ކުރީ ބާވަތުގެ ވަޒަނަކީ ހަބަސް ރައިވަރުން ފުރަތަމަ ފެށޭ ބަސް ނެތިފައި އަން ތިންބަހުގެ ވަޒަން ހަތަރުބަހުން ކޮންމެ ބަހެއްގައި ވެސް އޮތުމެވެ. އެއީ 12 ފިއްޔެވެ. ދެން4ބަހުން4ބަހުން ދިގުކުރަމުން ގެންދިއުމެވެ. މައިގަނޑަކަށް އޮންނާނީ4ބަހެވެ. ކޮންމެ ބަހެއްގައި 12 ފިއްޔެވެ.\nދެވަނަ ބާވަތުގެ ވަޒަނަކީ ކުރީ ބަހުގައި 10 ފިލި، އަނެއް3ބަހުން ކޮންމެ ބަހެއްގައި 12 ފިލި އޮތުމެވެ. އެއީ ހަމަ މުޅިންމެ6ބަސް ރައިވަރުގެ ކުރީ4ބަހާ އެއް ގޮތް ކުރުމެވެ. ދެން4ބަހުން4ބަހުން ދިގުކުރަމުން ގެންދިއުމެވެ.\nކަލުގެ ހަމަތަކަށް ބަލާއިރު ފިލިކޯޅި ހަމަކުރުމާ ގާފިޔާ އެއްގޮތް ކުރުން އޮވެއެވެ. ރައިވަރުގައި ފަދައިން ބަހުގެ އަކުރުތައް އިސްފަސްކުރުން އޮވެއެވެ. މިކަންކަމުގައި ރައިވަރާއި އެއްގޮތެވެ.\nޅެމާއި ޅެންވެރިކަން - މަލަސް 11 - މުހައްމަދު ޖަމީލް - 1މާރޗް 1988 - ދިވެހިބަހާއި ތާރީޚަށް ޚިދުމަތްކުރާ ގައުމީ މަރުކަޒު\nLast edited on 17 ޖުލައި 2008, at 00:05\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 ޖުލައި 2008، 00:05 ގައެވެ.


މަޖީދިއްޔާ ސްކޫލްގެ ޕްރިންސިޕަލް ކަމުގެ މަގާމަށް އަބްދުﷲ ރަޝީދު ހަމަޖައްސައިފިMikal News\nމަޖީދިއްޔާ ސްކޫލްގެ ޕްރިންސިޕަލް ކަމުގެ މަގާމަށް އަބްދުﷲ ރަޝީދު ހަމަޖައްސައިފި\n7 ޖެނުއަރީ 2015, 16:08 |\nމަޖީދިއްޔާ ސްކޫލްގެ ޕްރިންސިޕަލް ކަމުގެ މަގާމު އަބްދުﷲ ރަޝީދުއަށް ދެއްވައިފިއެވެ.\nޏ.އަތޮޅު ތައުލީމީ މަރުކަޒުގެ ޕްރިންސިޕަލް ކަމުގެ މަގާމުން ވަކި ކުރެއްވުމަށްފަހު، އަބްދުﷲ ރަޝީދުއަށް ރާއްޖޭގެ އެންމެ ދުވަސްވީ އެއް ސްކޫލް ކަމުގައިވާ މަޖީދިއްޔާ ސްކޫލްގެ ޕްރިންސިޕަލް ކަމުގެ މަގާމު ދެއްވައިފިއެވެ.\nއަބްދުﷲ ރަޝީދު ގެ ފޭސްބުކް ޕެޖް ގައި އޭނާ ވަނީ މިކަން ކަށަވަރު ކޮއްދީފައިއެވެ.” މިއަދަކީ އާ ސްކޫލްގެ ފުރަތަމަ ދުވަސް، މަޖީދިއްޔާ ސްކޫލް އަކީ ރާއްޖޭގެ އެންމެ ޝަރަފުވެރި ސްކޫލް” އަބްދުﷲ ރަޝީދު ފޭސްބުކްގައި ހާމަކޮއްފައިވެއެވެ.\nނަމަވެސް ހާފިޒް އަހްމަދު ސުކޫލް (ހޭޒް)ގެ ޕްރިންސިޕަލް ކަން ކުރެއްވި މަރިޔަމް ނާސިރު ބަދަލުކުރީ ކޮން ސްކޫލަކަށް ކަމެއް ކަށަވަރު ވެފައެއް ނުވެއެވެ.\nމަޖީދިއްޔާ ސްކޫލްގެ ޕްރިންސިޕަލް ކަމުގެ މަގާމަށް އަބްދުﷲ ރަޝީދުއަށް ހަމަޖައްސަވާފައި ވަނީ ޏ.އަތޮޅު ތައުލީމީ މަރުކަޒު (އޭއީސީ) އާއި ހާފިޒް އަހްމަދު ސުކޫލް (ހޭޒް)ގެ ޕްރިންސިޕަލުން ކުއްލި ގޮތަކަށް ބަދަލު ކޮށްފައިވާ ދަނޑިވަޅެއްގައިއެވެ. އަދި ބައެއް ފަރާތްތަކުން މި ގެނެވުނު ކުއްލި ބަދަލާއި މެދު، ސޯޝަލް މީޑިއާގައި ދަނީ ނުރުހުން ފާޅުކުރަމުންނެވެ.


BREAKING | Covid-19: India In Record Adhadhakah Meehunnah Bali Jehi, Ithuru 341 Maru - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 12 ގަޑިއިރު ކުރިން\nކޮވިޑް-19: އިންޑިއާއިން ރެކޯޑް އަދަދަކަށް މީހުންނަށް ބަލި ޖެހި، އިތުރު 341 މަރު\n8 މަސް ކުރިން ( ޖޫން 18, 2020 )\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އަށް އިންޑިއާއިން ރެކޯޑް އަދަދަކަށް މީހުން ފައްސިވެ، މި ބަލީގައި އިތުރު 341 މީހަކު މަރުވެއްޖެ އެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިދިޔަ 24 ގަޑިއިރު ތެރޭގައި އެކަނިވެސް އިންޑިއާ އިން އިތުރު 13,103 މީހަކު ކޮވިޑް-19 އަށް ފައްސިވެފައި ވެއެވެ. މިއީ މިހާތަނަށް އެޤައުމުން އެއް ދުވަހެއްގައި އެންމެ ގިނަ ބަޔަކު ފައްސިވި ފަހަރެވެ.\nއެޤައުމުން މިދިޔަ 24 ގަޑިއިރު ތެރޭ އިތުރު ގިނަ އަދަދެއްގެ ބަޔަކު ފައްސިވުމުން، މިހާތަނަށް ބަލި ޖެހުނު މީހުންގެ ޖުމްލަ އަދަދު ވަނީ 367,264 އަށް އަރާފައެވެ. އަދި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 12,262 އަށް އަރާފައެވެ.\nއިންޑިއާއަކީ މިހާރު ދުނިޔެއިން ހަތަރު ވަނައަށް އެންމެ ގިނަ ބަޔަކު ފައްސިވެ، ދެކުނު އޭޝިއާ ސަރަޙައްދުން ބަލީގެ ނުރައްކާ އެންމެ ބޮޑުވެފައިވާ ޤައުމެވެ. އަދި އެމެރިކާ އާއި ބްރެޒިލް ފިޔަވައި އެންމެ ހަލުވިކަމާއެކު މިބަލި މިހާރު ފެތުރެމުންދާ ޤައުމަކީވެސް އިންޑިއާ އެވެ.\nއިންޑިއާގައި ކޮވިޑް-19 ޖެހިގެން މަރުވާ މީހުންގެ އަދަދު ހަލުވިކަމާއެކު އިތުރުވަމުން އަންނައިރު، އެޤައުމުން ބަލި ފެނުނުތާ 80 ދުވަސްތެރޭ މަރުވި މީހުންގެ އަދަދު ވަނީ ފަސްހާހަށް އަރާފައެވެ. އޭގެ ފަހުން އެންމެ 17 ދުވަސް ތެރޭ މި އަދަދު ވަނީ ދިހަ ހާހަށް އަރާފައި ވާއިރު، މިދިޔަ ހަފްތާއެއްހާ ދުވަސް ތެރޭ އެކަނިވެސް މަރުވި މީހުނެގެ އަދަދު 2500 އަށްވުރެ އިތުރެވެ.\nފަހުގެ މަޢުލޫމާތުތަކަށް ބަލާއިރު އިންޑިއާއިން މިހާތަނަށް މި ބަލިން ރަނގަޅުވެފައި ވަނީ 194,438 މީހެކެވެ. އެހެންކަމުން އެޤައުމުގައި މިހާރު ފަރުވާދެމުން ދަނީ 160,564 މީހަކަށެވެ. ނަމަވެސް އޭގެތެރެއިން 8944 މީހަކަށް ފަރުވާދެނީ ސީރިއަސް ހާލުގައެވެ.\nއިންޑިއާ އަކީ ދުނިޔެއިން ދެވަނައަށް އެންމެ ގިނަ ބަޔަކަށް ސީރިއަސް ހާލުގައި ފަރުވާދެމުންދާ ޤައުމުވެސް މެއެވެ. އެހެންކަމުން އެޤައުމުން ކުރިޔަށް އޮތް ދުވަސްތަކުގައި މި ބަލީގައި މަރުވާ މީހުންގެ އަދަދު އިތުރުވެގެން ދިއުމަކީ އެކަށީގެންވާ ކަމެކެވެ.\nކޮވިޑް ވެކްސިން ބޭސް ގުޅައެއް މެދުވެރިކޮށް ދެވޭތޯ މަސައްކަތް ފަށައިފި\nވިސާ ހޯދަން ގިނަ އިރު ކިއުގައި ތިބެން ޖެހޭ މައްސަލަ އަށް ހައްލު ހޯދަނީ\nކޮވިޑް ނެތް ކަމަށް ބުނަން އެރީ މީޑިއާތަކުގެ ކުރިމައްޗަށް، ދެން ފެށީ ކެއްސަން!


vnews - ގަމުން ގޯތި ވިއްކަމުންދިޔަ ބަޔަކު ހައްޔަރުކޮށްފި\nގަމުން ގަވައިދާ ހިލާފަށް ގޯތި ވިއްކަމުންދިޔަ ބަޔަކު ހައްޔަރުކޮށްފި\n24 އޮކްޓޯބަރ 2013\nގަވައިދާ ހިލާފަށް ގޯތި ވިއްކުމަށްފަހު އެކި ފަރާތްތަކަށް ހައްދައިދީފައިވާ ރަޖިސްޓްރީތަކެއް -- ވީފޮޓޯ: އަޒްމީ އަލީ\nލ. ގަމުގެ ސިނާއީ ސަރަހައްދުން ގަވައިދާ ހިލާފަށް ގޯތި ވިއްކައި ސައްހަ ނޫން ރަޖިސްޓްރީތަކެއް ދޫކުރާ މައްސަލައެއްގައި ފުލުހުން ބަޔަކު ހައްޔަރުކޮށްފި އެވެ.\nއިކޮނޮމިކް ކްރައިމް ޑިޕާޓްމަންޓްގެ ހެޑް ޗީފް އިންސްޕެކްޓާ އޮފް ޕޮލިސް ޢަބްދުﷲ ސަތީހު މިއަދު ވިދާޅުވީ ގަމުގެ ސިނާއީ ސަރަހައްދުން ދޫކޮށްފައިވާ ގޯތިތަކެއް ވެރިފަރާތް ނޫން އެހެން ބަޔަކަށް ވިއްކާ ކަމަށް ލިބުނު މައުލޫމާތަކާ ގުޅިގެން މާވެޔޮ މަގުގައި ހުންނަ ކެފޭއެއްގެ ތެރޭގައި ގޯއްޗެއް ވިއްކުމުގެ މުއާމަލާތް ހިންގަމުން ދަނިކޮށް މި މަހުގެ ތިން ވަނަ ދުވަހުގެ ރޭ 48 އަހަރުގެ މީހަކު ހައްޔަރު ކޮށްފައިވާ ކަމަށެވެ.\nއެ މީހާ ހައްޔަރުކުރި އިރު އޭނާގެ އަތުން ސިނާއީ ސަރަހައްދުން ވިއްކަން އުޅުނު ގޯތީގެ ރަޖިސްޓްރީތަކާއި ގިނަ އަދަދެއްގެ ފައިސާތައް ފެނިފައިވާ ކަމަށާއި އޭނާގެ ސައިކަލްގެ މަޑި ދަށުން ވެސް މިފަދަ ސައްހަ ނޫން ކަމަށް ބެލެވޭ އިތުރު ރަޖިސްޓްރީއެއް ފެނުނު ކަމަށް ސަތީހު ވިދާޅުވި އެވެ. އަދި ވިދާޅުވީ އެ މީހާ ދިރިއުޅެމުންދާގެ ވެސް ކޯޓު އަމުރެއްގެ ދަށުން ބަލައި ފާސްކުރި ކަމަށާއި އެގޭގެ ތެރެއިން ސައްހަ ނޫން އަށް ރަޖިސްޓްރީ އާއި ފަސް ލައްކައަށްވުރެ ގިނަ ރުފިޔާ އާއި ސިނާއީ ސަރަހައްދުގެ ބިމުގެ ޗާޓަކާއި މައްސަލައާއި ގުޅުންހުރި ބައެއް ލިޔެކިޔުންތަކުގެ އިތުރުން މައްސަލައާއި ގުޅުންހުރި ފަރާތްތަކަށް ފައިސާ ޖަމާކޮށްފައި ހުރި ސްލިޕްތަކެއް ވެސް ފެނުނު ކަމަށެވެ.\nމި މައްސަލައާއި ގުޅިގެން ލ. ގަން ކައުންސިލް އިދާރާ ބަލައި ފާސްކޮށް އެ އިދާރާއިން މައްސަލަ އާއި ގުޅުންހުރި މީހުން ބޭނުންކުރި ދެ ކޮމްޕިއުޓަރު ސިސްޓަމްގެ ހާޑް ޑިސްކް އަދި މައްސަލައާއި ގުޅުންހުރި ލިޔުންތައް ވެސް ފުލުހުން ވަނީ ގެންގޮސްފަ އެވެ.\nގޯތި ވިއްކުމަށް ފައިހު ފައިސާ ޖަމާކޮށްފައިވަ ބައެއް ސްލިޕްތައް -- ވީފޮޓޯ: އަޒްމީ އަލީ\nއިކޮނޮމިކް ކްރައިމް ޑިޕާޓްމަންޓްގެ ހެޑް ޗީފް އިންސްޕެކްޓާ އޮފް ޕޮލިސް ޢަބްދުﷲ ސަތީހު މިއަދު ނޫސްވެރިންނަށް މައުލޫމާތު ދެއްވަނީ -- ވީފޮޓޯ: އަޒްމީ އަލީ\nސަތީހު ވިދާޅުވީ މިހާތަނަށް ބެލިބެލުމުން ގާތްގަނޑަކަށް 85 ގޯތި އެގޯތީގެ އަސްލު ވެރިފަރާތް ނޫން އެހެން ބަޔަކަށް ވިއްކައި ސައްހަ ނޫން ރަޖިސްޓްރީތައް ދޫކޮށްފައި ހުރިކަން ފާހަގަވާ ކަމަށާއި ގޯތިތައް ލިބިފައިވާ ފަރާތް ނޫން އެހެން ފަރާތުގެ ނަމަށް ގޯތިތައް ބަދަލުކޮށް ސައްހަ ނޫން ރަޖިސްޓްރީ ހަދާފައިވާ މީހުންގެ ތެރޭގައި އުމުރުން 18 އަހަރު ނުފުރޭ ކުޑަކުދިންގެ ނަމުގައި ހަދާފައިވާ ރަޖިސްޓްރީތައް ވެސް ހިމެނޭ ކަމަށެވެ. ސިނާޢީ ސަރަހައްދުން ގޯތި ދޫކުރުމުގައި ކަންކަން ހިނގާގޮތް ނޭނގި ތިބެ ނަމަވެސް އެ ސަރަޙައްދުން ގޯއްޗެއް ގަނެފައިވާ ފަރާތެއް ވާނަމަ ލަސްނުކޮށް ވީ އެންމެ އަވަހަކަށް އެ އަމަޢުލޫމާތެއް ފުލުހުންނާ ހިއްސާ ކުރުމަށް ވެސް އެދިވަޑައިގެންނެވި އެވެ.\nމަގާމުގެ ނުފޫޒު ބޭނުންކޮށްގެން ގަވާއިދާ ހިލާފަށް ގޯތި ވިއްކައި ގޯތީގެ ރަޖިސްޓްރީ ހަދާދިން ކަމުގެ ތުހުމަތު ކުރެވޭތީ ލ. ގަމު ކައުންސިލްގެ ރައީސް ހުސެއިން މޫސާ 15 ދުވަހަށް ތަހުގީގަށް ބަންދުގައި ބެހެއްޓުމަށް ހައިކޯޓުން ވަނީ މިއަދު އަމުރުކޮށްފަ އެވެ.\nގަމު ކައުންސިލްގެ ރައީސް ބަންދު ކުރަން އަމުރުކޮށްފި


Education minister ah chit radhdhu nuvumun Ibra ge massala cancel | Mihaaru\nއެޑިއުކޭޝަން މިނިސްޓަރަށް ޗިޓު ރައްދު ނުކުރެވުމުން އިބްރާގެ މައްސަލަ ކެންސަލް\nއެޑިއުކޭޝަން މިނިސްޓަރު ޑރ.އައިޝަތު އަލީ -- ފޮޓޯ: ނިޝާން އަލީ | މިހާރު\nއަހުމަދު ޝަބީން، މިހާރު\n16 މެއި 2022 - 13:55\nއެޑިއުކޭޝަން މިނިސްޓަރު ޑރ.އައިޝަތު އަލީ ގާނޫނުއަސާސީއާ ހިލާފުވެއްޖެ ކަމަށް ކަނޑައަޅައިދިނުމަށް އެދި މަންދު ކޮލެޖުގެ ޗެއާމަން އިބްރާހިމް އިސްމާއިލް (އިބްރާ) ސިވިލް ކޯޓުގައި ދައުވާކުރާ މައްސަލައިގައިި މިއަދަށް ތާވަލުކުރި އަޑުއެހުން ކެންސަލްވެއްޖެ އެވެ.\nމަންދު ކޮލެޖަށް ގެއްލުމުގެ ބަދަލުގައި ސަރުކާރުން 15 މިލިއަން ރުފިޔާ ދިން ނަމަވެސް, އެ ފައިސާ ދީފައިވަނީ ހުކުމުގައި ބުނާ މުއްދަތަށްވުރެ ފަހުން ކަމަށް ބުނެ އައިޝަތު އަލީ ގާނޫނުއަސާސީއާ ހިލާފުވެއްޖެ ކަމަށް ކަނޑައަޅައިދިނުމަށް އެދި ސިވިލް ކޯޓަށް މައްސަލަ ހުށަހެޅީ މިިދިޔަ އަހަރުގެ މެއި މަހު އެވެ.\nމިިއަދު 10:00 އަށް މި މައްސަލައިގެ އިބްތިދާއީ އަޑުއެހުމެއް ބާއްވަން ތާވަލުކުރި އެވެ. ނަމަވެސް ސިވިލް ކޯޓުން ބުނީ ޗިޓު ރައްދު ނުކުރެވިގެން އެހެން ދުވަހަކަށް މައްސަލަ ޝެޑިއުލްކޮށްފައިވާ ކަމަށެވެ.\nއަލުން ތާވަލްކުރީ ކޮން ދުވަހަކަށް ކަމެއް ނުބުނެ އެވެ.\nއެމްއީއެސް ކުރިން ހިންގި އިމާރާތް މަންދު ކޮލެޖަށް ދޫކުރި އެއްބަސްވުން ބާތިލްކޮށް ސަރުކާރުން އެތަން އަތުލި މައްސަލައިގައި ގެއްލުމުގެ ބަދަލަށް 15 މިލިއަން ރުފިޔާ ދައްކަން ދައުލަތުގެ މައްޗަށް ސިވިލް ކޯޓުން ހުކުމްކުރީ ބަދަލު ހޯދަން ދައުވާކުރުމުގެ ހައްގު އޮންނާނެ ކަމަށް ސުޕްރީމް ކޯޓުން ހުކުމް ކުރުމުން ސިވިލް ކޯޓުގައި ކުރި ދައުވާއަކާ ގުޅިގެންނެވެ.\nއެ ހުކުމްތަކަށް ގެއްލުމުގެ ބަދަލުގެ ގޮތުގައި 18 މިލިއަން ރުފިޔާ ހޯދަން މަންދު ކޮލެޖުން ދައުވާ ކުރި އެވެ. ނަމަވެސް ޑިސްޕިއުޓު މަރުހަލާގައި ދެ ފަރާތުން އެއްބަސްވީ 15 މިލިއަނަށެވެ. އެއީ މަންދު ކޮލެޖު އެ އިމާރާތުން ބޭރުކޮށްލުމުން އެހެން ތަނެއް ހޯދަން މިހާތަނަށް ކުރި ހަރަދު ކަމަށް ދައުލަތުން ބުނެ އެވެ.\nސިވިލް ކޯޓް އިބްރާ ޑރ. އާއިޝަތު އަލީ، އެޑިއުކޭޝަން މިނިސްޓަރު\n12 ކޮމެންޓް, 13 ރިއެކްޝަންސް\nދައުލަތުގެ ވަޒީރަކަށް ޗިޓު ރައްދުނުވެގެން މައްސަލައެއް ނުބޭއްވުނީމަ މިގައުމުގެ ކުށްވެރިންނަށް ޗިޓު ރައްދުވެގެން ކޯޓަށް ހާޒިރުވާނެ ގޮތެއް އޮންނާނެބާ؟\nއަދިވެސް މަދީތަ ލިބުނުވަރު ރައްޔިތުންގެ ފައިސާ ތީ އިނގޭ ހަނދާންކުރާތި މިއަދު ތި 15 މިލިއަން ކައިގެން ހުރެވިދާނެ އެކަމު މާދަމާ ވާނެގޮތް ﷲ ދެނެވޮޑިގެންވާނީ... ކޮންކަމަކަށް ޚަރަދު ކޮށްގެންބާ 15 މިލިއަނުގެ ގެއްލުމެއް ވާންވީ.... ފައްޔާޒު މެންނަށްވީމަ ތި ބަދަލު ތިލިބުނީ... އާއްމު ކިތައްމީހުންނަށް އެބަހުރި ތިގޮތަށް ކަންތައްވެފަ އެކަމު ނުލިބޭ މީ އިންސާފުތޯ؟\nޢެޑިޔުކޭޝަން މިނިސްޓްރީއަށް ތިޔަކަމުން ދުވަހަކުވެސް ސަލާމަތް ނުވެވޭނެ. ޢިބްރާއަށް ލޯލާރިއެއްވެސް ހައްގެއްނުވާނެ. ޢެކަމަކު 15 މިލިއަން މިހާރުވެސް ދީފި. ކޯޓުން ތިޔަ މައްސަލަ ބޭރުކޮށްލާ.\nމިއީ ދެން ކޮންކަމެއް އިބުރާ\nއިބުރާ ވީމަ 18 މިލިއަންގެ ބަދަލު ދޭންވީ އުޅޭތަނުން ނެރުނީމަ. ރަށު ކައުންސިލުން އައިސް އާންމު ރައްޔިތަކަށް މީގެ އެތަށް އެތަށް އަހަރެއް ކުރިން ދީފައިވާ ގެއްކުން ނެރުނީމަ ބަދަލު ހޯދަން އެދުމުން ބަދަލު ނަގައިދޭން ނުޖެހޭކަމަށް މި ނިންމަނީ. މިކަހަލަ ކަންކަން ކުރާ އެންމެނަށް ހަލާކު ހުރި\nދައުލަތުން 15 މިލިޔަން ރުފިޔާދިނަސް އެއީ އެކަމުގެ ބަދަލުގަ ދޭން ޖެހިދާނެ މިންވަރަށްވުރެ ބޮޑު އަދަދެއް. މިކަން ފުރިހަމަ މިނިވަން ތަހުގީގަކާ ފުރިހަމަ އޮޑިޓެއް މިހާރު ހެދިޔަސް އެކަން އެގޭނެ. ތިފަދަ މައްސަލަތަކުގައި ގިނަފަހަރަށް ސަރުކާރު ބަދަލުހޯދަން ހުށަހަޅަނީ ބަދަލަށް އަރާވަރުގެ2ގުނަ ބޯޑުކޮށް ޖަހައިގެން. މީޙަޤީގަތް.\nޢެޑިޔުކޭޝަން މިނިސްޓަރަކަށް އިބުރާ ރަނގަޅުވާނެ\nޓިއިރުން ވާނި ގޮތަކީ ކަޅު މުޙައްމަދު ރަސްގެފާނުގެ ތާރީޚު އިޔާދަވާނި\nމިނިސްޓަރު ސީދާ ހާޒިރުވާން ޖެހޭތަ؟ މިނިސްޓްރީ ތަމުސީލު ކުރާނީ އެ މިނިސްޓްރީން ފޮނުވާ މީހެއް ނޫންތަ؟ ނުވަތަ ދައުލަތުގެ ބަންޑާރަނައިބެއް ނޫންތަ؟ މިނިސްޓަރުގެ އަމިއްލަ ލާރިން ތަންފީޒުކުރަން ޖެހޭ ހުކުމެއްގެ ވާހަކައެއްނޫންދޯ މި މައްސަލައެއްގައި މިއޮތީ.\nއިބުރާ އުޅެނީ މިކަންވެސް މުޅިން ވާހަކަ އޮޅުވާލާ އަދިވެސް ލިބުނު ވަރުން ނުފުދިގެން. ސަރުކާރުން އެތަން މީހަކަށް ދިނީ ސުކޫލެއް ހިންގަން. އެމީހާ އަތުން ކުއްޔަށް ނަގައިގެން ކޮލެޖް ހިންގަނިކޮށް އެތަނުން ބޭރުކޮށްލީ. ހަގީގަތުގެ މި ދެމީހުނަށް ދައުވާކޮށް އަދަބު ދޭންޖެހޭނީ. ރައްޔިތުންގެ މަންފާއަށް ސްކޫލެއް ހިންގަން ބުނީމަ ދެމީހުން އަމިއްލަ ފައިދާ އަށް އެތަން ބޭނުންކުރީ މާ.


Ithuru 18 Beyfulhakah PPM In Ticket Dheefi\nއިތުރު 18 ބޭފުޅަކަށް ޕީޕީއެމްއިން ޓިކެޓް ދީފި\n5 މަސް, 1 ހަފްތާ,6ދުވަސް, 16 ގަޑި, 29 މިނެޓް, 17 ސިކުންތު ކުރިން 1940ފަތޯނާ ފާއިޒް\nއަންނަ އަހަރު ބާއްވާ ރައްޔިތުންގެ މަޖިލީހުގެ އިންތިހާބުގައި ވާދަކުރަން ޝައުގުވެރިވާ 18 ބޭފުޅަކަށް ޕީޕީއެމްއިން ޓިކެޓް ދިނުމަށް ބޭއްވި ރަސްމިއްޔާތުގެ ތެރެއިން.\nއަންނަ އަހަރު ބާއްވާ ރައްޔިތުންގެ މަޖިލީހުގެ އިންތިހާބުގައި ވާދަކުރަން ޝައުގުވެރިވާ 18 ބޭފުޅަކަށް ޕީޕީއެމްއިން ޓިކެޓް ކަށަވަރު ކޮށްދީފިއެވެ.\nޕީޕީއެމްއިން ޓިކެޓް ދޭން ނިންމާފައިވާ ބޭފުޅުންނާއި، އެބޭފުޅުން ވާދަކުރައްވާނެ ދާއިރާތައް އިއުލާން ކުރެއްވީ އެޕާޓީގެ ސެކްރެޓަރީ ޖެނެރަލް މުޙައްމަދު ހުސެއިން ޝަރީފެވެ. އެ ރަސްމިއްޔާތުގައި ޕީޕީއެމްގެ ރައީސް، އަދި ކުރީގެ ރައީސް އަބްދުﷲ ޔާމީން އަބްދުލް ޤައްޔޫމް ބައިވެރިވެވަޑައިގެންނެވިއެވެ.\nއެމަނިކުފާނު ވިދާޅުވީ 18 ދާއިރާއެއްގެ ޓިކެޓް ކަށަވަރު ކޮށްދެއްވާފައިވަނީ ޕާޓީގެ ފަރާތުން ވާދަކުރާނެ އިތުރު ކެންޑިޑޭޓަކު ނެތް ދާއިރާތަކަށް ކަމަށެވެ. އަދި ދެން ހުރި ދާއިރާތަކުގެ ޕްރައިމަރީ ބާއްވާނެ ކަމަށްވެސް ރައީސް ވިދާޅުވިއެވެ.\nކުރިއަށް އޮތް ރައްޔިތުންގެ މަޖިލީހުގެ އިންތިޚާބުގައި ވާދަކުރައްވަން ޕީޕީއެމްގެ ޓިކެޓް ލިބިވަޑައިގެންނެވި ބޭފުޅުންގެ ތެރޭގައި، ކުރީގެ ރައީސް ޔާމީންގެ ސަރުކާރުގެ ލީގަލް އެފެއާޒް މިނިސްޓަރު އާޒިމާ ޝަކޫރާއި ފިޝަރީސް މިނިސްޓަރު ޑރ.މުހައްމަދު ޝައިނީ އަދި ހެލްތު މިނިސްޓަރ ނާޒިމް އިބްރާހިމް ހިމެނިވަޑައިގަންނަވައެވެ. މަޖިލިސް އިންތިޚާބުގައި އާޒިމާ ވާދަކުރައްވާނީ ނ.އަތޮޅު ހޮޅުދޫ ދާއިރާއަށެވެ.\nހެންވޭރު އުތުރު ދާއިރާއަށް ޝައިނީ ވާދަކުރައްވާއިރު، ނާޒިމް ވާދަކުރައްވާނީ ނާޒިމްގެ އުފަންރަށް ހިމެނޭ ހިންނަވަރު ދާއިރާއަށެވެ. ނާޒިމް ވަނީ 2014 ވަނަ އަހަރުގެ މަޖިލިސް އިންތިޚާބުގައި ވެސް ވާދަކުރައްވާފައެވެ.\nއަންނަ ރައްޔިތުންގެ މަޖިލީހުގެ އިންތިޚާބުގައި ވާދަކުރުމަށް ކުރީގެ ރައީސް މައުމޫން އަބްދުލްގައްޔޫމްގެ ދަރިކަލުން ޣައްސާން މައުމޫނަށްވެސް ޕީޕީއެމްއިން ވަނީ ޓިކެޓް ދީފައެވެ. ޣައްސާނަށް ޓިކެޓް ދިނީ ތ. ގުރައިދޫ ދާއިރާއަށް ވާދަ ކުރެއްވުމަށެވެ. މީގެ އިތުރުން ފ. ބިލެއްދޫ ދާއިރާއަށް އެމްޑީޕީ ސަރުކާރުގެ ހޯމް މިނިސްޓްރީގެ ސްޓޭޓް މިނިސްޓަރު އަހުމަދު ޝަފީގް އާއި އައްޑޫ ސިޓީ ހިތަދޫ މެދު ދާއިރާއަށް ޒާހިދު ރަމީޒް އާއި ގދ. ތިނަދޫ އުތުރު ދާއިރާއަށް ސްޓެލްކޯގެ ކުރީގެ ސީއީއޯ އަހުމަދު ޒުހޫރު އަދި އައްޑޫ ސިޓީ ހިތަދޫ ދެކުނު ދާއިރާއަށް މުހައްމަދު ލަތީފް ވާދަކުރެއްވުމަށްވެސް ޓިކެޓް ދީފައިވެއެވެ.\nއޭގެ އިތުރުން، މައްޗަންގޮޅި އުތުރު ދާއިރާއަށް ޖަމީލާ އަލީ ޚާލިދު އަދި އއ. މަތިވެރި ދާއިރާއަށް ޗެނަލް 13 ގެ ނޫސްވެރިޔާ ލަޔާލް މަނިކް ވާދަކުރަން ވެސް ވަނީ ޓިކެޓް ދީފައެވެ. މީގެ ކުރިންވެސް 24 ބޭފުޅުންނަށް ޕީޕީއެމްއިން ވަނީ ޕްރައިމަރީއަކާއި ނުލާ ޓިކެޓް ދީފައެވެ.\n30 މިނެޓް ކުރިން50\n1 ގަޑި ކުރިން 12 0


Nasheedhah Ithuru Hamalaa eh Nudheveyne Kamuge Yageen Kameh Fuluhunnah Nudhevunu ނަޝީދަށް އިތުރު ހަމަލާއެއް ނުދެވޭނެ ކަމުގެ ޔަގީންކަމެއް ފުލުހުންނަކަށް ނުދެވުނު – Huvadhoo News Nasheedhah Ithuru Hamalaa eh Nudheveyne Kamuge Yageen Kameh Fuluhunnah Nudhevunu Huvadhoo News\nނަޝީދަށް އިތުރު ހަމަލާއެއް ނުދެވޭނެ ކަމުގެ ޔަގީންކަމެއް ފުލުހުންނަކަށް ނުދެވުނު\nރައްޔިތުން މަޖިލީހުގެ ރައީސް މުހައްމަދު ނަޝީދަށް އިތުރު ހަމަލާއެއް ނުދެވޭނެ ކަމުގެ ޔަގީންކަމެއް ފުލުހުނަށް ނުދެވުނެވެ.\nނޫސްވެރިޔަކު މި ފަދަ އެހެން ހަމަލާއެއް ނަޝީދަށް އަމާޒު ކުރުމުގެ ފުރުސަތު އެބައޮތްތޯ ސުވާލު ކުރުމުން މި ސުވާލަށް މާ ބޮޑު އެދެވޭ ޖަވާބެއް ފުލުހުންނަށް ދެވިފައެއް ނުވެއެވެ.\nމި ސުވާލަށް ކޮމިޝަނާރ އޮފް ޕޮލިސް މުހައްމަދު ހަމީދު ވިދާޅުވީ ފުލުހުން ދަނީ އެ ތަޙްޤީޤް ފެށުނު ވަގުތުން ފެށިގެން އެވްރެޖްކޮށް ކޮންމެ ފަސް ދުވަހަކު ޕާލިމެންޓްގެ ސީނިއާރ އެމްޕީ ތަކަކަށް ވަރަށް ތަފްސީލީ މައުލޫމާތު ތަށް ދެއްވަމުން ކަމުގައެވެ.\n“މި އަރުވާ މަޢުލޫމާތުތަކުގެ އަލީގައި ޚާއްސަކޮށް ތަޙްޤީހުން ހޯދޭ ހޯދުންތަކުގެ އަލީގައި އަޅުގަނޑުމެންނަށް އެސެސް ކުރެވޭނެ އަޅުގަނޑުމެންނަށް ކިހާވަރަކަށް މިކަން އެސެސް ކުރެވޭނީ. މިހާރު އަޅުގަނޑުމެންނަށް ފެނިފައި އޮތީ މިއޮތީ މިފަދަ ކަންކަމުން އަޅުގަނޑުމެންނަށް ނުރައްކާ އޮތް މިންވަރު. އެހެންވީމަ މި ނުރައްކާއާ ބައްދަލުވާ ވަރުގެ ސަލާމަތީ ކަންކަމާ ގުޅޭ ކަންކަން ހަމަޖައްސާނެ ކަން ޤަބޫލު ކުރަން. އަދި ފުލުހުންގެ ޚިދުމަތުގެ ހައިސިއްޔަތުން އެކަމަށް އަރުވަން ޖެހޭ ލަފާ އަޅުގަނޑުމެން އަރުވާނަން.” – ހަމީދު\nސިޕީ ހަމީދުގެ ޖަވާބުގައި މި ކަހަަލަ ކަމެއް ތަކުރާރު ނުވާނެ ކަމުގެ އެއްވެސް ޔަގީން ކަމެއް ދީފައި ނުވި ނަމަވެސް މި މައްސަލަ ތަހުގީގުކޮށް މައްސަލައާއި ގުޅުން ހުރި ގިނަ ބަޔަކު ހޯދިފައިވާ ކަން ފާހަގަކޮށްލެވެއެވެ. މިހަމަލާ އާއު ގުޅުން ހުރި ގިނަ މައުލޫމާތު ތަކެއް ރޭ ފުލުހުން ވަނީ ހާމަކޮށްފައެވެ.


އިންތިޚާބުގެ ކަންތައް ވީހާވެސް މަޑުމައިތިރިކަމާއި އޮމާންކަމާއެކު ކުރިއަށް ގެންދެވުމަށް ޗެއަރޕަރސަން އެދިވަޑައިގެންފި – Maldivian Democratic Party\nއިންތިޚާބުގެ ކަންތައް ވީހާވެސް މަޑުމައިތިރިކަމާއި އޮމާންކަމާއެކު ކުރިއަށް ގެންދެވުމަށް ޗެއަރޕަރސަން އެދިވަޑައިގެންފި\nހޮނިހިރު ދުވަހު ބޭއްވޭ ރިޔާސީ އިންތިޚާބުގެ ކަންތައް ވީހާވެސް މަޑުމައިތިރިކަމާއި، އޮމާންކަމާއެކު ކުރިއަށް ގެންދެވުމަށް ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ޗެއަރޕަރސަން މޫސާ މަނިކު ލޮބުވެތި މެންބަރުންގެ އަރިހުން މިއަދު (5 އޮގަސްޓް 2013) އެމްޑީޕީ އޮފީހުގައި ބޭއްވުނު ޕްރެސް ކޮންފެރެންސްއެއްގައި އެދިވަޑައިގެންފިއެވެ.\nޗެއަރޕަރސަން މޫސާ މަނިކު މީޑިއާ ފަރާތްތަކާއި އެކު ބޭއްވުނު މިބައްދަލުވުމުގައި ވާހަކަފުޅު ދައްކަވަމުން ޑިމޮކްރެޓިކް ހަމަތަކާއި އުސޫލްތަކާއި އެއްގޮތަށް ކަންތައްތައް ކުރިއަށް ގެންދެވުމަށް އިދިކޮޅު ސިޔާސީ ވާދަވެރިންނަށް ގޮވައިލެއްވިއެވެ. އަދި އެމްޑީޕީއިން މިއިންތިޚާބު ޑިމޮކްރެޓިކް ހަމަތަކާއި އެއްގޮތަށް ގެންދިޔުމަށް ކުރެވެން ހުރި ހުރިހާ މަސައްކަތެއް ކުރާނޭ ކަމަށް ޗެއަރޕަރސަން ވިދާޅުވިއެވެ. ހުރިހާ ސިޔާސީ ޕާޓީތަކުންވެސް ކެމްޕެއިން ތެރޭގައި ދެއްކިފައިހުރި ވާހަކަތަކުގެ ސަބަބުން ބަލިވެގެންދާއިރު އަތުންފައިން ގޯހެއް ނުހަދާ ހަމަޖެހުން ނަގާލަން މަސައްކަތް ނުކުރުމަށް އެމަނިކުފާނު އެދިވަޑައިގެންނެވިއެވެ.\nއިލެކްޝަންސް ކޮމިޝަަނަށް އިތުބާރުކުރާކަމަށާއި، އަދި ބަޣާވާތް ކުރިފަދައިން މިހާރު ސަރުކާރުގައި ތިބި ފަރާތްތަކާއި ސަލާމަތީ ބާރުތަކުން މަސައްކަތްކުރާނެ މާހައުލެއް ގާއިމްނުކުރުމަށް އެދޭކަމަށް ޗެއަރޕަރސަން ވިދާޅުވިއެވެ. އަދި އެފަދަ ނުފޫޒެއް އައިސްފިނަމަ ގާނޫނީ އިމުގެ ތެެރެއިން ކުރެވެން ހުރި ހުރިހާ މަސައްކަތެއް ކުރާނޭކަމަށްވެސް ވިދާޅުވިއެވެ.\nއެމްޑީޕީގެ ކެމްޕެއިންގައި އެކި ގޮތްގޮތުން މަސައްކަތްކޮށްދެއްވި އެންމެހާ ފަރާތްތަކަށް ޗެއަރޕަރސަން ވަނީ ޝުކުރު އަދާކުރައްވައިފައެވެ. އަދި އިދިކޮޅު ސިޔާސީ ބޭފުޅުން ޑިމޮކްރެޓިކް ހަމަތަކާއި އެއްގޮތަށް ކުރައްވާ މަސައްކަތްތައްވެސް އެމްޑީޕީއިން ބަލައިގަންނަކަމަށް އެމަނިކުފާނު ވިދާޅުވިއެވެ.\nމިއަދު ބޭއްވުނު ޕްރެސް ކޮންފެރެންސްގައި ޗެއަރޕަރސަންގެ އިތުރުން ރައީސް ނަޝީދުގެ ރަނިންމޭޓް ޑރ. މުސްތޮފާ ލުތުފީ އަދި އެމްޑީޕީގެ ޕޮލިސީ ޓީމްގެ ޗެއަރ މަހްމޫދު ރާޒީ ވާހަކަފުޅުދެއްކެވިއެވެ.


Raajje aa dhekolhah Syria ah undhagoo molheh\nސީރިއާގެ ދެ ލަނޑު ކާމިޔާބު ކުރި އަލް ސޯމާ (ކ) އަތުން ބޯޅަ ހޯދަން ރާއްޖޭގެ ޑިފެންޑަރު ސަމޫހް އަލީ މަސައްކަތް ކުރަނީ --- ފޮޓޯ: ދަ އޭއެފްސީ\nވޯލްޑް ކަޕް ކޮލިފިކޭޝަންގައި ސީރިއާ އަތުން 2-1 ން ރާއްޖެ ބަލިވެއްޖެ އެވެ.\nމެޗުގައި ރާއްޖޭގެ ލަނޑު ކާމިޔާބު ކުރީ ބަދަލު ކުޅުންތެރިޔެއްގެ ގޮތުގައި ކުޅެން ނުކުތް އަލީ އަޝްފާގް (ދަގަނޑޭ) އެވެ. ސަތާރަ މަސް ވަންދެން ގައުމީ ޓީމާ ދުރުގައި ބެހެއްޓި އަޝްފާގް ގައުމީ ޓީމަށް ލަނޑެއް ކާމިޔާބު މިކުރީ ތިން އަހަރު ފަހުންނެވެ. މީގެ ކުރިން އޭނާ ގައުމީ ޓީމަށް ލަނޑެއް ޖެހީ، ވޯލްޑް ކަޕް ކޮލިފިކޭޝަންގައި 2016 ވަނަ އަހަރު ބޫޓާން ކޮޅަށް މާލޭގައި ކުޅުނު މެޗުގަ އެވެ.\nމެޗުގެ ފުރަތަމަ ހާފުގެ ކުރީ ކޮޅު ރާއްޖެއިން ވަރަށް ބޮޑަށް ފަހަތަށް ޖެހިގެން ކުޅެން މަސައްކަތް ކުރުމުގެ ސަބަބުން ސީރިއާގެ ކުޅުންތެރިން މުޅިން ކަހަލަ ގޮތަކަށް ކުޅެމުން ދިޔައީ ރާއްޖޭގެ ހާފުގެ ތެރޭގަ އެވެ. ރާއްޖެއިން ސީރިއާ ކޮޅަށް ޖެހި ފުރަތަމަ ލަނޑަކީ އެޓީމަށް ލިބުނު ހިލޭ ޖެހުމެއްގައި ޓީމުގެ ކެޕްޓަން އުމަރު އަލް ސޯމާ ކާމިޔާބު ކުރި ލަނޑެކެވެ.\nރާއްޖޭގެ ޕެނަލްޓީ އޭރިއާަގެ ބޭރުން މެޗުގެ 26 ވަނަ މިނެޓްގައި ލިބުނު ހިލޭ ޖެހުމަށް ހުރަސްއަޅަން ފާރެއްހެން އެތުރިގެންތިބި ރާއްޖޭގެ ކުޅުންތެރިންގެ ތެރެއިން ދިޔަ ބޯޅަ ގޯލަށް ވަނީ ގޯލްގެ ދަނޑީގެ ތިރީގައި ޖެހިފަ އެވެ. އެބޯޅަ ދިފާއު ކުރަން ރާއްޖޭގެ ކީޕަރު މުހައްމަދު ފައިސަލް މަސައްކަތް ކުރިނަމަވެސް އެ ބޯޅަ ދިފާއު ކުރުމުގައި އޭނާ އަށް ކުރެވޭނެ އެއްވެސް ކަމެއް ނެތެވެ.\nދެ ވަނަ ހާފަށް ރާއްޖެއިން ނުކުތީ، މިޑްފީލްޑަރު މުހައްމަދު އިރުފާން (އިރޭ) ގެ ބަދަލުގައި އަޝްފާގް ކުޅެން ނެރެގެންނެވެ. އަޝްފާގް ކުޅެން ނުކުތުމުން ކުރީގައި ރާއްޖެއަށް ބޯޅަ ގިނައިރު ވަންދެން ހިފެހެއްޓުނެވެ. އެހެންނަމަވެސް ރާއްޖޭގެ ފަހަތުން ވާތް ފަޅި ބޭނުން ކޮށްގެން ނަގައިދިން ހުރަސްތަކުގައި ރާއްޖޭގެ ގޯލަށް ސީރިއާއިން ނުރައްކާ ކުރި އެވެ. ހުރަސްތަކުގައި ސީރިއާގެ ޓާގެޓަކަށް ވަނީ އިސްކޮޅުން ދިގު ކެޕްޓަން އަލްސޯމާ އެވެ. ޓީމުގެ ވާތް ފަޅިން ނަގައިދިން ބޯޅަ ތަކުގައި އަލްސޯމާ ވަނީ ބޮލުން ނުރައްކާތެރި ބޯޅަތަކެއް ފޮނުވާލާފަ އެވެ. އެހެންނަމަވެސް އެއިން އެއްވެސް ބޯޅައެއް ގޯލައާ އަމާޒުވާ ގޮތެއް ނުވި އެވެ.\nޓީމުގެ ދެ ވަނަ ލަނޑު އޭނާ ކާމިޔާބު ކުރީ މެޗުގެ 60 ވަނަ މިނެޓްގައި އެޓީމުން ނެގި ކޯނަރެއް ބޮލުން ފޮނުވާލައިގެންނެވެ. އެ ބޯޅަ ދިޔައީ ރާއްޖޭގެ ކީޕަރު ފައިސަލް އާ ދިމާލަށެވެ. އޭނާއަށް ދިފާއު ކުރެވެން އޮތް ބޯޅަ ގޯލަށް ވަނީ އޭނާއަށް ހެދުނު މިސްޓޭކަކުންނެވެ.\nއޭގެ ފަސް މިނެޓް ފަހުން އަޝްފާގް އަށް ވަނީ، ހުސްކޮށް ފުރުސަތެއް ލިބިފަ އެވެ. އޭނާއަށް ލިބުނު ބޯޅަ ހިފައިގެން އޭރިއާ ތެރެއަށް ވަންނާން ދަނިކޮށް ސީރިއާގެ ޑިފެންޑަރު އަހްމަދު އަލް ސާލިހް ވަނީ، އަޝްފާގްގެ ފަހަތުން އޭނާގެ ކަނޑުގައި އަތް އަޅައި ވައްޓާލާފަ އެވެ. ގޯލްޖަހަން ލިބުނު ހުރުސް ފުރުސަތެއްގައި ފަހަތުން ފައުލު ކުރުމުން މެޗުގެ ރެފްރީ ވަނީ ސޯލިހްއަށް ސީދާ ރަތް ކާޑު ދައްކައި ދަނޑުން ފޮނުވާލާފަ އެވެ.\nއަޝްފާގް ރާއްޖޭގެ ލަނޑު ކާމިޔާބު ކުރީ މެޗުގެ 70 ވަނަ މިނެޓްގަ އެވެ. ރާއްޖެއަށް ލިބުނު އެއްލުމެއްގައި ހުސައިން ޝިފާއު ޔޫސުފް (ކުރޯ) އެއްލި ބާރު އެއްލުން އޭނާ އެއްލީ ޕެނަލްޓީ އޭރިއާ ތެރެއަށެވެ. އެބޯޅަ ޖަހަން ފުރުތަމަ މަސައްކަތް ކުރީ އަސަދުﷲ އަބްދުﷲ އެވެ. އޭނާ ފައިގައި ލައްވާ ނުލައި ދިޔަ ބޯޅަ އަޝްފާގް ވަނީ، ބޮލުން ގޯލްގެ ތެރެއަށް ފޮނުވާލާފަ އެވެ.\nމެޗުގެ އެންމެ ފަހު ވަގުތުގައި، ސީރިއާއަށް ލިބުނު ނުރައްކާތެރި ދެ ބޯޅަ ކީޕަރު ފައިސަލް ވަނީ ހުށިޔާރު ކަމާއެކު ދިފާއު ކޮށްފަ އެވެ. ދެން ރީބައުންސަށް ނުކުތް ބޯޅަ ސީރިއާގެ ކުޅުންތެރިން ފޮނުވާލި ނަމަވެސް ދެންވެސް ފައިސަލް އެ ބޯޅަ ދިފާއު ކުރި އެވެ. އޭގެ ކުރިން ރާއްޖެއިން އުފެއްދި ފުރުސަތެއްގައި އަސަދުﷲ އަށްވެސް ފުރުސަތެއް ލިބުނެވެ. އޭނާ އަށް އެ ބޯޅަ ރަނގަޅަށް ފޮނުވާ ނުލެވުނެވެ.\nއަޝްފާގަށް ފުރުސަތު ދިނުމުގައި ކެތްތެރިވާން ޖެހޭ


West Indies bodu thafaathakun balikoh Test series ves England ah - AO News\nވެސްޓް އިންޑީޒް ބޮޑު ތަފާތަކުން ބަލިކޮށް ޓެސްޓް ސީރީޒްވެސް އިންގްލެންޑަށް\nވެސްޓް އިންޑީޒް ބަލިކުރުމަށްފަހު އިންގްލެންޑްގެ ޓެސްޓް ކްރިކެޓް ޓީމުން އުފާ ފާޅުކުރަނީ. --ފޮޓޯ: އައިސީސީ\nމިހާރު މުޅި ދުނިޔޭގައި ފެތުރެމުންދާ ކޮރޯނާވައިރަސް (ކޮވިޑް-19)ގެ ސަބަބުން މެދުކަނޑާލުމަށްފަހު ވޯލްޑް ޓެސްޓް ޗެމްޕިއަންޝިޕްގައި ކުޅެވުނު ތިންވަނަ މެޗުން ވެސްޓް އިންޑީޒް ބޮޑު ތަފާތަކުން ބަލިކޮށް އިންގްލެންޑުން ޓެސްޓް ސީރީޒް 2-1 އިން ކާމިޔާބުކޮށްފިއެވެ. އިންގްލެންޑުން މި މެޗު ކާމިޔާބުކުރީ 269 ލަނޑުންނެވެ.\nމިއާއެކު، އިންގްލެންޑުން ވަނީ ވިސްޑެން ޓްރޮފީ ހާސިލްކުރުމަށްފަހު ވޯލްޑް ޓެސްޓް ޗެމްޕިއަންޝިޕްގެ ތިންވަނަ މަގާމަށް ޖެހިލާފައެވެ. ތާވަލްގެ އެއްވަނައިގައި އިންޑިޔާ އުޅޭއިރު ދެވަނައިގައި އޮތީ އޮސްޓްރޭލިޔާ އެވެ.\nއިންގްލެންޑްގެ މެންޗެސްޓާގައި ކުޅުނު މި މެޗުގެ ޓޮސް ދިމާވުމުން ވެސްޓް އިންޑީޒް އިން ގަސްދުކުރީ ހޮވަން އަރާށެވެ. އިންގްލެންޑުން ކުޅެން އަރާ 111.5 އޯވަރުގެ ތެރޭގައި ހުރިހާ ކުޅުންތެރިން ނުބައިވީ 369 ލަނޑަށެވެ. މި އިނިންގްސްގައި އެ ޓީމުން އެންމެ ރަނގަޅަށް ކުޅުނީ 91 ލަނޑުހެދި އޯލީ ޕޯޕް އާއި 67 ލަނޑުހެދި ވިކެޓްކީޕަރު ބެޓްސްމަން ޖޮސް ބަޓްލާ އެވެ. މީގެއިތުރުން، 45 ބޯޅައިން 62 ލަނޑުހެދި އޯލްރައުންޑަރު ސްޓުއަޓް ބްރޯޑްގެ ކުޅުން ފާހަގަކޮށްލެވެއެވެ. ވެސްޓް އިންޑީޒް އިން އެންމެ ރަނގަޅަށް އުކީ ހަތަރު ވިކެޓްނެގި ކެމަރް ރޯޗް އެވެ.\nވެސްޓް އިންޑީޒްގެ ފުރަތަމަ އިނިންގްސްގައި 65 އޯވަރުގެ ތެރޭގައި ހުރިހާ ކުޅުންތެރިން ނުބައިވީ 197 ލަނޑަށެވެ. އެ ޓީމުން އެންމެ ރަނގަޅަށް ކުޅުނީ 46 ލަނޑުހެދި ކެޕްޓަން އަދި އޯލްރައުންޑަރު ޖޭސަން ހޯލްޑާ އާއި 37 ލަނޑުހެދި ޝޭން ޑޯރިޗް އެވެ. މި އިނިންގްސްގައި އިންގްލެންޑުން އެންމެ ރަނގަޅަށް އުކި ބްރޯޑް ހަ ވިކެޓްނެގިއިރު، ޖޭމްސް އެންޑަސަން ދެ ވިކެޓްނެގިއެވެ.\nއިންގްލެންޑުން ދެވަނަ އިނިންގްސްގައި ކުޅެން އަރައި 58 އޯވަރުގެ ތެރޭގައި ދެ ވިކެޓަށް 226 ލަނޑުހެދުމަށްފަހު ޑީކްލެއާ ކުރިއެވެ. އެންމެ ރަނގަޅަށް ކުޅުނު ރޯރީ ބާންސް 90 ލަނޑުހެދިއިރު، އެ ޓީމުގެ ކެޕްޓަން ޖޯ ރޫޓް ވަނީ ނުބައިނުވެ 56 ބޯޅައިން 68 ލަނޑުހަދާފައެވެ. މި އިނިންގްސްގައި ވެސްޓް އިންޑީޒްގެ ހޯލްޑާ އާއި ރޮސްޓަން ޗޭސް ކުރެން ކޮންމެ ކުޅުންތެރިއަކު ވިކެޓެއްނެގިއެވެ.\nޖަވާބުގައި ވެސްޓް އިންޑީޒް އަށް މި މެޗު ކާމިޔާބުކުރުމަށް ހަދަންޖެހިފައިވާ 399 ލަނޑުގެ ޓާގެޓަށް ވާސިލްނުވެވި، 37.1 އޯވަރުގެ ތެރޭގައި ހުރިހާ ކުޅުންތެރިން ނުބައިވިއިރު ހެދުނީ އެންމެ 129 ލަނޑެވެ. އަދި މި މެޗުގެ ހަތަރުވަނަ ދުވަހުގެ ކުޅުމުގައި ވިއްސާރައިގެ ސަބަބުން ވެސްޓް އިންޑީޒްގެ ދެވަނަ އިނިންގްސްގެ ކުޅުން އިތުރަށް ކުރިއަށްނުގެންދެވި ވަނީ މެދުކަނޑާލާފައެވެ. ވެސްޓް އިންޑީޒްގެ ޝާއީ ހޯޕް ފިޔަވާ އިތުރު ކުޅުންތެރިއަކަށް ފަހު އިނިންގްސްގައި ރަނގަޅު ސްކޯއެއް ހެދިފައިނުވާއިރު، ކެޕްޓަން ހޯލްޑާ ނުބައިވީ އެންމެ 12 ލަނޑަށެވެ. މި އިނިންގްސްގައި ވެސްޓް އިންޑީޒްގެ ކުޅުންތެރިން މިހާ ދަށް ސްކޯއަކަށް ނުބައިކޮށްލުމުގައި މުހިއްމު ދައުރެއް އަދާކުރި އިންގްލެންޑްގެ ކްރިސް ވޯކްސް ހަ ވިކެޓްނެގިއިރު، ބްރޯޑް ހަތަރު ވިކެޓްނެގިއެވެ.\nމި މެޗުގައި ނެގި ވިކެޓްތަކާ އެކު އިންގްލެންޑްގެ ބްރޯޑް ވަނީ ޓެސްޓް ކްރިކެޓްގައި މިހާތަނަށް 500 ވިކެޓް ހަމަކޮށްފައެވެ. މި މެޗުގެ މޮޅު ކުޅުންތެރިޔާގެ މަގާމުގެ އިތުރުން ޓެސްޓް ސީރީޒްގެ މޮޅުކުޅުންތެރިއަކަށް ބްރޯޑް ހޮވުނުއިރު، ސީރީޒްގެ މޮޅުކުޅުންތެރިޔާގެ އެވޯޑް ހިއްސާކުރީ ވެސްޓް އިންޑީޒްގެ ރޮސްޓަން ޗޭސް އާއެކުއެވެ.\nކުޅިވަރުކްރިކެޓްއިންގްލެންޑް ކްރިކެޓްވެސްޓް އިންޑީޒް ކްރިކެޓްވޯލްޑް ޓެސްޓް ޗެމްޕިއަންޝިޕްދުނިޔެ


Raajjey ge drug network,4barrun 19 gaumu | Mihaaru\nރާއްޖެއަށް ޑްރަގް އެތެރެކުރި ގައުމުތައް ދައްކައިދޭން ކަސްޓަމްސް އިން އާއްމުކުރި ޗާޓެއް\n20 އޮކްޓޯބަރ 2019 - 11:15 12 comments\nޗާޓުން ފެންނަ ގޮތުން ރާއްޖެ އަށް އެންމެ ގިނައިން މަސްތުވާތަކެތި އެެތެރެކޮށްފައި ވަނީ ރާއްޖެ އެ ސަރަހައްދެއްގައި އޮންނަ އޭޝިއާ ސަަރަހައްދުގެ ގައުމުތަކުންނެވެ. އޭޝިއާގެ 10 ގައުމަކުން ރާއްޖެ އަށް މަސްތުވާތަކެތި އެތެރެެކޮށްފައި ވެ އެވެ. އެ ގައުމުތަކުގެ ތެރޭގައި ސްރީ ލަންކާ، އިންޑިއާ، ބަންގްލަދޭޝް، ޕާކިސްތާން، ތައިލެންޑް،މެލޭޝިއާ، އީރާން، ޔޫއޭއީ، ގަތަރު، އުޒްބެކިސްތާން އަދި ކަޒަކިސްތާން ހިމެނެ އެވެ.\nDrug boat thakuge ge thahugeegah Interpol ge team eh Raajjey gai\nރާއްޖެ އަށް ދެން އެންމެ ގިނައިން މަސްތުވާތަކެތި އެތެރެކުރި ކަމަށް ޗާޓުން ދައްކަނީ ޔޫރަޕުންނެވެ. ޔޫރަޕްގެ ފަސް ގައުމަކުން ވަނީ ރާއްޖެ އަށް މަސްތުވާތަކެތި އެތެރެކޮށްފަ އެވެ. އެއީ އިނގިރޭސި ވިލާތް، ބެލްޖިއަމް، ސްޕެއިން، ނެދަލޭންޑްސް އަދި ޖަރުމަނެވެ.\nއެފްރިކާގެ ގައުމުތަކުގެ ތެރެއިން އިތިއޯޕިއާ، ޓޯގޯ އަދި ބެނިން އިން ވެސް ވަނީ ރާއްޖެ އަށް މަސްތުވާތަކެތި އެތެރެކޮށްފަ އެވެ. ދުރުވެގެން އެންމެ ދުރުން ދެކުނު އެެމެރިކާގެ ގައުމުތައް ކަމަށްވާ ބްރެޒިލް އާއި ޓްރިޑާޑް އެންޑް ޓޮބޭގޯއިން ވެސް ރާއްޖެ އަށް ޑްރަގް އެތެރެކޮށްފައި ވެ އެވެ.\nއިތުރު ލިޔުންތައް ދިވެހިރާއްޖެ ފުލުހުން އޭޝިއާ މަސްތުވާތަކެތި ކަސްޓަމްސް ސައުތު އެފްރިކާ އެފްރިކާ ޔޫރަޕް


Qaumy Football Team Ge Coach Coopman Ge Ebbasvun Aakoffi - Vaguthu\nޤައުމީ ފުޓުބޯޅަ ޓީމުގެ ކޯޗު މާޓިން ކޫމަން-- ފޮޓޯ: އެފްއޭއެމް\nރާއްޖޭގެ ޤައުމީ ފުޓުބޯޅަ ޓީމާއި އެކު ނެދަލޭންޑްސްގެ މާޓިން ކޫޕްމަން ހަދާފައިވާ ހެޑް ކޯޗުކަމުގެ އެއްބަސްވުން އާކޮށްފިއެވެ.\nޤައުމީ ޓީމާއެކު ކޫޕްމަން ހަދާފައިވާ އެއްބަސްވުން އާކުރީ އިތުރު ތިން އަހަރަށެވެ. މިކަން އޭނާ އިއުލާން ކޮށްފައިވަނީ އަމިއްލަ އިންސްޓަރާމް އެކައުންޓުންނެވެ. އެ އެކައުންޓުން ކޮށްފައިވާ ޕޯސްޓުގައި ކޫޕްމަން ވަނީ އޭނާއަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އޭނާއަށް ކުރާ އިތުބާރަށް ޝުކުރުއަދާކޮށްފައެވެ.\nއުމުރުން 64 އަހަރުގެ ކޫޕްމަން ގައުމީ ޓީމާ ހަވާލުވެފައިވަނީ މިދިޔަ އަހަރުގެ ޖެނުއަރީ މަހުގެ 26 ވަނަ ދުވަހު އެވެ. އެއީ ދެ އަހަރުދުވަހުގެ އެއްބަސްވުމެއްގެ ދަށުންނެވެ. ނަމަވެސް އޭނާ ހަވާލުވި ފަހުން ކޮވިޑުގެ ހާލަތާއި ގުޅިގެން އަދި މިހާތަނަށް ޓީމާއެކު ބޮޑު މެޗެއްގައި ކޯޗުކަންކުރުމުގެ ފުރުސަތެއް އޭނާއަށް ނުލިބެއެވެ. ނަމަވެސް ބައެއް ފަރިތަކުރުންތައް ބޭއްވިއެވެ.\nކޮވިޑް-19 ގެ ސަބަބުން މިދިޔަ އަހަރު ކުޅެން އޮތް 2022 ވަނަ އަހަރުގެ ފީފާ ވޯލްޑް ކަޕާއި 2023 ވަނަ އަހަރުގެ އޭއެފްސީ އޭޝިއަން ކަޕުގެ ޖޮއިންޓް ކޮލިފިކޭޝަން މެޗުތަކާއި ސާފް ސުޒުކީ ކަޕް މި އަހަރަށް ވަނީ ފަސްކޮށްފައެވެ. އެހެންކަމުން މިއަހަރަކީ ކޫޕްމަން އަށް ބިޒީ އަހަރަކަށް ވާނެއެވެ.\nވޯލްޑްކަޕް ކޮލިފައިންގ މެޗުތައް މި އަހަރުގެ މާޗު މަހު ފަށާގޮތަށް ވަނީ ހަމަޖެހިފައެވެ. އެގޮތުން ރާއްޖެއިން ރަށުންބޭރުގައި ޗައިނާއާ ދެކޮޅަށް ކުޅޭ މެޗާއި، މާލޭގައި ސީރިއާއާ ދެކޮޅަށް ކުޅޭ މެޗު ވަނީ މާޗު މަހަށް ތާވަލުކޮށްފައެވެ. އަދި ރަށުން ބޭރުގައި ފިލިޕީންސާ ދެކޮޅަށް ކުޅެން އޮތް މެޗު ވަނީ ޖޫން މަހަށް ތާވަލުކޮށްފައެވެ. ކޮލިފައިންގައި ރާއްޖެއަށް ބާކީ ތިން މެޗު އޮތްއިރު، ރާއްޖެ އޮތީ ކުޅުނު ހަތަރު މެޗުން ލިބުނު ހަ ޕޮއިންޓާއެކު ގްރޫޕުގެ ހަތަރުވަނައިގައެވެ.\nމި ގްރޫޕުގެ އެއްވަނައިގައި އޮތީ ފަސް މެޗުން 15 ޕޮއިންޓާއެކު ސީރިއާއެވެ. ހަތަރު މެޗުން ހަތް ޕޮއިންޓާއެކު ޗައިނާ ދެވަނައިގައި އޮތްއިރު، ތިންވަނައިގައި އޮތީ ފަސް މެޗުން ހަތް ޕޮއިންޓް ހޯދާފައިވާ ފިލިޕީންސެވެ. އަދި ރާއްޖޭގެ ފަހަތުން ފަސްވަނައިގައި އޮތީ ފަސް މެޗު ކުޅެ ޕޮއިންޓެއް ލިބިފައިނުވާ ގުއާމެވެ.\nސާފް ޗެމްޕިއަންޝިޕް ބޭއްވުމަށް ހަމަޖެހިފައިވަނީ މިއަހަރުގެ ސެޕްޓެމްބަރ 19 އިން 30 ގެ ނިޔަލަށް ބަންގާޅުގައެވެ.


(23 އޮކްޓޯބަރ 2019 ވަނަ ދުވަހުގެ ލިއުމާއި ގުޅޭ )\nމަތީގައި ބަލައިލެވިފައިވާ ދިރާސާ ލިއުންތަކުން ހާމަވާ ގޮތުގައި ކޭ – 12 ސްކޫލު ކާމިޔާބުކޮށްދެނީ އެތަކެއް ބަހާއެއް ގުޅިގެން ކަމަށް ވެފައި އެއީ ކޮންމެ ޖީލެއްގެ ދަރިވަރުންނާ އެކު ބަދަލުވަމުންދާ ކަންކަމަށް ވުމުން ކާމިޔާބު ވަނީ މިވެނި ކަންތަކަކުންނޭ ބުނެވެން ނެތެވެ. އެހެންނަމަވެސް ސްކޫލެއް ކާމިޔާބުވުމަށް ފަހަތުގައި މިވާ5ބަހާ ކޮންމެހެން ހުންނަންޖެހެއެވެ:\nފެންވަރު ރަގަޅު ލީޑަރޝިޕްއެއް\nދަރިވަރުންނާއި މުދައްރިސުންނާއި މެދު މަތީ އުންމީދުތަކެއް ކުރެވުން\nދަރިވަރުންގެ ނަތީޖާއާއި ތަރައްޤީ ވަޒަންކޮށް އޭގެ އަލީގައި ކަންކަން ރަނގަޅުކުރަމުން ދިއުން\nލަނޑުދަނޑިއާއި މިސްރާބު އޮތުން\nސްކޫލު އިންތިޒާމުކުރެވިފައިވާ ވަރާއި ރައްކާތެރިކަންހުރި މިންވަރު\nމިބަޔާންކުރި ބަހާތަކާއި މީގެ އިތުރަށް ވެސް ހުރި ތަޢްލީމީ ކާމިޔާބީއަށް ހިއްޞާކުރާ ބަހާތަކަކީ ވަކި މޮޑެލެއްގެ ސްކޫލަކަށް ޚާއްޞަ ކަންކަމެއް ނޫނެވެ. ކޮންމެ މޮޑެލެއްގެ ސްކޫލެއްގައި ވެސް މިބަހާތައް ހުރެދާނެއެވެ. އަދި އެ ސްކޫލެއް ކާމިޔާބީގެ ހަރުފަތުން މައްޗަށް އުފުލަފާނެއެވެ. ތަޢްލީމުގެ އެކި މަރުހަލާތަކަށް ވަކި ސްކޫލުތައް ހިމެނޭ ގޮތަށް ތައްލީމީ ނިޒާމު ބައްޓަން ކޮށް ހިންގަމުންދާ ފިންލޭންޑް، ސްވިޒަރލޭންޑް، ނެދަރލޭންޑް، ބެލްޖިއަމް، ސިންގަޕޯރ ފަދަ ދުނިޔޭގެ ތަޢްލީމީ ރޭންކުގެ އެންމެ ކުރީގައި ހުރި ޤައުމުތަކުން އެކަން އެވަނީ ޘާބިތުކޮށް ދީފައެވެ. މިކަމުން އެނގޭ ކަމަކީ ތަޢްލީމީ ކާމިޔާބީ ހޯދަން ކޭ -12ގެ މޮޑެލަށް ސްކޫލު ބަދަލުކުރަން ކޮންމެހެން ނުޖެހޭ ކަމެވެ. މިޔާއެކު ފާހަގަކޮށްލަން ޖެހޭ އިތުރު ކަމަކީ ކޭ – 12ގެ މޮޑެލަށް ސްކޫލެއް ބައްޓަން ކުރުމަކީ އެ ސްކޫލެއްގައި ތައްލީމީ ކާމިޔާބީއަށް މަގުފަހިކޮށްދޭ ބަހާތައް ފުރިހަމަވެ، ތަޢްލީމީ ކުރިބޯއްޓަށް އެ ސްކޫލަކަށް ވާޞިލުވެވޭނެކަން ޔަޤީންވާ ކަމެއް ވެސް ނޫންކަމެވެ .\nމިޔާއެކު ވެސް މަތީގައި ނަކަލުކޮށްފައި އެވާ ދިރާސާ ލިއުންތަކުން ކޭ -12ގެ ސްކޫލުތަކަކީ ސްކޫލު ނިޒާމުތަކުގެ ތެރޭގައި ހިމެނޭ ކާމިޔާބު ސްކޫލް މޮޑެލްއެއް ކަމާއި މެދު ޝައްކު ނުއުފެދޭ ވަރަށް އެކަން ޤާއިމުވެފައިވާކަން ފާހަގަކުރަމެވެ. އެހެންނަމަވެސް ނޯޓްކުރަންޖެހޭ ކަމަކީ އެ ކާމިޔާބީއަކީ އެ މޮޑެލްގެ ޒާތާއި ގުޅިފައިވާ ކަމެއް ނޫންކަމެވެ. އެކަން ގުޅިފައިވަނީ ކޭ -12ގެ ސްކޫލުތަކުގައި ހުންނަ އުނގެނުމަށް މަގުފަހިކޮށްދޭ ބަހާތަކަކާއެވެ. އެއިން އެއް ބަހާއަކީ އަދި އެންމެ މުހިންމު ވެސް ބަހާއަކީ ސްކޫލުގެ އާބާދީ ކުޑަވުމެވެ. ޢާންމުގޮތެއްގައި ޔޫއެސްއޭގައި ކޭ- 12 މޮޑެލްގެ ސްކޫލުތައް ޤާއިމުކޮށްފައި ހުރީ ރަށްފުށުގެ ކުޑަ މުޖްތަމަޢުތަކުގައެވެ. އެހެންކަމުން އެ ސްކޫލުތަކުގައި އޮންނަނީ ނިސްބަތުން ކުޑަ އާބާދީއެކެވެ. އެ މޮޑެލް ކާމިޔާބުވުމަށް މަގުފަހިވާ އެންމެ އަސާސީ ބަހާއަކީ މި ބަޔާންކުރި ފަދައިން އާބާދީ ކުޑަވުމެވެ. ސްކޫލުގެ އާބާދީ ކުޑަވުމުން ކުދީންނަށް ލިބޭ ކާމީޔާބީ އިތުރުވާކަމަށް މަތީގައި ބަލައިލެވިފައިވާ ހުރިހާ ދިރާސާ ރިޕޯޓެއް އިއްތިފާޤުވެއެވެ. އެހެން ވަނީ އާބަދީ ކުޑަވުމުން ހަރަކާތްތަކުގައި ބައިވެރިވުމަށް ދަރިވަރުންނަށް އޮންނަ ފުރުޞަތު އިތުރުވެ، ކުރިމަތިވާ އަޚްލާޤީ މައްސަލަތައް މަދުވެ، ސްކޫލުގައި ކުދީންނަށް އޮންނަ ރައްކާތެރިކަން ބޮޑުވާތީއެވެ. އަދި ދަރިވަރުންނާއި، އެކުދީންގެ މައިންބަފައިންނާއި ޓީޗަރުންގެ މެދުގައި ފެންވަރު ރަނގަޅު ބިނާކުރުވަނިވި ގުޅުމާއި އިތުބާރު އުފެދޭތީ އާއި މުދައްރިސުންނަށް ހިތްހަމަޖެހިގެން މަސައްކަތް ކުރުމަށް އޮންނަ ފުރުޞަތު ތަނަވަސްވުން ފަދަ ކަންތަކުގެ ސަބަބުން ވެސް މެއެވެ.\nސްކޫލުގެ އާބާދީ ކުޑަވުމުން ދަރިވަރުންނަށް ލިބޭ ކާމިޔާބީ ރަނގަޅުވާކަން ދިރާސާތަކުން ޤާއިމުކުރެވުމާއި ގުޅިގެން ޔޫއެސްއޭގައި ހުރި އާބާދީ ބޮޑެތި ބައެއް ސްކޫލުތަކުގެ ބަދަލުގައި ކުދި ސްކޫލުތައް ޤާއިމުކުރަމުންދާ ދިއުމާއި ފްލޮރިޑާ ސްޓޭޓުން ސްކޫލެއްގައި އެންމެ ގިނަވެގެން ގެންގުޅެވޭނެ ކުދީންގެ ލިމިޓެއް ޤާނޫނަކުން މިހާރު ކަނޑައަޅާފައިވާކަން ފާހަގަކޮށްލަން ޖެހެއެވެ. ބޮޑެތި ފީ ނަގައިގެން ފައިސާވެރީންގެ ދަރީންނަށް ހިންގާ ޕްރައިވެޓް ސްކޫލުތަކުގައި ގިނަ ކުދީން ނުގެންގުޅޭކަމީ ވެސް އާބާދީ ކުޑަވުމުން ކުދީންނަށް ރަނގަޅު ނަތީޖާ ހޯދޭ ކަމަށް ދުނިޔޭގެ ފެންވަރުގައި ޤަބޫލުކުރާކަން ހާމަވާ ކަމެކެވެ. އެއް ކޮށްޓެއްގައި ހުރި މަޖީދިއްޔާ ސްކޫލް ދެބައިކޮށް، ދަރުމަވަންތަ ސްކޫލުގެ ނަމުގައި އައު ސްކޫލެއް އުފެއްދުމުގެ ފަހަތުގައި ވާ ވިސްނުމަކީ ވެސް އާބާދީ ބޮޑުވުމުން ސްކޫލުގެ ކާމިޔާބީ އަށް ކުރިމަތިވަމުން ދިޔަ ގޮންޖެހުންތައް ގިރާކޮށް ކާމިޔާބީގެ މަގަށް މަޖީދިއްޔާ ސްކޫލު އެޅުވުމެވެ.\nމިމައުޒޫޢަށް އަޅުގަނޑުމެންގެ ފިކުރު ހިންގާއިރު ފޯކަސްއަށް ނާރަން އުޅޭ ވަރަށް ބޮޑު ހަޤީޤަތެއް ސަމާލުކަމަށް ގެންނަމެވެ. އެއީ މިރާއްޖޭގެ ކޮންމެ ހިސާބެއްގައި ހުރި ކިތަންމެ މޮޅުކަމަށް ބަލައިގަނެވިފައިވާ ސްކޫލެއްގައި ކިޔަވާ ކުއްޖެއްގެ މައިންބަފައިންނަކަށް ވެސް އެ ސްކޫލަކުން އެކަނި އެކުއްޖާގެ ކުރިމަގަށް ބޭނުންވާ މޮޅު ތަޢްލީމު ފުރިހަމަކޮށްދެވިދާނެކަމަށް ގަބޫލުނުކުރެވޭ ކަމެވެ. މިކަން ހާމަވަނީ ކުދީން ޓިވިޝަނަށް ފޮނުވަން ކުރާ ބޮޑު ހޭދައިންނާއި އުފުލާ ބޮޑު ބުރައިންނެވެ. ދަރީންނަށް ޓިވިޝަން ހޯދައިދިނުމުގައި ވެސް ތަނަވަސްކަމުގެ އަހުލުވެރިންނަށް ކުއްޖާ ޓިވިޝަން ކުލާހަކަށް ފޮނުވަން ހިތްހަމަޖެހޭ ތަނެއް ނުފެނެއެވެ. އޭގެ ބަދަލުގައި ފެންނަނީ ކުއްޖާއަށް އެހެން ކުދީންނާއި ވަކިން ޓިވިޝަން ދެވޭނެ އިންތިޒާމެއް ހަމަޖައްސަން އިސްކަން ދެވޭ ތަނެވެ. އެ ގޮތަށް ހަމަޖައްސަން ދަތިވާ ހާލަތުގައި ވެސް ޓިވިޝަން ކުލާހަކަށް ފޮނުވުމުގެ ބަދަލުގައި އިސްކަން ދެވެނީ ކުޑަ ޓިވިޝަން ގްރޫޕެއްގެ ތެރެއިން އެކަންކުރެވޭނެ އިންތިޒާމު ހަމަޖެއްސުމަށެވެ. ބެލެނިވެރީންގެ ކިބައިން ފެންނަ މިޢަމަލުގެ ފަހަތުގައި ހުރީ ކުއްޖަކަށް އުނގަންނައި ދިނުމަށް އެންމެ ރަނގަޅީ މުދައްރިސުގެ ސަމާލުކަމާއި ސަޕޯޓް ވީހާ ބޮޑަކަށް ލިބޭ ގޮތަށް އިންތިޒާމުކުރެވިފައިވާ ވެށްޓެއް ކަމާއި، އެފަދަ ވެށްޓަކަށް ބޮޑަށް މަގުފަހިވާނީ އެވެށްޓެއްގައި އެއްފަހަރާ ކިޔަވަންތިބޭ ކުދީންގެ ޢަދަދަ މަދުވީ ވަރަކަށް ކަމަށް ޤަބޫލުކުރެވޭ ޤަބޫލުކުރުން ފިޔަވައި އެހެން ކޮން ބާރެއްތޯއެވެ؟ މިޔާއެކު އުފެދޭ އިތުރު ސުވާލެއް ވެސް ނޯޓްކޮށްލާނަމެވެ. އަޅުގަނޑުމެންގެ ސިކުނޑީގެ ފަހަތުގައި ފޮރުވުފައި ހުރި މިޤަބޫލުކުރުމާއި މުޅީން އިދިކޮޅު ވިސްނުމެއް ކަމުގައިވާ އާބާދީ ބޮޑު ސްކޫލަކުން ކުދީންނަށް ހުޅުވޭ އުނގެނުމުގެ ވެށި އާބާދީ ކުޑަ ސްކޫލަކުން ތަނަވަސްވާ ވެށްޓަށް ވުރެ އުނގެނުމަށް ފަހިވާނެ ކަމަށް ފެންނަ ފެނުމުގައި އެކުލެވޭ އަރަތުގެ ހައްލަކީ ކޮބައިތޯއެވެ؟\nސްކޫލެއްގެ އާބާދީގެ އެންމެ ހެޔޮމިންވަރަކީ ކޮބައިކަމަށް ބަލާ އިރު ސްކޫލު ވެށި އުނގެނުމަށް ބޮޑަށް ފަހިކުރަން ފަށާފައިވާ ޕްރޮގްރާމުގެ ދަށުން ޔޫއެސްއޭގެ ހައި ސްކޫލުތައް 400 ކުދީންނަށް ވުރެ އިތުރުނުވާ ގޮތަށް ބައްޓަން ކުރަމުންދާ ދިއުމަކީ އެޢަދަދަކީ ހައި ސްކޫލެއްގައި އޮންނަން އެންމެ ހެޔޮވަރު އާބާދީކަމަށް ދިރާސާތަކުން ފެނިގެން ކުރެވޭ ކަމެއް ކަމަށް ޤަބޫލުކުރެވެއެވެ. އެހެންކަމުން އެއީ ޘާނަވީ ސްކޫލުތަކަށް އެކަށީގެން ވާ ރަނގަޅު އަދަދެއް ކަމަށް ބެލެވިދާނެއެވެ. ދިރާސާ ލިއުންތަކުގައި ޕްރައިމަރީ ސްކޫލުތަކުގެ އާބާދީ ހައި ސްކޫލުތަކުގެ އާބާދީއަށް ވުރެ ކުޑަވާގޮތަށް ބައްޓަންކުރަން ލަފާދެވިފައިވެއެވެ. އެހެންކަމުން ޕްރައިމަރީ ސްކޫލުތަކަށް މުނާސަބު ވާނީ 400 އަށްވުރެ ކުޑަ އާބާދީއެއް ކަމަށް ބަލަންޖެހެއެވެ. ސްކޫލުތަކުގެ އާބާދީ ކުޑަކުރުމަކީ ފަޤީރުކަމުން ދަރިވަރުންގެ ކާމިޔާބީއަށް ކުރިމަތިވާ ހުރަސްތައް ކުޑަކުރަން ކުރަންޖެހޭ ކަމަކަށް ވާތީ މުޖްތަމަޢުގެ ފަޤީރުކަން ބޮޑުވާ ނިސްބަތުން ސްކޫލުގެ އާބާދީ އިތުރަށް ކުޑަކުރަންޖެހޭ ކަމަށް ދިރާސީ ލިއުންތަކުގައި ލަފާދެވިފައިވެއެވެ. މިމިންގަނޑުން ސްކޫލުތަކުގެ އާބާދީ ހަމަޖައްސަން ބަލާއިރު ހަވާލާ ދެވިފައިވާ ދިރާސާތަކަކީ ޔޫއެސްއޭގެ ސްކޫލުތަކުގެ މައްޗަށް ކުރެވިފައިވާ ދިރާސާތައް ކަމަށް ވެފައި، އެއީ ދިވެހިރާއްޖޭގެ ނިސްބަތުން ވަރަށް މުއްސަނދި ޤައުމެއްކަމުން މިރާއްޖޭގެ ރަށްފުށުގެ ސްކޫލުތަކަށް އެންމެ މުނާސަބު އާބާދީ 400 އަށް ވުރެން ބޮޑުތަނުން ކުޑަވާންޖެހޭ ކަމަށް ޤަބޫލުކުރެވެއެވެ.\nދަރިވަރުންނަށް ރަނގަޅު ތަޢްލީމީ ނަތީޖާ ލިބޭނެ މަގުފަހިކުރަން ޔޫއެސްއޭގައި ކުދި އާބާދީ އޮންނަ ގޮތަށް ސްކޫލުތައް ބައްޓަން ކުރަމުން ދާ މިދުވަސްވަރު ދަރިވަރުންނަށް އުނގެނުމަށް ފަހި މާހައުލެއް ހޯއްދަވައިދެއްވުމަށް ކަމަށް ވިދާޅުވެ އެޑިޔުކޭޝަން މިނިސްޓްރީ އިން ކޭ – 12 އަށް ކިޔަވައިދޭ ސްކޫލަކަށް ހުޅުމީދޫގައި ހުންނާނީ ސ.އަތޮޅު މަދަރުސާ ކަމަށް ހަމަޖެއްސެވި ހަމަޖެއްސުން ތަންފީޒުކުރަން ފަށާ 2020ގައި އެ މަދަރުސާގައި 800 ވަރަކަށް ދަރިވަރުންގެ އާބާދީއެއް އޮންނާނެ ކަމަށް ލަފާކުރެވެއެވެ. އެމިނިސްޓްރީ އިން އެންމެފަހުން ޢާންމުކޮށްފައިވާ ތަފާސް ހިސާބުކަމަށް ވާ 2018ގެ ތަފާސް ހިސާބު ދައްކާ ގޮތުން ހުޅުމީދޫ ސްކޫލުތަކުގެ ކޭ -12 އަށް ހުރި ކުލާސްތަކުގައި އެ އަހަރު ރަޖިސްޓްރީކުރެވިފައިވާ ދަރިވަރުންގެ ޢަދަދަކީ 723 އެވެ. ރަށުގެ އާބާދީ އިތުރުވާ ނިސްބަތަށް ބަލާއިރު 2020 އަށް ދާއިރު އާބަދީއަށް އެ އުމުރުފުރާގެ 80 ވަރަކަށް ކުދީން އިތުރުވެ އެ ކުލާސްތަކުގައި ކިޔަވާކުދިންގެ ޢަދަދު 800 އާއި ކައިރި ކުރާނެކަމަށް ބެލެވެއެވެ. މިއީ ޔޫއެސްއޭގައި އަލަށް ޤާއިމުކުރަމުން މިދާ އުނގެނުމަށް ފަހި ހައި ސްކޫލުތަކަށް މުނާސަބު އާބާދީ ކަމަށް އެތާގެ ތަޢްލީމީ އޮތޯރިޓީން ދެކޭ 400 ކުދީންގެ އާބާދީގެ2ގުނަ ބޮޑު އަދަދެކެވެ. ޕްރައިމަރީ އިން ފެށިގެން ދަށުގެ ކުދީންނަށް ކިޔަވައިދޭ ސްކޫލުތަކަށް މުނާސަބު އާބާދީ ހައިސްކޫލުތަކުގެ އާބާދީއަށް ވުރެ ކުޑަ ވާންޖެހޭ ކަމަށް ދެވިފައިވާ ދިރާސީ ރިކޮމެންޑޭޝަންތަކުގެ މިންގަނޑުން ބަލާއިރު ސ. އަތޮޅު މަދަރުސާގައި 2020ގައި އޮންނާނެ އާބާދީ ކޭޖީ އަދި ޕްރައިމަރީ ކުދީން އުނގެނުމަށް ފަހި ތަޢްލީމީ ވެށްޓަކަށް މުނާސަބު އާބާދީގެ ތިން ހަތަރު ގުނަ ވަރުވާނެ ކަމަށް ބެލެވެއެވެ.\nސްކޫލުތަކުގެ ކޭ -12 މޮޑެލްގެ ކާމިޔާބީ އަށް މަގުފަހިވާ އިތުރު ކަންތަކަށް ބަލާއިރު ދިރާސާއިން ފެންނަ މުހިންމު އަނެއް ބަހާއަކީ އެއް މަރުހަލާއިން އަނެއް މަރުހަލާ އަށް ބަދަލުވާ އިރު ސްކޫލު ބަދަލުކުރަން ނުޖެހުމެވެ. ސްކޫލު ބަދަލުވުމަކީ ކިޔަވަން އެކުގައި އުޅެންޖެހޭ ކުދީންނާއި މުދައްރިސުން އަދި ސްކޫލު ކެމްޕަސްގެ ގޮތުން ކުދީންނަށް މުޅިން އައު، ބީރައްޓެހި ތަޖްރިބާތަކެއް ކުރިމަތިކުރުވާ ކަމެކެވެ. މިކަން ބައެއް ދަރިވަރުންނަށް ހާސްކުރުވަނިވި ކަމަކަށް ވެއެވެ. ބައެއް ދިރާސާތަކުން ފެނިފައިވާ ގޮތުގައި މިކަމުގެ ސަބަބުން ކުރީ މަރުހަލާގައި ހޯދިފައި ހުންނަ ކާމިޔާބީ ނިއުޓްރަލްވެ އަދި ބައެއް ފަހަރު ކުޑަވެސް ވެދެއެވެ. އެހެންނަމަވެސް ބައެއް ދިރާސާތަކުން ފެނިފައިވާ ގޮތުގައި ސްކޫލު ބަދަލުކުރަން ޖެހުމަކީ އެ ބުނާވަރުގެ މައްސަލައެއް ކުރިމަތިވާ ކަމެއް ނޫނެވެ. ދިރާސާއިން ހާމަވެފައިވާ ފުށުއަރާ މިދެހޯދުމުގެ އަލީގައި މިކަމަށް ވިސްނުން ހިންގާ އިރު އަޅުގަނޑުމެންގެ މިދެރަށުގެ ތަޢްލީމީ ވެށި ބައްޓަންކުރެވިފައިވާ ގޮތުން ސްކޫލު ބަދަލުކުރަންޖެހޭ ޖެހުން ދަރިވަރުންނަށް ގެއްލުންވެދާ ފަދަ ހާސްކުރުވަނިވި ކަމަކަށް ވެދާނެ ކަމަށް ބެލެވޭނެ ތަނެއް ނުފެނެއެވެ. އެހެނީ ޕްރައިމަރީ ސްކޫލުން އަތޮޅު މަދަރުސާއަށް ދަރިވަރުން ބަދަލުވާ އިރު އެތާނގައި ތިބޭނީއަކީ އެކުދީންނަށް ބީރައްޓެހި ކުދީންނެއް ނޫނެވެ. ކުރީން ފެނިދެނިވެފައި ތިބި ކުދީންނާއި، އެކުގައި ކިޔަވަން އުޅުނު ކުދީންނެވެ. ޓީޗަރުންގެ ވެސް ހުންނާނީ ދެނެ ފަރިތަ މޫނުތަކެކެވެ. ސްކޫލުގެ ޢިމާރާތް ވެސް އެފަދަ މެއެވެ. އެހެންކަމުން ކޭ – 12ގެ ސްކޫލަކުން ދަރިވަރުންނަށް އޮންނަ ސްކޫލު ބަދަލުކުރަން ނުޖެހުމުގެ ފައިދާއެއް މިގެނެވޭ ބަދަލުން ލިބުމުގެ ފުރުޞަތު މިކުދީންނަށް އޮތް ކަމަށް ބަލާނެ ތަނެއް ނުފެނެއެވެ.\nކޭ- 12 ސްކޫލް މޮޑެލްގެ ކާމިޔާބީ އަށް މަގުފަހިވާ އަނެއް ބަހާއެއް ކަމަށް މި ދިރާސީ ލިއުންތަކުން ފެނުނީ ތަފާތު މަރުހަލާތަކުގެ ދަރިވަރުންގެ މެދުގަޔާއި ޓީޗަރުންނާއި ދަރިވަރުންނާއި އަދި ޓީޗަރުންނާއި ޓީޗަރުންގެ މެދުގައި އުފެދޭ ބިނާކުރުވަނިވި ގުޅުންތަކާއި، މަތީ މަރުހަލާތަކުގެ ކުދީން ދަށު މަރުހަލާތަކުގެ ކުދިންނަށް ގެންދާ މެންޓޯރިން ހަރަކާތްތައް ފަދަ ކަންތަކެވެ. ދިރާސާގައި ބަލާލެވިފައިވާ ޔޫއެސްއޭގެ ސްކޫލުތަކުގައި ހިނގާކަމަށް ދިރާސާ ރިޕޯޓްތަކުގައި ފާހަގަކޮށްފައިވާ މެންޓޯރިން ޕްރޮގްރާމުތަކާއި ތަފާތު މަރުހަލާތަކުގެ ޓީޗަރުންގެ މެދުގައި އޮންނަ ތަޖްރިބާ ހިއްޞާކޮށް، ގުޅިގެން ޓީމެއްގެ ގޮތުގައި މަސައްކަތް ކުރުމުގެ ޘަޤާފަތް އަޅުގަނޑުމެންގެ މި ރާއްޖޭގެ ސްކޫލުތަކުގައި އަށަގެންފައި އޮތްތަނެއް އަދި ނުފެނެއެވެ. އެހެންކަމުން ޔޫއެސްއޭގެ ސްކޫލުތަކުން ފެނުނު އެފެނުންތައް އަޅުގަނޑުމެންގެ މިސްކޫލުތަކަށް ޢާންމުކުރެވިދާނެ ކަމާއި މެދު ސުވާލުތަކެއް އުފެދެއެވެ. އޭގެ އިތުރަށް މިގެނެވޭ ބަދަލުން ސްކޫލުގެ އާބާދީ އެކަށީގެންވާ ވަރަށް ވުރެ ބޮޑުވާނެތީ މިއުފެދޭ ކޭ – 12ގެ ސްކޫލުން ބިނާކުރަނިވި ގުޅުންތަކުގެ ރޮގުން އެއްވެސް ފައިދާއެއް ކޮށްފާނެކަމާއި މެދު ސުވާލު އުފެދެއެވެ.\nކޭ -12 ސްކޫލަކުން ލިބޭނެކަމަށް ދިރާސާތަކުން ފެންނަ ބޮޑު އެއް ނަފާއަކީ ދަރިވަރަކަށް ހިނގާ ޚަރަދު ނިސްބަތުން ކުޑަވުމެވެ. ޔޫއެސްއޭގައި ކުރެވުނު ދިރާސާއަކުން ފެނުނުގޮތުގައި ތަފާތު މަރުހަލާއަށް ވަކި ސްކޫލް ހިންގުމުގެ ބަދަލުގައި ކޭ -12ގެ މޮޑެލަށް ސްކޫލު ހިންގުމުން ދަރިވަރަކަށް ހިނގާ ޚަރަދުން އަހަރަކު 1017 ޑޮލަރު ސަލާމަތްވެއެވެ. އެހެންކަމުން ކޭ – 12 ސްކޫލު މޮޑެލް އަށް ސ. އަތޮޅު މަދަރުސާ ބަދަލުކޮށް މިދެރަށުގެ ހުރިހާ ކިޔަވާކުދީން އެތަނަށް އަޅާލުމުން މިދެރަށުގެ ދަރިވަރުންނަށް ސަރުކާރުގެ ބަޖެޓުން މިހާރު ކުރާ ޚަރަދުން ބޮޑުބައެއް ސަލާމަތް ކުރެވޭނެކަން ޔަޤީނެވެ. މީގެ މިސާލަކީ6ކުދީން ތިބޭ ޢާއިލާއެއް ކުދީންނަށް ރަނގަޅު ތަޢްލީމީ ފުރުޞަތު ފަހިކޮށްދިނުމަށް މާލެއަށް ހިޖްރަކުރާ އިރު4ކޮޓަރީގެ ފްލެޓެއް ކުއްޔަށް ހިފައި، އެއްކޮޓަރި މައިންބަފައިންނަށް ބަހައްޓައ، އަނެއް3ކޮޓަރީގައި ކުދީން ބެއިތިއްބުމުގެ ބަދަލުގައި ދެ ކޮޓަރީގެ ފްލެޓެއް ނަގައި، އެއް ކޮޓަރިއެއްގައި ހުރިހާ ކުދީން ބެއިތިއްބުމުން ކުއްޖެއްގެ ބޮލަކަށް ކުރަންޖެހޭ ޚަރަދުން ގިނަ ފައިސާތަކެއް ސަލާމަތްވާ ގޮތެވެ. މިގޮތަށް ޚަރަދު ކުޑަކުރުމަކީ އެކުދީންނަށް އުނގެނުމަށް ފަހި ވެށްޓަކާއި ހިތްހަމަޖެހުމާއި ކާމިޔާބީ ތަނަވަސްކޮށްދިނުމަށް ކުރާކަމެއް ކަމަށް އެޢާއިލާއިން ބުނުމުން އެވާހަކަ ބަލައިގަނެވޭނީ އަޅުގަނޑުމެންގެ ތެރެއިން ކިތައް މީހުންނަށްތޯއެވެ؟ އެކަމަކު ކުދީންގެ ތަޢްލީމަށް ކުރަންޖެހޭ ޚަރަދުކުޑަކުރުމަށް ހުޅުމީދޫގެ ތަޢްލީމީ ނިޒާމަށް މިގެނެވޭ ބަދަލަކީ ކިޔަވާ ކުދީންގެ ފައިދާއާއި ހިތްހަމަޖެހުމަށް ގެނެވޭ ބަދަލެއް ކަމަށް ތަޢްލީމީ ވުޒާރާއިން ވިދާޅުވުމުން އެވާހަކަ ބަލައިގަންނަތަން މިފެންނަނީ ކުޑަވެސް ފަސްޖެހުމެއް ނެތިއެވެ. މިކަން މިހެން އޮތް އިރު، ފާހަގަކުރެވޭ ކަމަކީ ހުށަހެޅިފައި އެވާ ތަޢްލީމީ ދިރާސާތަކުގެ މީޒާނުން ވަޒަންކުރުމުން ހުޅުމީދޫގެ ތަޢްލީމީ ނިޒާމަށް މިގެނެވޭ ބަދަލުން ދައުލަތުގެ މާލިއްޔަތަށް ގިނަ ފައިސާތަކެއް ސަލާމަތްވާނެކަން ޔަޤީންވުން ފިޔަވައި އެއްވެސް ފަރާތަކަށް އެއްވެސް ގޮތަކުން ފައިދާއެއް ކޮށްފާނެ ކަމުގެ އިހްތިމާލެއް ވެސް ފެންނަން ނެތް ކަމެވެ.\nނިންމާލަމުން ކިޔުންތެރީންގެ ވިސްނުމަށް މި ސުވާލު ދޫކޮށްލަމެވެ. ތަޢްލީމީ ކާމިޔާބީ އިތުރުކުރަން ޔޫއެސްއޭގައި ހުރި އާބާދީ ބޮޑެތި ސްކޫލުތައް ބައިކޮށް، ކުދި ސްކޫލުތަކަކަށް ބައްޓަން ކުރަމުންދާ މިދުވަސްވަރު އެ މަންޒިލަށް ވާސިލުވާން މިރާއްޖޭގައި ހުރި ކުދި ސްކޫލުތައް އެއްކޮށްލައިގެން އާބާދި ބޮޑު ސްކޫލުތައް އުފެއްދުމަށް ތަޢާރަފު ކުރި މި “ފޭސް އިން ޕޮލިސީ” އަކީ ޓައިމް ޒޯންގެ ތަފާތާއި ހުރެ މިރާއްޖޭގެ ރޭގަނޑު އެތާގެ ދުވާލާ ދިމާވުމުގެ ތެރެއިން އުފަންވި، ދެޤައުމުން އެއް މަންޒިލަކަށް ކުރާ ދަތުރަށް އިދިކޮޅު ކޯރސް ނެގުން ލާޒިމުކުރާ ސިޔާސަތެއްތޯއެވެ؟\nއިތުރު މަޢްލޫމާތު: http://www.ruraledu.org/matthew.html.


ViliMale' ah Sheeza; Thafaathu dhakkaane\nލިމާލޭގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ އިންތިހާބުގައި މޯލްޑިވްސް ނެޝަނަލް ޕާޓީ (އެމްއެންޕީ) ގެ ފަރާތުން ވާދަކުރައްވާ ކެންޑިޑޭޓް އައިމިނަތު ޝީޒާ --\nމާދަމާ އޮންނަ ވިލިމާލޭގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ އިންތިހާބުގައި މޯލްޑިވްސް ނެޝަނަލް ޕާޓީ (އެމްއެންޕީ) ގެ ފަރާތުން ވާދަކުރައްވާ ކެންޑިޑޭޓަކީ ވިލިމާލޭގެ ރައްޔިތެކެވެ. ވިލިމާލޭގެ ތަރައްގީއާ ކުރިއެރުމަށް މިހާތަނަށް ކުރެވުނު މުހިންމު ކޮންމެ މަސައްކަތެއްގައި ބައިވެރިވި ބޭފުޅެކެވެ.\nއެ އަވަށުގެ ރައްޔިތުންގެ ލާބައާ މަންފާއަށްޓަކައި މިއަދާ ހަމައަށް ދެ ގޮތެއް ނުވެ ހިދުމަތުގައި ހުންނެވި ހިދުމަތްތެރިއެކެވެ. އިޖްތިމާއީ ދާއިރާ އާއި ފިޓްނެސްގެ ދާއިރާއިން އަދި އަންހެނުންނާއި ގުޅުން ހުރި ތަފާތު އެކި ދާއިރާތަކުން ފާހަގަކޮށްލެވޭ ފަދަ ހިދުމަތްތަކެއް ކުރައްވާފައިވާ ބޭފުޅެކެވެ.\nއުމަރު އިބްރާހިމް (ކުޅުދުއްފުށި އުމަރުބެ) އާއި ގދ. ގައްދޫ ސަބީހާ މުހައްމަދަށް ލިބިފައިވާ އައިމިނަތު ޝީޒާއަކީ އަމީނިއްޔާ ސުކޫލުން ކިޔެވުމަށް ފަހު މެލޭޝިއާގެ ހެލްޕް ޔުނިވާސިޓީން ވިޔަފާރީގެ ދާއިރާއިން މަތީ ތައުލީމް ހާސިލު ކުރައްވާފައިވާ ބޭފުޅެކެވެ. ޝީޒާ ވަނީ ސަރުކާރުގެ އެތަކެއް އިދާރާތަކެއްގައި ހިދުމަތް ކުރައްވާފައިވާ ބޭފުޅެކެވެ.\nއެގޮތުން މިނިސްޓްރީގެ ފިނޭންސްގެ ސެކްްރެޓަރީ ކަމާއި މޯލްޑިވްސް މަނިޓަރީ އޮތޯރިޓީގެ ފޮރިން އެކްސްޗޭންޖް އޮފިސަރު ކަމުގެ މަގާމާއި ކުރީގެ މިނިސްޓްރީ އޮފް އެޓޯލްސްގެ އެކައުންޓް އޮފިސަރުގެ މަގާމު ފުރުއްވާފައިވެއެވެ. އަދި މިނިސްޓްރީ އޮފް އެޓޯލްސްގެ ސީނިއާ އެކައުންޓްސް އޮފިސަރުގެ މަގާމު އަދާކުރައްވާފައިވެއެވެ.\nޝީޒާ ވަނީ 16 އަހަރު ސަރުކާރަށް ހިދުމަތް ކުރައްވާފައެވެ.\nޝީޒާ އަކީ އިޖްތިމާއީ މަސައްކަތުގައި ވަރަށް ފާހަގަކޮށްލެވޭ ބޭފުޅެކެވެ. އަމިއްލަ ދިރިއުޅުމަށް ވެސް ބުރަކޮށް މަސައްކަތް ކުރައްވާ ހީވާގި ނަމޫނާ އަންހެން ބޭފުޅެކެވެ. ކޭކު އަޅުއްވާ ވިއްކެވުމުގެ މަސައްކަތް ކުރައްވައެވެ. އެ މަސައްކަތް ދަސްކުރަން ބޭނުންވާ މީހުންނަށް ތަމްރީން ދިނުމުގެ މަސައްކަތް ކުރައްވައެވެ. މީގެ އިތުރުން ޒުވާނުންނަށް އަދި ތަފާތު އުމުރުގެ މީހުންނަށް ކަސްރަތު ކުލާސްތައް ހިންގައި ހައްދަވައެވެ.\nއެންމެ ބޮޑަށް މަޝްހޫރުވެފައިވަނީ ޒުންބާ ފިޓްނަސް އިންސްޓްރެކްޓަރެއްގެ ގޮތުގައެވެ. މީގެ އިތުރުން ހާއްސަ އެހީއަށް ބޭނުންވާ ކުދީންނަށް އަޅާލާ އެންޖީއެއް ކަމުގައިވާ "ވީ ލަވްސް" ގެ އެކްސްކޯ މެންބަރެކެވެ.\nޝީޒާގެ އެންމެ ބޮޑު އުންމީދަކީ އަންހެނުން ނަކީ ބާރުވެރި ބަޔަކަށް ވުމެވެ. ވިލިގިލީގެ ތަރައްގީއަށް މަދުވެފައިވާ ކަންކަން ފުރިހަމަ ވެގެން ދިއުމެވެ. ވިލިމާލެއަކީ ފުއްދުންތެރި އިގްތިސާދެއް އޮތް އަވަށަކަށް ވެގެން ދިއުމެވެ. ސިއްހީ ހިދުމަތުގެ ފެންވަރު މަތިކުރެވި ރައްކާތެރި މާހައުލަކަށް އެ އަވަށް ބަދަލުވެގެން ދިއުމެވެ. ނުކުޅެދުންތެރިކަން ހުންން ކުދީންނާއި މީހުންނަށް ފުރުސަތު ފަހި އަޅާލުން ބޮޑު މުޖްތަމައުއަކަށް ވެގެން ދިއުމެވެ.\nކުޅިވަރާއި ކަސްރަތުގެ ފުރުސަތު އޮތް ދިރިއުޅެން ހިތްފަސޭހަ މާހައުލަކަށް ވެގެން ދިއުމެވެ.\nއެކަންކަމަށް ޝީޒާ ގެންދިޔައީ ވަކާލާތު ކުރައްވަމުންނެވެ. އަޑުއުފުއްލަވަމުންނެވެ. ކުރިއަށްވެސް ހުންނެވީ އެގޮތުގައެވެ.\nވަކީން ހާއްސަކޮށް ވިލިމާލޭގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ މެންބަރު ކަމަށް އިންތިހާބު ކޮށްދެއްވައިފިނަމަ އެ މަސައްކަތް އިތުރު ހަރުފަތަކަށް މައްޗަށް ގެންދަވާނެ ކަމުގެ ޔަގީންކަން ދެއްވައެވެ. ހާއްސަ ގޮތެއްގައި އަންހެނުންގެ ހައްގުތައް ކަށަވަރުކޮށް ރައްކާތެރިކަން ޔަގީން ކުރެއްވުމަށް އަޑުއުފުއްލަވާނެ އެވެ. ކަމާގުޅޭ އިދާރާތަކާއެކު ގުޅިގެން މަސައްކަތް ކުރައްވާނެ އެވެ.\nވިލިމާލެ ރައްޔިތުންގެ ކިބައިން ޝީޒާ އެދެނީ ވިލިމާލޭގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ މެންބަރު ކަމަށް އިންތިހާބު ކޮށްދެއްވުމަށެވެ. އެއީ ރައްޔިތުންގެ ލާބައާ މަންފާއަށް ސިޔާސީ ދާއިރާއިން ހިދުމަތް ކުރުމުގެ ފޮނި އުންމީދު ގައެވެ. ޝީޒާގެ ކެންޑިޑޭޓް ނަންބަރަކީ ދެ އެކެވެ.\nވިލިމާލެ މުހައްމަދު ނާޒިމް މޯލްޑިވްސް ނޭޝަނަލް ޕާޓީ\nއެމްއެންޕީގެ ކެންޑިޑޭޓްގެ ކެމްޕޭނު ޖަހަގަ ހުޅުވައިފި\nވިލިމާލެ ބާކީވެފައި އޮތުމަށް ނިމުން ގެންނަން ޖެހޭ


ނޭހާ ކައްކަރުގެ ކައިވެނި: ގިނަ ތަރިންތަކެއް ކޮޕީކޮށް، ބޮޑު ޖޯކަކަށް؟ – Dhen.mv\nނޭހާ ކައްކަރުގެ ކައިވެނި: ގިނަ ތަރިންތަކެއް ކޮޕީކޮށް، ބޮޑު ޖޯކަކަށް؟\nޢާއިޝަތު ނުޒުހާ October 29, 2020 - 9:46 am\nބޮލީވުޑްގައި ފާއިތުވި ހަފްތާގެ ތެރޭގައި އެންމެ ގިނަ އަށް ދެކެވުނު އެއް ވާހަކައަކީ މަޝްހޫރު ލަވަކިޔުންތެރިޔާ އަދި އިންޑިއަން އައިޑަލްގެ ޖަޖް ނޭހާ ކައްކަރުގެ ކައިވެނި ހަބަރަށެވެ. ނޭހާ އޭނާގެ ލޯބިވެރިޔާ ޕަންޖާބީ ފަންނާނު ރޯހަން ޕްރީތު ސިންގް އާއި ކައިވެނި ކޮށްފައިވާއިރު، ކައިވެނީގެ ދެ ހަފްލާއެއް ވަނީ ބާއްވާފައެވެ.\nކައިވެނީގެ ހަފްލާތަކުގެ ފޮޓޯތައް މިހާރު އާންމުކުރަމުން އަންނައިރު، ގިނަ ބައެއްގެ ލޮލުގައި ނޭހާގެ ކައިވެނީގެ ފުރިހަމަ ކަމުގެ އިތުރުން ވެސް އިތުރު ކަމެއް ވަނީ އަޅައިގެންފައެވެ.\nގިނަ ބަޔަކު ބުނާ ގޮތުގައި ނޭހާ ވަނީ އޭނާގެ ކައިވެނީގެ ގިނަ ކަންކަމުގައި ބޮލީވުޑު ގިނަ ތަރިންގެ ކައިވެނި ކޮޕީކުރަން މަސައްކަތްކޮށްފައެވެ. އެގޮތުން ލައިގެން ހުރި ހެދުމުގެ އިތުރުން ފޮޓޯއަށް ހުރި ޕޯސްތައް ވެސް ބޮލީވުޑު ބައެއް ތަރިން ކަމަށްވާ އަނުޝްކާ ޝަރްމާ، ދީޕިކާ ޕަދުކޯން އަދި ޕްރިޔަންކާ ޗޯޕްރާގެ ކައިވެނި ކޮޕީ ކުރުމަށް ނޭހާ ވަނީ މަސައްކަތް ކޮށްފައެވެ.\nނޭހާގެ ކައިވެނީގެ އެއް ހަފްލާގެ ފޮޓޯތައް އޭނާ މީސް މީޑީއާގައި ހިއްސާކުރިއިރު، ގިނަ ބަޔަކު ވަނީ ފިޔާތޮށި ކުލައިގެ އެ ލެހެނގާ ހެދުމުގައި ނޭހާ އަނުޝްކާގެ ކައިވެނީގެ ހެދުން ކޮޕީ ކުރަން މަސައްކަތް ކޮށްފައިވާ ކަން ފާހަގަކޮށްފައެވެ. އަދި ހެދުމުގެ އިތުރުން ނޭހާ އާއި ރޯހަން ޕްރީތު ހުއްޓިގެން ހުރި ފޮޓޯގެ ޕޯޒް ވެސް އަނުޝްކާ އާއި ވިރާޓްގެ ކައިވެނި ފޮޓޯތަކާއި ވައްތަރުކަން ގިނަ ބަޔަކު ފާހަގަކުރިއެވެ.\nނޭހާ ބުނެފައިވާ ގޮތުގައި ފިޔާތޮށި ކުލައިގެ އެ ސަބްޔާސީ ބްރޭންޑުގެ ލެހެނގާ ހެދުމަކީ ސަބްޔާޝީ މުޚަރުޖީ އަމިއްލައަށް އޭނާ އަށް ހަދިޔާކުރި ހެދުމެކެވެ. އަނުޝްކާގެ ކައިވެނީގެ ލެހެނގާ އަކީ ވެސް ސަބްޔާޝީ ބްރޭންޑުގެ ހެދުމެކެވެ.\nމީގެ އިތުރުން ވެސް ނޭހާ ކައިވެނިކުރި ރޭ ލައިގެން ހުރި ރަތްކުލައިގެ ލެހެނގާ ހެދުން، ޕްރިޔަންކާގެ ކައިވެނި ހެދުމާއި އެއްގޮތް ކަން ވެސް ވަނީ ފާޑުކިޔުންތެރިން ފާހަގަކޮށްފައެވެ. އަދި ނޭހާ ނަގާފައިވާ ފޮޓޯތަކާއި ޕްރިޔަންކާ ނަގާފައިވާ ކައިވެނި ފޮޓޯތަކުން ވެސް ވައްތަރުކަން ފެނިގެންދެއެވެ.\nމިކަންކަން ފާހަގަވުމާއެކު، ނޭހާ ކައްކަރުގެ ފުރިހަމަ މި ވެޑިން އިންޓަނެޓް ޓްރޯލްއަކަށް ވެގެން ގޮސްފައެވެ.\nޓައިމްސް އޮފް އިންޑިއާ ކޮޕީކޮށް ލިޔެފައިވާ ހަބަރެއް\nދިވެހި ނޫސްވެރިން ކްރެޑިޓް ނުދެނީ ކީއްވެބާ؟


"Haassa ehee ah beynunvaa meehunge marukazah Saafu bofeneh nulibey, ekasheegenvaa current ves nulibey"\n"ހާއްސަ އެހީއަށް ބޭނުންވާ މީހުންގެ މަރުކަޒަށް ލިބެނީ ސާފު ބޯފެނެއް ނޫން، އެކަށީގެންވާ ކަރަންޓެއް ވެސް ނުލިބޭ"\n0 July 2nd, 2019 - 4:30 PM\nކ. ގުފައިދޫގައި ގާއިމް ކުރެވިފައިވާ ހާއްސަ އެހީއަށް ބޭނުންވާ މީހުންގެ މަރުކަޒަށް ފެނުގެ ނިޒާމުން ފޯރުކޮށްދޭ ފެން ސާފު ނޫންކަމަށް ތަހުލީލު ތަކުން ދައްކާފައިވާކަމަށާއި، އެ ފެންޕްލާންޓުގެ ފެން ދޭތެރެ ދޭތެރެއިން ކެނޑެމުން އަންނައިރު، އެކަށީގެންވާ ކަރަންޓު ވެސް ނުލިބޭކަމަށް ހިއުމަންރައިޓްސް ކޮމިޝަނުގެ މެމްބަރުންނާ ހާއްސަ އެހީއަށް ބޭނުންވާ މީހުންގެ މަރުކަޒުގެ އޮފިޝަލުން މިއަދު ރައްޔިތުންގެ މަޖިލީހުގެ ޖެންޑާ އެންޑް ހިއުމަންރައިޓްސް ކޮމެޓީއާ ހިއްސާ ކުރި މައުލޫމާތުން ހާމަވެއްޖެއެވެ.\nހިއުމަންް ރައިޓްސް ކޮމިޝަނުގެ އޮފިޝަލުން ހަމަކުރިގޮތުގަ ގުރައިދޫގައި ހުރި ފެނުނުގެ ނިޒާމު އެކަށީގެންވާ ފެންވަރެއްގައި ނުލިބެއެވެ. އަދި ތަހުލީލުތަކުން ދައްކާގޮތުން ގުރައިދޫގެ ފެން ސާފެއް ނޫންކަމަށް ހިއުމަންރައިޓްސް ކޮމެޓީގެ އޮފިޝަލުން ވިދާޅުވިއެވެ.\n"ހަފްތާއަކު ތިން ދުވަހު ނުވަތަ ދެ ދުވަހު މުޅި ގުރައިދޫން ފެން ކެނޑޭ،" އޮފިޝަލް ވިދާޅުވިއެވެ.\nއަދި ހިއުމަން ރައިޓްސް ކޮމެޓީގެ މެމްބަރު އަދި ކުރީގެ ޑިފެންސް މިިނިސްޓަރު އަހުމަދު ނާޒިމް ދެންނެވި ސުވާލަކަށް ޖަވާބު ދެމުން އެ ސެންޓަރުގެ އޮފިޝަލެއް ވިދާޅުވީ ސްޓެލްްކޯއިން އެ ސެންޓަށަށް ހާއްސަކޮށް 100 ކިލޯ ވަޓްގެ ކަރަންޓު ފޯރުކޮށްދޭނެކަމަށް "ޕްރޮމިސް" ކޮށްފައި ވީނަމަވެސް، އެކަންވެސް އަދިވެސް ނުވާކަމަށެވެ.\nއާސަރުކާރުންް ވަނީ ހާއްސަ އެހީއަށް ބޭނުންވާ މީހުންގެ މަރުކަޒަށް ބަދަލުތަކެއް ގެނެސްްފައެވެ. އެގޮތުން ކުރިން އަންހެނުންނަށް އެމީހުން ތިބޭ ސަރަހައްދަށް ބޭރަށް ނުދެވޭތީ މިހާރު އެމީހުންނަށް ވަނީ އެހެން އިމާރާތަކަށް ބަދަލުކޮށް ބޭރަށް ނުކުމެވޭނެ ގޮތް ހަމަޖައްސާފައެވެ. އަދި ސައިކޮލޮޖިސްޓަކާ، މެޑިކަލް އޮފިސަރެއްގެ ހިދުމަތް މިހާރު އެ ސެންޓަރަށް ފޯރުކޮށްދެއެވެ.\nސެކިއުރިޓީ ކެމެރާ ހަރުކުރުމަށް އަންނީ މަސައްކަތް ކުރަމުންނެވެ.\nހަމައެކަނި ޑޮކްޓަރުންގެ ބަދަލުގައި އެމީހުންނަށް ސައިކޮލޮޖިސްޓަކާއި، ސައިކޭޓްރިސްޓެއް އަދި އޮކިއުޕޭޝަނަލް ތެރަޕިސްޓެއްގެ އެހީ ބޭނުންވާނެ އެވެ. އާ ނިޒާމުގެ ދަށުން ފުރަތަމަ ސްޓޭޖްގައި ކޮންމެ ބަލި މީހަކަށްވެސް ހާއްސަ ޑެއިލީ ޕްރޮގްރާމްތައް ކުރިއަށް ގެންދާނެ އެވެ. އެ ޕްރޮގްރާމްތައް ކުރިއަށް ގެންދާނީ ބަލި މީހުންގެ އާއިލާތަކާއިވެސް ގުޅިގެންނެވެ. އަދި އެ މީހާއަށް ބޭނުންވާ އެކިކަހަލަ ތެރަޕީތައް ދީ އެކި ކަހަލަ ހުނަރުތައް ދަސްކޮށްދޭނެ އެވެ. ތެރަޕިއުޓިކް މޮޑެލް އެއްގެ ތެރެއިންނެވެ.